
Partea a doua

MOARTEA LUI WALLENSTEIN
Wallenstein’s Death (Wallensteins Tod)

tragedie în cinci acte

Personajele

Wallenstein
Octavio Piccolomini
Max Piccolomini
Terzky
Illo
Isolani
Buttler
Căpitanul de Cavalerie Neumann
Un adjutant
Colonelul Wrangel, emisarul suedezilor
Gordon, comandantul oraşului Eger
Maiorul Geraldin
Deveroux, Macdonald, căpitani în oastea lui Wallenstein
Căpitanul suedez
O delegaţie de cuirasieri
Primarul oraşului eger
Seni
Ducesa de friedland
Contesa Terzky
Thekla:
Domnişoara Neubrunn, confidenta prinţesei 
Rosenberg, profesorul de echitaţie al prinţesei 
Dragoni, servitori, paji, oameni din popor
Acţiunea primelor trei acte se petrece la Pilsen, 
iar a ultimelor două, la Eger.

Actul Întâi

O încăpere aranjată pentru lucrări astrologice în care se găsesc sfere, hărţi astronomice, cuadranţi şi alte instrumente astronomice. Într-o rotondă, a cărei perdea este dată la o parte, se află cele şapte simboluri ale planetelor, fiecare aşezat într-o nişă luminată în mod cu totul neobişnuit. Seni studiază astrele, iar Wallenstein stă în faţa unei table negre pe care este desenat aspectul astrelor.

Scena I

Wallenstein, Seni.

Wallenstein:
Destul! Coboară, Seni! Începe ziua, 
Şi Marte stăpâneşte-acuma vremea. 
Nu-i bine să mai cercetăm. Hai, vino, 
Căci ştim destul!
Seni:
Îngăduiţi, alteţă, 
Să mă mai uit la Venus! Chiar răsare. 
Ca soarele luceşte către est.
Wallenstein:
Da, Venus se găseşte-acuma-n partea 
Cea mai apropiată de pământ, 
Înrâurind asupra-i cu putere.
(Privind la figura de pe tablă.)
Aspect ferice! În sfârşit, se-adună,
Îngrozitor, treimea celor mari! 
Iar stelele de bine purtătoare, 
Şi Iupiter, şi Venus iau la mijloc 
Pe urâciosul şi vicleanul Marte 
Şi îl silesc supus să mă slujească, 
Căci multă vreme el mi-a fost duşman 
Şi a lovit cu fulgerele-i roşii 
– Ce le zvârlea în raze ucigaşe – 
În stelele ce-mi străjuiesc norocul, 
Răpindu-le cereştile puteri. 
Acum l-au biruit pe vechiul duşman, 
L-au prins pe cer şi l-au înlănţuit.
Seni:
Şi iată că de nici un Malefico 
Aceste Lumina nu-s tulburate!… 
Saturn se află în cadente domo; 
E nevătămător, neputincios.
Wallenstein:
S-a dus împărăţia lui Saturn,
Stăpân a tot ce fuge de lumină
În adâncimile subpământene,
Ca şi-n adâncul sufletelor noastre.
Să nu mai pierdem vremea stând pe gânduri,
Căci strălucitul Iupiter domneşte,
Şi ce s-a pregătit în întuneric,
Puternic trage spre-a luminei ţară.
Acuma, cât mai repede, la lucru,
Căci bolta cerului se schimbă-ntruna
Şi pe deasupra capului n-aş vrea
Să-mi treacă iar norocul ce-mi surâde!
(Se aud bătăi în uşă.)
La uşă bate cineva. Vezi cine-i!
Terzky (de afară):
Lăsaţi-mă să intru!
Wallenstein:
Este Terzky.
Ce-atâta stăruinţă? – Avem de lucru!
Terzky (de afară):
Lăsaţi acuma totul la o parte, 
Ce am de spus nu-ngăduie-amânare!
Wallenstein:
Să intre! Du-te şi deschide, Seni!
(Până când Seni deschide, Wallenstein trage perdeaua peste desene.)

Scena II

Wallenstein, contele Terzky.

Terzky (intrând):
Tu încă nu ai auzit? L-au prins! 
Iar Gallas l-a şi dus şi l-a predat 
În mâinile-mpăratului, la curte.
Wallenstein (către Terzky):
Pe cine-au prins? Pe cine l-au predat?
Terzky:
Pe-acela care ne cunoaşte taina 
Şi tratativele pe care noi 
Le-am dus cu suedezii şi saxonii, 
Căci toate au trecut prin mâna lui.
Wallenstein (surprins):
Doar n-o fi Sesin! Spune-mi nu, te rog!
Terzky:
Pe drumul de la Regensburg spre svezi 
L-au prins în cursă oamenii lui Gallas, 
Căci ei demult în cale îl pândeau. 
Şi teancul de scrisori ce i le-am dat 
Pentru-a le înmâna lui Oxenstirn, 
Lui Matthes Thurn, lui Kinsky şi lui Arnheim, 
Pe toate le-a avut asupra lui. 
Duşmanii ştiu acum ce-am urmărit, 
Căci toate se găsesc în mâna lor.

Scena III

Cei dinainte; vine Illo.

Illo (către Terzky):
El a aflat?
Terzky:
Da… tot!
Illo (către Wallenstein):
Mai crezi acum 
În împăcarea ta cu împăratul? 
Că el s-ar mai putea încrede-n tine? 
Chiar dacă ai avea de gând acuma 
De toate planurile să te lepezi, 
Ce-ai vrut, se ştie. Trebuie să mergi 
’Nainte! Nu mai poţi să dai-napoi!
Terzky:
Ei au scrisori acu-mpotriva noastră, 
A căror mărturie-i zdrobitoare…
Wallenstein:
De mâna mea nu au nimica scris 
Şi aş putea oricând să spun că minţi.
Illo:
Aşa? Crezi tu că tot ce-a pus la cale 
Cumnatul tău, n-a fost din partea ta? 
Şi nu-n spinarea ta cădea-vor toate? 
Cuvintele lui Terzky fi-vor luate 
Drept ale tale doar de suedezi 
Şi de duşmanii-ţi din Viena nu?
Terzky:
N-ai dat nimic în scris; dar ce i-ai spus 
Lui Sesin ai uitat? Va sta tăcut, 
Se va jertfi acela pentru tine? 
El nu va da pe faţă taina ta, 
Când va vedea că astfel o să scape?
Illo:
Aşa ceva prin minte nici să-ţi treacă! 
Când ştiu potrivnicii cât de departe 
Ai mers pe drumul tău, ce mai aştepţi? 
Să mai păstrezi comanda nu mai poţi! 
Iar dacă te vei lepăda de ea, 
Vei fi pierdut şi fără vreo scăpare.
Wallenstein:
Oştirea e chezăşuirea mea. 
Ea nu mă părăseşte. – Oricâte ştiri 
Afla-vor ei, eu am puterea-n mână… 
Aşa că nu vor mai avea-ncotro.
Şi când voi da zălog pentru credinţă, 
Cu toţii-au să se-arate mulţumiţi.
Illo:
Oştirea e cu tine deocamdată, 
E-a ta; dar teme-te de-acea putere 
Tăcută şi zăbavnică a vremii. 
În contra silniciilor făţişe 
Te apără oştirea, azi şi mâine; 
Dar de-i mai dai răgaz, pe nesimţite, 
Şi-o-nstrăina de tine-a ei credinţă, 
Pe care astăzi încă te mai razimi. 
Îţi vor fura prin viclenie stâlpii, 
Tot unul câte unul, până când 
Ţi-or dărâma clădirea, prin trădare.
Wallenstein:
Nefericită-i întâmplarea-aceasta.
Illo:
Eu, dimpotrivă, cred că-i fericită 
Căci fără de urmări ea nu rămâne. 
Te va-ndemna să treci la fapte, grabnic. 
Iar colonelu-acela suedez…
Wallenstein:
Cum, a venit? Şi ştii ce ne aduce?
Illo:
El numai fie, singur, vrea să-ţi spună…
Wallenstein:
Nefericită întâmplare! Sesin, 
Fireşte, ştie multe, foarte multe, 
Şi nu va trece sub tăcere totul.
Terzky:
E un fugar, un răzvrătit boem, 
Ameninţat să-şi piardă capul. Crezi 
Că nu vrea el, pe seama ta, să scape? 
Şi va putea să-şi ţină firea-atunci 
Când, pus la cazne, fi-va întrebat?
Wallenstein (pe gânduri):
Să mai câştig încrederea? Târziu! 
Orice-aş voi, orice-aş lucra, de astăzi 
Rămân în ochii lor un trădător. 
Şi oricât de cinstit m-aş mai întoarce 
La datorie, nu-mi va folosi!
Illo:
Vei fi chiar nimicit, căci ei vor spune 
Că nu faci pasul sigur din credinţă, 
Ci e un pas pornit din slăbiciune.
Wallenstein (puternic emoţionat, se plimbă în sus şi în jos):
Cum, pentru că am luat-o,-aşa, în glumă, 
Că m-am jucat prea slobod cu un gând, 
Să fiu silit acum să-l împlinesc? 
Aşa păţeşti, dacă glumeşti cu dracul…
Illo:
Chiar dacă-a fost din parte-ţi numai glumă, 
Va trebui grozav să ispăşeşti…
Wallenstein:
Şi dacă trebuie să-l împlinesc, 
Sunt nevoit să trec la fapte,-acum, 
Cât timp mai am puterea-n mâna mea!
Illo:
Şi, dacă-i cu putinţă, până când 
Nu se vor deştepta cei din Viena, 
Care-ar putea-nainte să ţi-o ia.
Wallenstein (privind semnăturile):
Văd scris al generalilor cuvânt, 
Dar Max Piccolomini nu-i. De ce?
Terzky:
Era… spunea…
Illo:
O-mpăunare seacă. 
Zicea că, între voi, de semnătură 
Nu e nevoie.
Wallenstein:
Aşa e, nu-i nevoie!
Spre Flandra trupele nu vor să plece;
îmi scriu că se împotrivesc poruncii. 
Deci, iată-ntâiul pas spre răzvrătire!
Illo:
Mai lesne-i treci alături de vrăjmaş, 
Decât alăturea de spaniol.
Wallenstein:
Dar vreau s-aud ce spune suedezul!
Illo:
(grăbit)
Aşteaptă-afară. Terzky, vrei să-l chemi?
Wallenstein:
Mai stai puţin! Prea iute a venit. 
Nu sunt deprins să fiu târât orbeşte 
în stăpânirea neagră-a întâmplării.
Illo:
întâi ascultă-l, apoi hotărăşte.
(Ies amândoi.)

scena IV

Wallenstein:
E cu putinţă? Nu mai sunt în stare 
S-arăt că pot să fac ce-mi este vrerea 
Şi să purced cum cred că e cu cale? 
Să dau-napoi cum vreau şi când îmi place? 
Şi fapta trebuia s-o săvârşesc 
Fiindcă-am gândit-o şi fiindcă din mine 
Ispita n-am înlăturat – ci inima 
Nutrind cu visu-acesta, mi-am păstrat 
Mijloacele-ndoielnicei pliniri, 
Lăsându-mi doar deschisă calea pentru 
A prinde clipa cea mai potrivită? 
Pe Dumnezeu din ceruri, nu era 
Temeinic lucru, nici hotărâtor, 
Ci gându-acesta-l alintam în minte! 
Mă încălzea dorinţa libertăţii, 
Mă ispitea şi visul bogăţiei, 
Şi visul cu icoane-nşelătoare, 
Cu-nchipuiri şi năzuiri regeşti. 
A fost păcat? A fost nelegiuire? 
Nu-mi sta voinţa slobodă în piept? 
Şi n-am văzut alături calea dreaptă 
Deschisă, pentru a mă-ntoarce-n lege? 
Cu gândurile mele unde-ajuns-am?
în urma mea nu văd nici o ieşire. 
Un zid din propriile mele fapte 
Se-nalţă ca un turn grozav şi-mi taie 
Putinţa de-a mă-ntoarce înapoi.
(Se opreşte îngândurat.)
Par vrednic de pedeapsă; de-a mea vină, 
Oricum cerca-voi, nu pot să mă lepăd. 
Mă judecă-ndoitul tâlc al vieţii. 
Şi chiar pornită din izvor curat, 
Tot fi-va otrăvită fapta mea 
De tălmăcirea neagră-a bănuielii. 
Dacă-aş fi fost, cum par, un trădător; 
M-aş fi-ngrijit să par curat în lume, 
învăluindu-mă-ntr-un giulgi făţarnic 
Şi nu mi-aş mai fi arătat mânia. 
Ştiindu-mă curat în vrerea mea, 
Curat şi fără nici o vină-n gânduri, 
Am dat şi patimei, şi toanei drumul. 
Cuvântul a fost plin de îndrăzneală, 
Dar fapta, fapta n-a fost îndrăzneaţă. 
Acuma ei vor înnădi cu tâlc 
Tot ce-am făcut, aşa, la întâmplare, 
învinuindu-mă de-o mârşăvie; 
Şi tot ce-am spus în clipele de ciudă 
Sau din prisosul inimii, în clipe 
De voie bună sau de bucurie, 
Vor prinde-n ţesături meşteşugite, 
Făcând din ele pâră împotrivă-mi, 
Şi-n faţa pârei eu voi sta ca mut. 
Aşa m-am prins în propria mea plasă, 
Din care-acuma numai silnicia, 
Rupând-o, poate să mă lase slobod.
(Se opreşte din nou.)
Cum se schimbară toate, vai, de-atunci, 
Când liberul avânt al bărbăţiei 
Mă îndemna la fapta îndrăzneaţă, 
Pe care-acum mi-o porunceşte straşnic 
Nevoia luptei pentru vieţuire. 
Nu poţi băga, lipsit de groază, mâna 
În urna plină de mister a sorţii. 
Cât timp era în pieptul meu închisă, 
O faptă-a mea, era numai a mea. 
Lăsată însă din ungherul sigur 
Al inimii, din vatra ei călduţă, 
Şi scoasă în înstrăinarea lumii,
Ea este a puterilor viclene 
Pe care nici o minte nu le frânge. 
(Se plimbă enervat prin cameră, apoi se opreşte îngândurat.)
Şi ce-ai să faci? Te-ai întrebat cinstit? 
Tu vrei să surpi puterea ce tronează 
Netulburată, sigură,-n virtutea 
Tradiţiei sfinţite, rezemată 
Pe temeliile obişnuinţei, 
Fiind cu mii de rădăcini legată 
De puerila minte şi credinţă 
A tuturor popoarelor din lume? 
Nu-i luptă-ntre putere şi putere, 
De asta nu mă tem eu niciodată. 
Pe duşmanul pe care-l văd în faţă, 
Înflăcărându-mă cu-al lui curaj, 
Pe-acela îl întâmpin bărbăteşte. 
Mi-e teamă de duşmanul nevăzut, 
Ce-n piepturi omeneşti îmi stă-mpotrivă 
Şi mă-ngrozeşte cu-a lui frică laşă. 
Primejdia cea mare pentru mine 
Nu-i ceea ce s-arată viu, puternic,
Ci numai ceea ce-i cu totul josnic, 
Ce-a fost din veci al zilelor de ieri, 
Ce iar şi iar prin vreme vremuieşte, 
Şi mâine va rămâne ca şi astăzi. 
Căci omul este plămădit din lut, 
Şi obiceiul este-a lui dădacă. 
Şi vai de-acela care i se-atinge 
De ale casei bunuri bătrâneşti 
Şi scumpe, moştenite din străbuni, 
Căci anii au putere ce sfinţeşte. 
Pe tot ce se aşterne bătrâneţea 
îi pare omului ceva divin. 
De stăpâneşti ceva, tu eşti în drept, 
Şi lumea dreptul ţi-l va ocroti.
(Către pajul care intră.)
E colonelul suedez? Să vină!
(Pajul pleacă, Wallenstein îşi îndreaptă ochii îngândurat spre uşă.)
Curat e încă pragul! Crima încă 
N-a pus piciorul peste pragu-acesta! 
Atât de-ngustă-i brazda ce desparte 
Cărarea bună-a vieţii de cea rea.

scena V

Wallenstein şi Wrangel.

Wallenstein (privindu-l cu ochi pătrunzători):
Vă cheamă Wrangel?
Wrangel:
Gustav Wrangel, colonel 
Din regimentu-albastru Südermannland.
Wallenstein:
Un Wrangel mult m-a necăjit la Stralsund. 
Şi portul, doar prin eroismul lui, 
Ţinut-a piept atacurilor mele.
Wrangel:
Ţinut-au piept puterile naturii, 
Nu meritele mele-au fost, alteţă! 
Şi-a apărat oraşul libertatea 
Cu furia furtunii; ţărm şi mare 
Nevrând pe unul singur să-l slujească.
Wallenstein:
Prin apărarea voastră, de pe frunte 
Aţi smuls penajul meu de amiral.
Wrangel:
Venii s-aşez în locu-i o coroană.
Wallenstein (îi face semn să stea pe scaun; se aşază şi el):
Vă rog, scrisoarea de-mputernicire! 
Trimis aţi fost s-aveţi puteri depline?
Wrangel (ezitând):
Doar unele nedumeriri, alteţă, 
Se pare c-ar mai fi de-nlăturat.
Wallenstein (după ce a citit hârtia):
Scrisoarea este bine întocmită. 
Slujiţi un om cu multă judecată, 
Un cap prevăzător, domnule Wrangel; 
Căci cancelarul scrie în scrisoare 
Că, ajutându-mă să iau coroana 
Boemiei, el împlineşte numai 
Dorinţa răposatului ei rege.
Wrangel:
Şi spune adevărul. Răposatul 
A preţuit în voi întotdeauna
Priceperea de om şi general. 
Şi-adeseori zicea, că domn şi rege 
Să fie numai cel ce se pricepe.
Wallenstein:
Cu multă-ndreptăţire o spunea.
(Luându-l de mână, confidenţial.)
Să fim deschişi la vorbă, colonele! 
Eu am ţinut cu svezii-ntotdeauna; 
Doar ai putut s-o vezi la Nüremberg 
Şi în Silezia, când ne-am luptat… 
De multe ori eu v-am avut în mână, 
Şi v-am lăsat portiţă de scăpare… 
Aceasta-i vina ce nu-mi iartă curtea 
Şi mă împinge-acum la pasu-acesta. 
De vreme ce-mpreună urmărim 
Acelaşi interes, s-avem şi noi 
Încredere deplină unu-n altul…
Wrangel:
Încrederea desigur va veni, 
Dar mai întâi s-avem chezăşuirea.
Wallenstein:
Văd. Cancelarul nu se-ncrede-n mine. 
Îngădui, da! Tot jocul, se-nţelege, 
Nu în folosul meu se desfăşoară. 
El crede că dac-am jucat eu festa 
Chiar împăratului, ce mi-e stăpân, 
Cu-atât mai lesne-o joc unui vrăjmaş; 
Şi asta-i mai iertată decât prima. 
Nu judecaţi la fel, domnule Wrangel?
Wrangel:
Aici am o solie, n-am păreri…
Wallenstein:
S-ajung la culme-mpinsu-m-a împăratul, 
Pe care nu-l mai pot sluji cinstit. 
Şi dacă fac un pas atât de grav, 
– Deşi mustrat de cuget – eu îl fac 
într-o îndreptăţită apărare 
Şi numai pentru-asigurarea mea.
Wrangel:
Vă cred, căci nesilit nu merge nimeni 
Aşa departe.
(după o pauză.)
Alteţă, ce vă-ndeamnă 
S-o rupeţi cu-mpăratul şi stăpânul, 
Noi nu suntem chemaţi să cumpănim; 
Căci svezii luptă pentru-a lor dreptate, 
Cu spada bună, cugetu-mpăcat. 
Întrecerea cât şi împrejurarea 
Sunt priincioase nouă. – Orice câştig 
Nepreţuit e în război. Primim 
Ce ni se-ntinde, făr-a sta pe gânduri; 
Şi dacă cele spuse-ntemeiate-s…
Wallenstein:
Mai este vreo-ndoială în privinţa 
Puterilor şi a voinţei mele? 
I-am spus doar cancelarului, că dacă 
Mi-ncredinţează şaisprezece mii 
Oşteni, eu optsprezece mii aduc 
Alături, din oştirea-mpărătească.
Wrangel:
Alteţa voastră sunteţi cunoscut 
Ca mare cap de oşti în bătălii, 
Al doilea Attila chiar, sau Pyrrhus. 
Şi cu uimire povesteşte lumea 
Că aţi vrăjit o oaste din nimica, 
Aşa cum nimeni nu se aştepta. Şi totuşi…
Wallenstein:
Totuşi?
Wrangel:
Cancelarul crede 
Că-i mai uşor să duci pe câmp de luptă 
Şaizeci de mii de oameni cu nimica, 
Decât să faci pe-o mie dintre dânşii…
(Se opreşte.)
Wallenstein:
Ce vrei să zici? Ei, haide, fără-nconjur!
Wrangel:
… Să-şi calce jurământul de credinţă!
Wallenstein:
Aşa? Atunci gândeşte ca un sved 
Şi ca un protestant. Voi, luteranii, 
Luptaţi doar pentru Biblia lui Luther; 
Pe voi ideea vă interesează. 
Cu inima voi mergeţi după steag. 
Cel care, dintre voi, la duşman trece,
Cu doi stăpâni o rupe totodată. 
De-aşa ceva la noi nici pomeneală…
Wrangel:
O, Doamne! Oare oamenii pe-aicea 
N-au patrie? N-au vetre? N-au biserici?
Wallenstein:
Să-ţi spun eu cum stau lucrurile. Da, 
Austriacu-şi are ţara lui 
Şi ştie pentru ce să şi-o iubească, 
Dar oastea ce se zice-mpărătească 
Şi vântură Cehia, n-are ţară; 
Lepădătura ţărilor străine, 
Gunoi, pe care neamul lor îl zvârle 
Şi n-au, afar’ de soare,-al lor, nimica. 
Şi ţara asta cehă, pentru care 
Luptăm, nu are dragoste de domnul 
Pe care dânsa nu şi l-a ales, 
Ci i l-a dat norocul orb al luptei. 
Ea, murmurând, îndură tirania 
Bisericii. Teroarea-a-nlănţuit-o, 
Dar nu a liniştit-o. – Acum trăieşte 
Un dor, aprins de răzbunare, – aici, 
În urma săvârşitelor cruzimi. 
Dar poate-un fiu să uite cum părinţii 
Cu câinii-au fost mânaţi la liturghie? 
Un neam ce are parte de acestea, 
Cumplit e şi atunci când se răzbună, 
Dar şi atunci când rabdă în tăcere.
Wrangel:
Dar nobilii şi ofiţerii, – alteţă?
Asemenea călcare a credinţei 
E fără de pereche-n cartea lumii!
Wallenstein:
Toţi sunt ai mei, în orice-mprejurare. 
Încredinţează-te cu ochii dumitale!
(Îi întinde formularul de jurământ. Wrangel se uită peste el şi, după ce-l citeşte, îl pune pe masă.)
Acum ai înţeles?
Wrangel:
Dar cine poate
Să înţeleagă toate-acestea, – alteţă? 
Să dăm acuma masca la o parte! 
Solia mea-i să-nchei orice-nvoială, 
Iar contelui de Rhin doar patru zile 
De marş îi trebuie s-ajungă-aici 
Cu cincisprezece mii de luptători. 
Aşteaptă doar porunca să-şi unească 
Oştirea cu a voastră. Eu îi dau 
Porunca-ndată ce ne înţelegem.
Wallenstein:
Şi ce pretenţii are cancelarul?
Wrangel (ezitând):
E vorba de douăsprezece trupe, 
Ostaşi svedezi. De ei răspund cu capul 
Şi poate pân’ la urmă totu-i numa 
Un joc înşelător…
Wallenstein (sare în picioare):
Domnule sved! 
Wrangel (continuă liniştit):
Aşadar, trebuie să stăruim 
Ca ducele Friedlandei să o rupă 
Cu împăratul pentru totdeauna. 
Altmintrelea nici un ostaş svedez 
Nu va putea să se încreadă-n duce.
Wallenstein:
Hai, spune lămurit, ce mai pretinde?
Wrangel:
Şi regimentele de spanioli, 
Ce împăratului sunt credincioase, 
Să fie dezarmate; Praga luată, 
Predată svezilor, şi totodată 
Să se mai dea şi fortăreaţa Eger.
Wallenstein:
E prea mult! Praga! Hai să zicem – Eger; 
Dar tocmai Praga? Asta nu se poate. 
Vă dau orice chezăşuire-mi cereţi 
Cu socoteală. Praga, însă,-nseamnă 
Boemia! Şi pot s-o apăr singur!…
Wrangel:
De asta nimeni nu se îndoieşte;
Noi n-o vrem numai pentru apărare. 
Dar noi dăm oameni, sânge suedez… 
Şi toate astea trebuiesc plătite!
Wallenstein:
Se înţelege!
Wrangel:
Până când vom scoate 
Ce-am cheltuit, zălog rămâne Praga.
Wallenstein:
Aşa puţină-ncredere ne daţi?
Wrangel (se ridică):
Svedezul, când tratează cu germanul, 
Prevăzător în toate vrea să fie, 
Căci, ascultându-i în trecut chemarea, 
Noi peste marea estică trecurăm 
Şi am scăpat de prăbuşire Reich-ul. 
Cu sânge sved plătirăm libertatea 
Credinţei voastre, şi-am pecetluit 
Învăţătura sfintei Evanghelii. 
Dar astăzi binefacerea-i uitată, 
Şi numai greutăţi se simt în ţară. 
Cu ochi de duşman sunt priviţi străinii. 
Şi bucuroşi ar da un pumn de aur 
Spre-a ne vedea plecaţi în codrii noştri. 
Dar, nu! Căci nu pentru arginţii Iudei 
Căzu pe câmp de luptă-al nostru rege! 
Şi n-a curs, râuri, sângele svedez
De dragul unui pumn spurcat de aur, 
Şi nici de dragul ramurii de laur 
Nu-ntindem pânzele spre-a merge acasă. 
Noi suntem şi rămânem cetăţeni 
În ţara pentru care a căzut 
Al nostru rege, să o cucerească.
Wallenstein:
Daţi ajutorul vostru, să împingem 
Pe duşmanul comun, şi veţi avea 
Frumoasa ţară ce vă stă la graniţi.
Wrangel:
Şi când va fi învins duşmanul, cine 
Va închega prietenia nouă? 
Alteţă, noi avem la cunoştinţă 
– Chiar dacă svedul nu-i dator s-o ştie –
Că sunteţi cu saxonii, pe ascuns, 
În tratative pentru alianţă. 
Şi dacă ni se tăinuieşte, cine 
Ne va încredinţa că alianţa 
Nu se va face cu jertfirea noastră?
Wallenstein:
Şi-alese bine omul, cancelarul. 
De l-ar fi căutat cu lumânarea, 
N-ar fi găsit pe altul mai statornic.
(Se ridică.)
Gândiţi-vă la alt zălog! Nu, Wrangel, 
De Praga orice vorbă-i de prisos.
Wrangel:
Cu asta s-a-ncheiat solia mea.
Wallenstein:
Să vă cedez chiar capitala ţării?! 
Mă-ntorc mai bine la-mpăratul meu!
Wrangel:
Desigur. Numai să mai fie vreme!
Wallenstein:
Aceasta-mi stă-n putere a hotărî 
Acuma chiar, în orice clipă vreau.
Wrangel:
În urmă cu puţine zile, da…
Dar astăzi e târziu, nu se mai poate…
De când e Sesin prins şi-ntemniţat.
(Wallenstein tace, surprins.)
Alteţă, noi vă credem şi-nţelegem 
Că de la inimă ne spuneţi totul; 
De ieri suntem încredinţaţi – şi când 
Pentru-ale noastre trupe stă chezaş 
Acest înscris, nu văd ce-ar mai putea, 
Pe drumul nostru,-ncrederea s-o surpe. 
Nu trebuie să ne-nvrăjbească Praga, 
Căci cancelarul meu vă lasă partea 
Cea mică din oraş şi răsăritul, 
El mulţumindu-se cu partea veche; 
Dar Eger-ul să ni-l lăsaţi deschis, 
Căci altfel nu se face legătura.
Wallenstein:
Eu să vă cred, dar voi pe mine – nu?
Voi cugeta la cele ce-mi propuneţi.
Wrangel:
Dar nu prea multă vreme, v-aş ruga. 
Întindem vorba de un an, pe-ascuns; 
De-o fi şi-acuma în zadar, drept ruptă, 
Pe veci, o socoteşte cancelarul.
Wallenstein:
Mă prea zoriţi. Un pas atât de grav 
Se cere-a fi şi bine cumpănit.
Wrangel:
Acum nu-i vreme de gândit, alteţă! 
Înfăptuirea grabnică,-i izbânda.
(Iese.)

Scena VI

Wallenstein. Terzky şi Illo se întorc.

Illo:
Ei, s-a făcut?
Terzky:
V-aţi învoit? 
Illo:
Svedezul
Se duse încântat. Da. Vă-nvoirăţi!
Wallenstein:
Aflaţi că n-am făcut nimic temeinic! 
Şi mă gândesc că poate-ar fi mai bine 
De totul să mă lepăd.
Terzky:
Cum? Cc-i asta? 
Wallenstein:
Adică să trăim din mila-acestor 
Svedezi înfumuraţi? Eu n-am să pot...
Illo:
Dar ce, tu le cerşeşti adăpostire, 
Ca un fugar? Tu svezilor le dai 
Mai mult decât îţi pot ei oferi.
Wallenstein:
Îţi aminteşti de-acel regesc Bourbon, 
Ce, într-o clipă grea, de rătăcire, 
Duşmanilor poporului se vinde 
Tăind în pieptul ţării sale rană? 
Blestemul greu a fost a lui răsplată, 
Şi scârba omenirii pentru dânsul 
Şi pentru fapta lui cea ticăloasă!
Illo:
Dar se întâmplă-aşa ceva cu tine?
Wallenstein:
Aflaţi-o de la mine azi: credinţa 
În orice om prin sânge e lăsată, 
Şi omul în adâncul lui se simte 
Răzbunătorul ei, când e călcată. 
A sectelor barbară duşmănie, 
Şi furia partidelor, şi pizma, 
Şi gelozia – tot se mai împacă. 
Oricât de crâncenă le este lupta, 
Se-mpacă între ei şi toţi pornesc 
Spre-un duşman – deopotrivă omenirii 
Să izgonească fiara sângeroasă 
Ce nimiceşte chezăşia casei 
În care omul se adăposteşte; 
Căci el nu poate viaţa să-şi păzească 
Doar cu prudenţa. Firea numa-n frunte
Lumina ochilor i-a aşezat. 
Credinţa trebuie să-i ocrotească, 
De rele, spatele descoperit.
Terzky:
Să nu te crezi mai rău decât te-ar crede 
Duşmanul ce te-ajută-n fapta-aceasta. 
Nici Karl, străbunul şi-ntemeietorul 
Acestei case mari imperiale, 
N-a fost mânat de gingaşe simţiri 
Când braţele-a deschis pentru Bourbon, 
Căci interesul porunceşte-n lume!

scena VII

Contesa Terzky, cei dinainte.

Wallenstein:
Dar cine te-a chemat? Aici n-au loc 
Trebi femeieşti.
Contesa:
Vin să vă felicit. 
E oare prea devreme? Cred că nu.
Wallenstein:
Slujeşte-te de trecerea ce-o ai 
Ca soţ şi spune-i, Terzky, să se ducă!
Contesa:
Eu am mai dat boemilor un rege.
Wallenstein:
Halal!
Contesa (către ceilalţi):
Dar despre ce vorbiţi, vă rog? 
Terzky:
Ducele nu vrea…
Contesa:
Nu? Când e silit?
Illo:
Încearcă dumneata, eu i-am vorbit! 
Îmi pomeneşte numai de credinţă 
Şi de puterea mare-a conştiinţei.
Contesa:
Cum? La-nceput, când totu-a fost doar vis 
Şi drum de străbătut atât de lung, 
Atunci aveai curaj şi hotărâre, 
Şi-acum când visul prinde-nfiripare 
Şi-aproape-i de-mplinire, când izbânda 
E limpede, tu stai la îndoială? 
În planuri eşti grozav de îndrăzneţ, 
Şi când ajungi la faptă eşti fricos? 
Prea bine! Mână apă către moară
Vrăjmaşilor! Ei tocmai asta-aşteaptă! 
În planul tău ei cred, şi poţi fi sigur 
Că despre el îţi dau peceţi la mână! 
Înfăptuirea, însă, nimeni, nimeni 
N-o crede cu putinţă. Tu nu simţi
Că, dacă-ar crede, ei ţi-ar şti de frică? 
Se poate? Când ajuns-ai până-aicea, 
Când tot ce e mai rău e cunoscut, 
Când fapta este ca şi împlinită, 
Acum să dai-napoi, să pierzi câştigul? 
E o nelegiuire numai planul; 
Înfăptuirea e nemuritoare, 
Şi, izbutind, păcatele se iartă, 
Căci orişice sfârşit e-o ordalie.
Cameristul (intrând):
E colonelul Piccolomini.
Contesa (repede):
Să mai aştepte!
Wallenstein:
Acum nu-l pot primi!
Pe altădat’!
Cameristul:
Doar două clipe cere; 
O treabă grabnică zicea că are.
Wallenstein:
Te miri cu ce mai vine! Să-l primesc!
Contesa (râde):
E grabnică, pesemne, pentru el. 
Tu poţi s-aştepţi.
Wallenstein:
Dar despre ce e vorba?
Contesa:
Afla-vei mai pe urmă. – Acuma, însă, 
Gândeşte-te cum isprăveşti cu Wrangel!
(Cameristul iese.)
Wallenstein:
De-aş mai putea alege, de-aş găsi 
O cale mai uşoară de ieşire, 
Acum, în clipa asta aş alege-o 
Şi culmea deznădejdii-aş ocoli.
Contesa:
De vrei atâta numai, iată calea: 
E lângă tine. Dă-i lui Wrangel drumul, 
Dă toate năzuinţele uitării, 
Trecutul lasă-l şi te hotărăşte 
O viaţă nouă să începi acum. 
Virtutea-şi are-ai săi eroi, întocmai 
Cum gloria îi are şi norocul. 
Porneşte spre Viena, la-mpărat,
O pungă de arginţi să-ţi iei şi spune-i 
C-ai vrut a pune numai la-ncercare 
Credinţa slujitorilor din juru-ţi 
Şi-a-ţi bate joc de proştii suedezi.
Illo:
Şi asta-i prea târziu, căci la Viena 
Se ştiu prea multe. Asta însemnează 
A-ţi pune singur capul pe butuc.
Contesa:
De asta nu mă tem, căci după lege 
Nu pot să-l osândească; n-au dovezi. 
De samavolnicie se feresc. 
Pe duce l-or lăsa să plece-n pace. 
Eu parcă văd cum toate vor urma… 
Veni-va regele ungar aici, 
Şi ducele, fireşte, va pleca; 
De lămuriri nu va mai fi nevoie. 
Iar regele va cere jurământul, 
Oştirile îi vor jura credinţă, 
Şi-n vechiul lor făgaş intra-vor toate. 
Şi Friedland va pleca-ntr-o bună zi. 
Va-ncepe viaţa-n ale lui castele; 
Acolo va vâna, va ţine grajduri, 
Va-ntemeia o curte princiară, 
Va da prietenilor chei de aur, 
Va rândui ospeţe strălucite, 
Pe scurt: va fi – în mic – un rege mare. 
Fiind cuminte, făr-a mai râvni 
Mereu mai sus, în glorie să crească, 
Va fi lăsat să facă ce voieşte. 
Va fi un mare prinţ până la moarte.
Ce vreţi? Va fi şi domnul duce unul 
Dintre bărbaţii-aceia noi, pe care 
I-a ridicat războiul într-o noapte, 
Făptură a favorurilor curţii, 
Care cu-aceeaşi mână largă-i face 
Numaidecât pe principi şi baroni.
Wallenstein (se ridică, profund mişcat):
O, cerule, te-ndură şi-mi arată 
O cale să mă ducă la lumină 
Din noaptea grea a zbuciumării mele! 
Eu nu pot vieţui ca un flecar, 
Ca un apostol moralizator, 
Să mă-ncălzesc de propria-mi voinţă, 
De propriile-mi gânduri generoase; 
Eu nu fac pe grozavul şi nu spun 
Norocului, ce spatele-mi întoarce: 
„De tine n-am nevoie, poţi să pleci!” 
Când nu mai pot lucra, mă simt pierdut. 
Nu, nu mă tem de jertfe şi primejdii 
Când vreau să ocolesc pasul cel măreţ 
Dar să mă pierd întru nimicnicie? 
Am început cu gânduri mari, şi-acum 
Să termin ca umilul slăbănog? 
Decât să fiu luat de lume drept 
Un ticălos, care-ntr-o zi se-nalţă 
Şi în aceeaşi zi se prăbuşeşte, 
Mai bine cei ce vor veni, urmaşii,
Cu groază să rostească al meu nume, 
Şi Friedland să rămână vecinic crezul 
Oricărei fapte crude, blestemate!
Contesa:
Dar spune-mi, este nefiresc ceva 
În toate-acestea? Nu găsesc nimic. 
Să nu laşi ca noptaticele stafii 
Pornite din deşerte superstiţii 
Să pună stăpânire pe-a ta minte! 
Tu astăzi eşti pârât pentru trădare, 
Şi-acuma nu se pune întrebarea: 
E dreaptă sau nu-i dreaptă-nvinuirea. 
Tu eşti pierdut, de nu te foloseşti 
Degrabă de puterea ce-ţi stă-n mână. 
Dar unde este-n lume-acea fiinţă 
– Oricât ar fi de împăciuitoare – 
Din răsputeri să nu-şi păzească viaţa? 
Ce faptă este-atâta de-ndrăzneaţă 
Să nu o ierte dreapta apărare?
Wallenstein:
Odinioară, Ferdinand acesta 
A fost atât de-ndurător cu mine! 
El mă iubea, mă preţuia. Nici unul 
N-a fost ca mine aproape de-al său suflet. 
Dar care prinţ fu mai cinstit ca mine 
Pe-atunci?… Şi-acum, aşa să se sfârşească?
Contesa:
Păstrezi în minte orice mic hatâr; 
Dar de jignirea-adusă ai uitat? 
Să-ţi amintesc eu cum ţi-a răsplătit 
La Regensburg şi slujba, şi credinţa? 
Întreaga nobilime ai jignit, 
Şi numai pentru-a-l înălţa pe el. 
Atuncea cu blesteme te-ai ales
Şi cu urgia-ntregii omeniri.
Nu mai aveai în ţările germane,
De partea ta, pe-atunci, nici un prieten.
Cu împăratul singur tu ţineai!
Pe el te-ai sprijinit în adunarea
Din Regensburg, când piept ţinuşi furtunii
Ce se dezlănţuise-asupra ta;
Dar tocmai el, atunci, te-a părăsit!
Te-a părăsit lăsându-te în gheara
Acelui bavarez înfumurat.
Să nu-mi spui mie-acuma că puterea,
Ce ţi-a fost dată iar, a răsplătit
Întâia nedreptate grea-ndurată!
Aici nu stai de bunăvoia lui,
Ci numai legea aspră a nevoii
Te-aduse-n locu-acesta, loc pe care
El bucuros ţi l-ar fi refuzat.
Wallenstein:
Aşa-i! Nu datorez această slujbă 
Bunăvoinţei şi dorinţei lui. 
Şi dacă-ntrec măsura, nu înseamnă 
Că eu încalc încrederea ce-mi dete.
Contesa:
Încredere? Dorinţă? A fost sila 
Cu care-n cleşte îi strângea nevoia 
Şi-au fost siliţi pe tine să te cheme! 
Nevoia care nu se mulţumeşte 
Cu nume sunător de figuranţi; 
Ea vrea să vadă fapte, ci nu semne. 
De cel mai vrednic totdeauna-ntreabă, 
Pe cel mai bun la cârmă îl aşază,
De-ar fi cules chiar din gunoiul plebei. 
Nevoia te-a numit în slujba-aceasta 
Şi a făcut cu tine legământ. 
Căci încă multă vreme, cât va merge 
Această generaţie de oameni, 
Se va sluji de sufletele laşe, 
De sclavi, şi de viclene uneltiri. 
Dar când cuţitul a ajuns la os 
Şi nu mai merge cu-nşelătoria, 
În mâna tare a naturii cade, 
A spiritului uriaş, ce numai 
De sine-ascultă, nemaivrând să ştie 
De legământ, şi face atunci tocmeală, 
Punând condiţiuni, iar nu primind.
Wallenstein:
Într-adevăr! Ei n-au văzut mereu 
Că-n târgul nostru nu i-am înşelat. 
Căci n-am crezut că este demn de mine 
Să tăinuiesc pornirile-ndrăzneţe 
Ce clocoteau în sufletu-mi curat.
Contesa:
Ba dimpotrivă, veşnic ai fost groaznic. 
Nu tu, care-ai urmat întotdeauna 
Îndemnul firii tale, n-ai dreptate, 
Ci toţi aceia ce ţi-au dat puterea, 
Cu toate c-aveau teamă de-a ta mână! 
Căci orice om întreg are dreptate 
Când el, în sinea lui, e împăcat, 
Şi altă nedreptate nu-i decât 
Acolo unde este-mpotrivirea. 
Acum opt ani erai un altul, când
Treceai prin foc şi sabie ţinuturi 
Din ţările germane, învârtind 
Cumplitul cnut prin orişice ţinut? 
Râdeai de orice legiuiri germane, 
Te foloseai de dreptul celui tare. 
Căleai a ţărilor neatârnare 
Să întăreşti puterea de sultan 
A celui mai de seamă decât tine? 
În vremea-aceea-ar fi putut să-ţi frângă 
Voinţa şi pe loc să te oprească. 
Dar împăratului i-a fost pe plac 
Ce pentru-a lui mărire se făcea. 
Tăcând, a pus pecetea-mpărătească 
Pe toate făptuirile acestea. 
Şi ceea ce era pe-atuncea drept
– Căci se făcea în propriul lui folos – 
Acuma este oare-njositor, 
Doar pentru că e împotriva lui?
Wallenstein (se ridică):
Aşa e! Cele-acum de tine spuse, 
Nicicând nu le-am privit în felu-acesta. 
Prin braţul meu, în ţară, împăratul 
A săvârşit nelegiuite fapte 
Ce n-ar fi trebuit să se petreacă. 
Chiar mantia de prinţ, pe care-o port, 
O datorez unor servicii, care 
Sunt numai crime cu adevărat.
Contesa:
Mărturiseşte că-ntre el şi tine
Nu-i vorba despre drept şi datorie, 
Ci numai de putere şi prilej! 
E clipa-acum când trebuie să faci 
O mare socoteală-a vieţii tale. 
Deasupra ta stau semne de izbândă, 
Planetele-ţi vestesc noroc, spunându-ţi: 
„Acuma este ceasul!” Au, zadarnic 
Ai urmărit, o viaţă, cursul stelei 
Şi-ai mânuit echerul şi compasul? 
Ai desenat pe toţi pereţii cerul 
Cu globurile lui şi zodiacul? 
Ai aşezat în juru-ţi semne mute, 
Ca să-ţi arate ce menire-ţi poartă 
Cei şapte stâlpi ai marelui destin, 
Şi le-ai făcut pe toate numa-n glumă, 
Ca vremea-n joc deşart să ţi-o omori? 
Cum? Toate pregătirile-s în van, 
Şi arta asta n-are nici un duh? 
Nici chiar de tine nu e preţuită 
Şi-n ceasul cel hotărâtor ea n-are 
Nici o putere care să te-mpingă?
Wallenstein (cât timp a vorbit contesa s-a plimbat adânc emoţionat; acum se opreşte brusc, întrerupând-o):
Chemaţi-mi-l pe Wrangel, şi să urce 
Pe cai – trei soli!
Illo:
Ei, slavă ţie, Doamne!
(Iese repede.)
Wallenstein:
E duhul răului. Îl urmăreşte 
Pe el ca şi pe mine deopotrivă. 
Prin mine el acuma-şi ispăşeşte 
Păcătuirea setei de putere, 
Iar eu aştept oţelul răzbunării 
Şi pentru pieptul meu să se ascută! 
Cel care-a semănat dinţi de balaur, 
Să nu aştepte-un seceriş de aur, 
Căci fiecare faptă ticăloasă 
Îşi poartă îngerul răzbunător 
Sub inimă. El e nădejdea rea, 
El nu mai are-ncredere în mine 
Şi nici eu nu mai pot să dau-napoi. 
Întâmple-se ce trebui’ să se-ntâmple! 
Dreptatea pururea cu soarta ţine, 
Căci inimile noastre nu sunt alta 
Decât supuşii ei făptuitori.
(către Terzky.)
Pe Wrangel du-l la mine-n cabinet. 
Cu solii vreau chiar eu să stau de vorbă. 
Trimiteţi să-l aducă pe Octavio!
(Către contesă care a luat o înfăţişare triumfală.)
Să nu te bucuri! Căci puterile 
Ursitei sunt geloase. Bucuria, 
Venită fără vreme, se loveşte 
De-aceste mari puteri neîndurate. 
Noi punem doar sămânţa-n mâna sorţii, 
Şi dacă din aceasta răsări-va 
Norocul nostru,-ori poate nenorocul, 
Sfârşitul numai are să ne-arate.
(În vreme ce iese, cade cortina.)

actul al doilea

O cameră.

scena I

Wallenstein, Octavio Piccolomini, apoi şi Max Piccolomini.

Wallenstein:
Din Linz îmi scrie că-i bolnav, în pat. 
Am ştiri mai cu temei că e ascuns 
În Frauemberg, la contele de Gallas. 
Tu prinde-i pe-amândoi şi mi-i trimite. 
Iei cârma trupelor hispane-asupră-ţi. 
Începe fără grabă pregătiri, 
Dar vezi, să nu le termini niciodată! 
Şi dacă-ţi spun să pleci asupra mea, 
Răspunde-le că pleci, dar stai pe loc. 
Însărcinarea-i, poate, grea, dar ştiu 
Că-ţi place-a tândăli în jocu-acesta; 
Salvezi cât poţi din prefăcătorie, 
Căci firea ta nu-i pentru paşi gigantici. 
Anume-această sarcină-ţi dau ţie. 
Prin pierderea de vreme, de-astă dată 
Ai să-mi aduci folos nebănuit. 
Şi dacă, între timp, norocu-mi râde, 
Atunci tu ştii ce trebuie să faci.
(Intră Max Piccolomini.)
Acum, bătrâne, du-te! ’N noaptea asta 
Va trebui să pleci. Ia caii mei. 
Pe Max aici mi-l ţin la îndemână! 
Ia-ţi de la fiu degrabă bun rămas! 
Nădăjduiesc să ne vedem cu bine 
Şi cu noroc!
Octavio (către fiul său):
Noi doi vom mai vorbi.
(Iese.)

Scena II

Wallenstein, Max Piccolomini.

Max (se apropie de Wallenstein):
Domnule general!
Wallenstein:
Nu! Câtă vreme 
Te numeri între cei împărăteşti, 
Eu nu mai pot fi generalul tău.
Max:
Eşti hotărât să părăseşti oştirea?
Wallenstein:
Am isprăvit cu slujba la-mpărat.
Max:
Şi vrei să laşi oştirea?
Wallenstein:
Dimpotrivă,
Nădăjduiesc s-o leg mai strâns de mine.
(Se aşază pe scaun.)
Da, Max! N-am vrut să-ţi spun mai înainte 
De-a bate ceasul trecerii la fapte. 
Căci simţul fericit al tinereţii, 
Uşor pătrunde al dreptăţii fir 
Şi este,-ntr-adevăr, o fericire 
Să hotărăşti cum cugetul te-ndeamnă, 
Când ai un lucru limpede în faţă. 
Dar când din două rele eşti silit 
S-alegi pe unul, şi când din această 
Ciocnire inima nu se întoarce 
Întreagă,-atuncea simţi că e mai bine 
Să nu mai poţi alege, şi nevoia 
O socoteşti drept un hatâr al sorţii. 
Deci, astfel stăm! Nu mai privi în urmă, 
Căci nu-ţi mai poate ajuta nimic! 
Nainte să priveşti! Nu judeca! 
Te pregăteşte să păşeşti la fapte! 
S-a hotărât pieirea mea la curte; 
Dar au greşit, căci eu le-o iau-nainte. 
De-aceea ne vom alia cu svezii; 
Sunt oameni cumsecade, buni prieteni.
(Se opreşte aşteptând răspunsul lui Max.)
Te-am uluit cu-a mea mărturisire; 
N-aştept răspuns. Te las să mai gândeşti.
(Se ridică şi se îndreaptă spre fundul scenei. Max rămâne mult timp nemişcat, cuprins de adâncă durere. Îndată ce face o mişcare, Wallenstein se întoarce şi se aşază în faţa lui.)
Max:
Îmi dai azi majoratul, generale, 
Căci, până azi, am fost scutit de greul
De a-mi găsi eu singur drumul drept, 
În orice parte te-am urmat pe tine. 
Privindu-te, eram încredinţat 
Că-i dreaptă calea cea de tine-aleasă. 
Întâia oară mă sileşti s-aleg 
Între simţirea mea şi între tine.
Wallenstein:
Te-a alintat destinul până azi, 
Şi-un joc ţi-a fost plinirea datoriei; 
Orice îndemn frumos l-ai ascultat 
Cu inima întreagă-ntotdeauna. 
Dar asta nu mai poate dăinui. 
Cărările se-mpart înduşmănite 
Şi-ndatoriri cu-ndatoriri se luptă. 
Tu trebuie să iei o hotărâre 
În crâncenul război ce azi începe 
Între-mpăratul tău şi-al tău prieten.
Max:
Război! Aşa se cheamă, va să zică! 
Războiul este înspăimântător, 
Ca pacostea cerească, dar e bun, 
Căci, ca şi ea, e dat de un destin. 
Dar poate să se cheme drept războiul 
Pe care cu-mpăratul îl începi, 
Ducând asupra-i chiar oştirea lui? 
O, Doamne! Ce schimbare este asta? 
Ai fost, în drumul vieţii, steaua care 
A luminat simţirea mea şi paşii, 
Şi-acuma să-ţi vorbesc în felu-acesta? 
O, ai deschis în pieptul meu o rană! 
Să uit cinstirea dragostei trecute,
Pe care cu sfinţenie-o purtam 
Să-nvăţ să uit de strălucitu-ţi nume? 
Nu! Nu-ţi mai îndrepta spre mine ochii! 
Tu zeu ai fost sărmanului meu suflet. 
Puterea ta asupra mea nu scade, 
Simţirea mea e încă-n mâna ta, 
Deşi mi-ai liberat rănitul suflet.
Wallenstein:
Ascultă, Max!…
Max:
Să nu faci asta! Nu! 
Nobleţea cea curată-a feţei tale 
N-a prins nimic din josnicia faptei. 
Ea numa-nchipuirea ţi-a pătat! 
Nu-i ştearsă încă nevinovăţia 
De pe strălucitorul chip al tău. 
Înlătură cu scârbă pata neagră 
Şi toate-or rămânea un vis urât, 
Ce-a-ntâmpinat şi-a prevenit virtutea. 
De orice om se-apropie ispita, 
Dar nu să-nfrângă simţul bărbăţiei. 
Nu trebuie să termini totul astfel. 
Ar însemna să defăimezi tu însuţi 
În faţa lumii orice măreţie 
Şi orişice putere creatoare, 
Înseamnă-a da dreptate rătăcirii 
Ce nu-n nobleţea libertăţii crede, 
Şi numa-n slăbiciune află sprijin.
Wallenstein:
M-aştept ca lumea să mă certe aspru.
Da, ceea ce-mi spui tu, mi-am spus şi ea. 
De culmea deznădejdii s-ar feri 
Oricine, de-ar putea s-o ocolească. 
Dar nu e vorba-aicea să aleg; 
Sau pătimesc, sau folosesc puterea. 
Aşa stau lucrurile. Nu pot altfel.
Max:
Ei bine, stai în postul tău cu sila 
Şi împăratului te-mpotriveşte, 
Pe faţă treci la răzvrătire! Eu 
N-am să te laud, dar ţi-o pot ierta, 
Îndur cu tine ce nu pot să-ngădui, 
Dar nu-ncerca s-ajungi… chiar trădător! 
E greu cuvântul. Nu fi trădător! 
Trădarea nu e numai o măsură 
Pe care-o depăşeşti; nu-i o greşeală 
În care-şi pierde un curaj tăria. 
O, e cu totul altceva! E neagră, 
E neagră ca şi iadu-ntunecos.
Wallenstein (sinistru încruntat, dar ponderat):
Ce gata-i tinereţea la cuvântul 
Ce, greu, ca un cuţit se mânuieşte! 
Din creierul fierbinte, cu-ndrăzneală 
Ea scoate o măsură pentru lucruri 
Ce singure prin ele se condamnă! 
La voi pe dată-i totul demn sau josnic, 
Prea bun sau rău… tot ce închipuirea 
De-aceste nume-ntunecate leagă, 
Le-ncarcă pe fiinţe şi pe lucruri. 
E-ngustă lumea, creierul e larg.
Uşor stau gândurile laolaltă, 
Dar lucrurile-ngrămădite-n spaţiu 
Se vor ciocni; şi dacă vrei să pui 
În locu-acela altceva de seamă, 
Va trebui să dai ceva deoparte. 
Cel ce nu vrea să fie alungat, 
Găsească-se s-alunge el pe altul; 
Acolo-i luptă, şi cel tare-nvinge. 
Da! Cel ce n-are-n viaţă năzuinţe, 
De orice ţel deprins să se lipsească, 
Acela stă la soare, ca şopârla, 
Şi într-un loc curat, curat rămâne. 
Eu sunt croit din stofă mult mai aspră, 
Şi năzuinţa spre pământ m-atrage. 
Pământul este-al duhurilor rele 
Şi nu al celor bune. Tot ce zeii 
Trimit, de sus, aici, sunt numai bunuri 
Obşteşti. Ne bucură a lor lumină, 
Dar ea nu îmbogăţeşte. Ţara lor 
Nu-ţi dă averi; iar piatra nestemată 
Şi aurul, şi tot ce e mai scump, 
Tu le răpeşti puterilor viclene, 
Ce sub pământ domnesc cu răutate. 
Nimic nu se câştigă fără jertfă. 
Şi nu e printre noi vreunul care, 
Încumetându-se să le câştige, 
Ar fi rămas întreg, curat la suflet…
Max (semnificativ):
O, fugi de-asemenea puteri deşarte, 
Căci ele au cuvânt înşelător! 
Sunt toate duhuri mincinoase, care
Te amăgesc pe calea spre abis. 
Nu crede-n ele! Te conjur! Te-ntoarce 
La-ndatorirea ta! Mai poţi s-o faci! 
Trimite-mă pe mine la-mpărat! 
Mă duc eu la Viena, bucuros, 
Să mijlocesc o pace între voi. 
El nu-ţi cunoaşte sufletul ca mine; 
Şi trebuie, prin ochii mei, să vadă 
Că eşti curat, şi el din nou să-ţi dea 
Încrederea, de care tu eşti vrednic!
Wallenstein:
E prea târziu! Ce s-a-ntâmplat tu nu ştii!
Max:
Chiar dacă-i prea târziu, chiar dacă rostul 
S-ar fi-ncurcat, că numai printr-o crimă 
Mai poţi scăpa de prăbuşire, fie! 
Cazi însă demn, precum ai fost în viaţă! 
Predă comanda! Pleacă de pe scenă! 
Poţi face asta-n plină strălucire! 
Şi tocmai fiindcă eşti nevinovat. 
Mai mult tu pentru alţii ai trăit; 
Trăieşte-odată numai pentru tine! 
Eu am să te urmez pe orice cale, 
Şi soarta mea de-a ta va fi legată!
Wallenstein:
E prea târziu! În timp ce tu spui astea, 
Trimişii care duc porunca mea 
Spre Praga şi spre Eger, sunt departe.
Împacă-te cu-aceste-mprejurări.
Lucrăm aşa cum ele ne silesc. 
Să facem tot ce e de trebuinţă 
Cu toată demnitatea şi tăria. 
Fac eu ceva mai mult decât făcuse 
Un Iuliu Cezar, la al cărui nume 
Şi azi întreaga lume mai tresare? 
El duse împotriva Romei însăşi 
Acele legiuni, pe care Roma 
Ca s-o păzească i le-ncredinţase! 
De-ar fi lăsat din mână spada tare, 
El ar fi fost pierdut de bună seamă, 
Precum aş fi şi eu pierdut acum, 
O clipă dacă armele-aş lăsa.
În mine simt ceva din duhul lui.
Dă-mi tot norocul lui acum şi mie, 
Şi tot ce va urma voi îndura!
(Max, în sufletul căruia s-a petrecut până acum o luptă dureroasă, iese repede. Wallenstein priveşte în urma lui mirat şi emoţionat şi rămâne dus pe gânduri.)

Scena III

Wallenstein, Terzky şi, curând după ei, Illo.

Terzky:
Max Piccolomini, acuma chiar, 
Plecat-a de la tine?
Wallenstein:
Unde-i Wrangel?
Terzky:
S-a dus şi el!
Wallenstein:
Atâta de grăbit?
Terzky:
Ai fi crezut că l-a-nghiţit pământul!… 
Când am văzut că iese de la tine, 
Fugii în urma lui, ca să-i vorbesc, 
Dar fără urmă mi-a pierit din ochi, 
Eu cred c-a fost un diavol, căci nu poate 
Un om, din faţa mea, să piară astfel.
Illo (venind):
E drept că pe bătrân vrei să-l trimiţi?
Terzky:
Pe-Octavio? Cum? Ce-ţi trăsni prin minte?
Wallenstein:
Va merge-n Frauemberg să cârmuiască 
Oştirile itale şi hispane.
Terzky: 
Ferească Dumnezeu! Să nu faci asta!
Illo:
Să-ncredinţezi vicleanului oştirea? 
Să-l laşi din frâne chiar acum, în clipa 
Când trebuie să iei o hotărâre?
Terzky:
Nu, asta nu! Nici pentru toată lumea!
Wallenstein:
Ciudată fire mai aveţi!…
Illo:
Ascultă,
Ascultă de-astă dată. Nu-l trimite!
Wallenstein:
De ce de astă dată să nu-i dau 
Încrederea ce şi-n trecut i-am dat-o? 
S-a petrecut ceva ce ar putea 
În ochii mei acum să-l înjosească? 
Să-mi schimb eu, pentru gărgăunii voştri. 
Părerea despre el, de mult cercată? 
Să nu gândiţi că-s slab ca o femeie. 
Cum până azi m-am încrezut într-însul, 
Mă voi încrede şi de-acum încolo!
Terzky:
De ce chiar el? Trimite pe un altul!
Wallenstein:
El trebuie să meargă, căci pe el 
Îl cred mai potrivit în trebile-astea!
Illo:
Pui preţ pe el, fiindcă-i italian!…
Wallenstein:
Ştiu bine: pe-amândoi i-aţi pizmuit, 
Văzând că-i iau în seamă şi-i iubesc 
Mai mult decât pe voi sau pe oricare. 
Şi asta, negreşit, după-al lor merit. 
De-aceea pentru voi sunt spini în ochi. 
Ce-mi pasă mie de a voastră ură? 
Veninul vostru nu-i va face negri 
În ochii mei. Urâţi-i sau iubiţi-i, 
Cum vreţi! Pe-oricare-l las cu-a lui credinţă. 
Pe fiecare-l ştiu ce-i poate capul.
Illo:
Ei, n-o să plece, chiar de-aş şti de bine 
Că pun să-i sfarme roatele trăsurii!
Wallenstein:
Să nu te-aprinzi! Măsoară-ţi vorba, Illo!
Terzky:
Cât Questenberg a petrecut pe-aicea, 
Cu el umbla mereu, şoptind prin colţuri.
Wallenstein:
Tot se făcea cu ştirea şi-a mea vrere.
Terzky:
Aşa? Chiar şi trimisul de la Gallas 
A fost cu ştirea ta?!…
Wallenstein:
Asta-i minciună!
Illo:
O, tu ai ochi, dar nu vezi ce se-ntâmplă!
Wallenstein:
Tu nu poţi să mă clatini din credinţa 
Întemeiată pe-o ştiinţă-adâncă. 
De e minciună şi credinţa asta, 
Astrologia toată-i o minciună; 
Căci un zălog, aflaţi, chiar soarta-mi dă 
Că el mi-e cel mai credincios prieten.
Illo:
Eşti sigur că zălogul nu-i minciună?
Wallenstein:
În viaţa unui muritor sunt clipe
Când duhul se apropie de el
Şi-i dă prilejul unor întrebări.
O clipă-asemenea avui în noaptea
De dinaintea luptei de la Lützen.
Stam rezemat de-un pom. Priveam câmpia
Îngândurat. Prin lagăre ardeau,
Posomorâte, focurile-n ceaţă.
Doar zgomotul de arme şi chemarea
La posturi tulburau tăcerea nopţii,
În clipa-aceea viaţa mea întreagă,
De pân-atunci şi cea din viitor,
Trecu prin văzul sufletului meu.
De soarta dimineţii următoare
Legă a spiritului presimţire
Întregul viitorului destin.
Atunci mi-am zis: „Tu mâni atâţia oameni,
Şi ei urmează cursul stelei tale.
Nădejdea toată ei şi-au pus-o-n tine,
Mizându-şi viaţa lor pe capul tău,
Întocmai ca la jocul de noroc;
Cu tine-odată ei s-au înălţat;
Pe toţi i-a luat norocul tău în barcă.
Dar va veni o zi când toţi aceştia
De soartă or să fie-mprăştiaţi.
Puţini or să-ţi rămână credincioşi.
Aş vrea să-l ştiu pe omu-acela care,
Din tabără, mi-e cel mai credincios.
Tu, soartă, printr-un semn să mi-l arăţi!
Să fie-acela care mâine-n zori, 
În inimă cu dragoste curată 
Îmi va ieşi în cale mai întâi!” 
Aşa gândindu-mă, am adormit. 
Iar visul mă purta-n vârtejul luptei. 
În zarva asta crâncenă, un glonte 
Ucise armăsarul de sub mine, 
Şi eu căzui grămadă la pământ. 
Iar peste mine,-n goană, călăreţii 
Treceau nepăsători de-a mea durere, 
Şi eu zăceam gemând, lovit de moarte, 
Zdrobit de ale cailor potcoave. 
Atunci, un braţ de jos m-a ridicat, 
Şi eu m-am deşteptat. Era în zori, 
Şi,-ngrijorat, în faţa mea stătea 
Octavio, care cu glasul cald 
Şi cu prietenie îmi vorbi: 
„Pe calul tău pestriţ azi să nu-ncaleci, 
Precum ţi-e obiceiul, frate dragă! 
Încalecă pe calul ce-ţi dau eu, 
Căci astfel mi s-a arătat în vis! 
Ascultă! Fă aşa de dragul meu!” 
Cu sprintenul fugar eu am scăpat 
Din ghearele dragonilor trimişi 
De Banniers, din urmă să m-ajungă. 
În ziua-aceea, a-nşeuat pestriţul 
Chiar vărul meu, dar, cal şi călăreţ, 
De-atunci intrat-au parcă în pământ.
Illo:
Aceasta numai o-ntâmplare a fost.
Wallenstein:
Înseamnă-ţi: nu se află întâmplări! 
Iar ce ne pare-o oarbă întâmplare, 
Purcede chiar dintr-un adânc izvor. 
Eu am dovezi de netăgăduit 
Că el îmi este îngerul cel bun! 
Şi-acuma nici o vorbă pe deasupra!
(Pleacă.)
Terzky:
Mă mângâi, cel puţin, că Max rămâne 
În locul lui Octavio ostatic.
Illo:
Şi-acela n-o să plece viu de-aicea!
Wallenstein (se opreşte şi se întoarce):
Nu fiţi ca şi femeile, ce, veşnic, 
Se-ntorc la vorba lor de mai-nainte, 
Chiar după ceasuri multe de dojană,
Cu mintea-ntreagă! Trebuie să ştiţi 
Că faptele şi gândurile noastre 
Nu sunt ca valurile mării, oarbe, 
Ce în zadar se zbuciumă şi gem. 
Căci sufletul, cu microcosmul său. 
E un izvor adânc, din care veşnic 
Purced gândiri şi fapte ce ne sunt, 
Ca fructele din pomi, trebuincioase 
Şi nu se pot schimba din întâmplare. 
Când ştiu ce fel de suflet are omul 
Îi pot cunoaşte faptele şi vrerea.

scena IV

O cameră în apartamentul lui Piccolomini.
Octavio îmbrăcat pentru, călătorie, un adjutant.

Octavio:
E-aici detaşamentul?
Adjutantul:
Jos… aşteaptă.
Octavio:
Sunt oameni de credinţă, adjutante? 
Din care regiment au fost aleşi?
Adjutantul:
Din regimentul Tiefembach.
Octavio:
Prea bine, 
E regiment de-ncredere acesta! 
Vezi, ţine-i în tăcere,-n fundul curţii, 
Să nu ia seama nimeni, până când 
Vei auzi că sun. Atunci încui 
Cu grijă porţile, şi orice om
Aicea întâlnit rămâne prins!
(Adjutantul pleacă.)
Mă bizui pe-ale mele socoteli, 
Şi cred că de-al lor sprijin n-am nevoie 
Dar fiindcă sunt în slujba-mpărătească 
Şi sunt la mijloc lucruri însemnate, 
Mai bine un prisos de prevedere,
Decât o delăsare vinovată!

scena V

Octavio Piccolomini, intră Isolani.

Isolani:
Sosit-am! Cine trebui’ să mai vină?
Octavio (tainic):
Întâi o vorbă, conte Isolani!
Isolani (tainic):
Vroieşte ducele ceva să-nceapă? 
Te-ncrede-n mine! Pot să-ţi dau dovezi.
Octavio:
Da, da… şi asta este cu putinţă!
Isolani:
Ascultă, frate, nu sunt dintre-aceia 
Ce risipesc cuvinte îndrăzneţe, 
Şi-apoi, la fapte, ia-i de unde nu-s. 
Cu mine prinţu-a fost mărinimos. 
Eu lui îi datorez ce sunt acuma. 
Se poate răzima pe-a mea credinţă!
Octavio:
Se va vedea aceasta mai pe urmă.
Isolani:
Ia seama, căci nu toţi gândesc la fel! 
Mai ţin cu împăratul mulţi de-aici, 
Şi spun că jurământul stors mai ieri 
Nu poate să-i oblige-ntru nimic.
Octavio:
Aşa? Numeşte-mi dintre ei câţiva!
Isolani:
La dracu! Doar aşa vorbesc toţi nemţii! 
Chiar Eszlerházi, Kaunitz, deodat, 
Ne-ndeamnă s-ascultăm de împărat.
Octavio:
Mă bucur…
Isolani:
Da?! Te bucuri?!
Octavio:
…că-mpăratul 
Mai are-atâţi prieteni devotaţi 
Şi care cu credinţă îl slujesc.
Isolani:
Ia lasă gluma! Nu-s chiar oameni răi!
Octavio:
Nu-i nici o glumă! Domnul mă ferească! 
Mă bucură nespus când văd dreptatea 
Atâta de puternic sprijinită.
Isolani:
La dracu! Ce-nsemnează asta? Nu eşti 
Ce te-am crezut? Ce caut eu aicea?
Octavio (cu autoritate):
Să spui curat, pe faţă: eşti prieten, 
Sau duşman împăratului acum?
Isolani (semeţ):
Am să răspund la întrebarea-aceasta 
’Naintea celui ce e-n drept s-o ceară!
Octavio:
Hârtia asta te va lămuri
De sunt sau nu în drept să te întreb!
Isolani:
Cum? Cum? Chiar împăratul iscăleşte, 
Şi este chiar pecetea-mpărătească?
(Citeşte.)
„Toţi şefii oastei noastre vor urma 
Poruncile venite de la demnul 
Şi credinciosul nostru general 
Piccolomini,-ntocmai ca pe-acelea 
Ce sunt venite de la tronul nostru!” 
Aşa?… Ei, da!… Ei, cum să nu… fireşte! 
Eu… generale, eu… vă felicit!
Octavio:
Poruncii, prin urmare, te supui?
Isolani:
Eu… Prea-i neaşteptată întrebarea! 
Şi cred că-mi daţi răgaz să mă gândesc!
Octavio:
Două minute.
Isolani:
Pentru Dumnezeu,
Dar e un lucru…
Octavio:
Limpede, firesc. 
Rosteşte-te: vrei să-ţi trădezi stăpânul, 
Sau îl slujeşti-nainte cu credinţă?
Isolani:
Trădare? Doamne! Cine-a spus trădare?
Octavio:
Aşa stăm: Wallenstein e-un trădător. 
Cu oastea vrea să treacă la duşman. 
Să spui pe faţă: vrei să treci la duşman, 
Să i te vinzi? Te lepezi de-mpărat, 
Călcându-ţi jurământul de credinţă?
Isolani:
Cum aţi putea gândi aşa ceva? 
Să-mi calc eu jurământul de credinţă 
Pe care împăratului l-am dat? 
Am spus eu asta? Eu?… Dar când am spus?
Octavio:
Nu, pân-acum n-ai spus-o; dar aştept 
Să văd dac-o vei spune lămurit.
Isolani:
Aşa! Îmi place că mărturiseşti 
Că eu n-am spus nicicând aşa ceva.
Octavio:
De principe te lepezi, aşadar.
Isolani:
Punând la cale-asemenea trădare… 
Trădarea rupe orice legătură.
Octavio:
Eşti gata împotriva lui să lupţi?
Isolani:
El numai bine mi-a făcut; dar, dacă 
E ticălos, să-l bată Dumnezeu, 
Cu mine socotelile-a-ncheiat.
Octavio:
Mă bucur că-nţelegi să te supui. 
La noapte, în tăcerea cea mai mare, 
Cu trupele uşoare vei pleca, 
Să creadă toţi că prinţu-a dat porunca. 
La Frauemberg veţi face adunarea. 
Acolo Gallas are să vă spună 
Tot ce vă mai rămâne de-ntreprins!
Isolani:
Da, s-a făcut! Dar nu uitaţi s-aduceţi 
Şi împăratului la cunoştinţă 
Că-am fost întâiul gata să-l urmez!
Octavio:
Da! Împăratului am să te laud.
(Isolani pleacă; intră un servitor.)
E colonelul Buttler? Bine, bine!
Isolani (întorcându-se):
Vă rog să mă iertaţi de îndrăzneală,
Dar, Doamne sfinte, cum puteam să ştiu 
Cu ce persoană-naltă stau de vorbă!
Octavio:
Prea bine! Du-te!
Isolani:
Sunt din fire vesel, 
Şi dacă, uneori, la un pahar, 
Rostesc o vorbă cam nechibzuită, 
Ştiţi toţi că nu o spun din răutate!
Octavio:
Nu-ţi face gânduri rele pentru asta!
(Isolani pleacă.)
Norocul mi-a slujit. Mi-a mers în plin! 
De-ar merge tot aşa şi mai departe!…

scena VI

Octavio Piccolomini, Buttler.

Buttler:
La ordinele voastre, generale!
Octavio:
Ca oaspe şi prieten, bun venit!
Buttler:
E mult prea mare cinstea pentru mine!
(Se aşază amândoi pe scaune.)
Octavio:
Nu mi-ai răspuns la dragostea cu care
Eu ţi-am ieşit-nainte ieri. Pesemne,
Ai socotit-o drept o simplă formă.
Acea urare-a mea a fost din suflet,
Cinstită; căci acum trăim în zile
Când toţi cei buni datori sunt să-şi dea mâna.
Buttler:
Doar cei ce pot avea aceleaşi crezuri.
Octavio:
Eu spun că toţi cei buni la fel văd lumea. 
Pe om îl judec numai după fapta 
La care îl împinge conştiinţa… 
Căci valul ne-nţelegerilor oarbe 
Adeseori pe cei mai buni i-abate 
Din drumul drept pe care l-au ales. 
Ai fost prin Frauemberg. Nu-ţi spuse Gallas 
Vreo vorbă pentru mine? Mi-e prieten!
Buttler:
Mi-a aruncat doar vorbe goale,-n treacăt.
Octavio:
Păcat! Povaţă bună el ţi-a dat, 
Precum şi eu să-ţi dau mă pregătisem…
Buttler:
Lăsaţi! Părerea voastră despre mine, 
Îmi pare foarte rău, nu mi se cade.
Octavio:
E timpul scump, hai să vorbim deschis! 
Ştii bine cum stau lucrurile-aici… 
Că ducele urzeşte o trădare. 
Eu însă pot să-ţi spun cu mult mai mult: 
Trădarea este fapt îndeplinit. 
Tratatul cu duşmanul s-a-ncheiat. 
Puţine ceasuri sunt de când aleargă 
Spre Praga şi spre Eger o solie, 
Şi mâine vrea la duşman să ne treacă. 
Dar s-a-nşelat, căci trează e prudenţa. 
Mai are împăratu-aici prieteni 
Legaţi de el puternic, prin credinţă. 
Acesta-i manifestul care-l pune 
Pe duce sub anatemă, scutind 
Oştirea de-a-i mai da vreo ascultare, 
Chemând pe toţi cei buni, pe cei cinstiţi 
Să se adune sub comanda mea. 
Şi-acuma, spune dacă ai de gând 
Să lupţi cu noi pentru-o pricină dreaptă, 
Sau lângă el, cu cei ce nu au lege?
Buttler (se ridică):
Eu soarta lui vreau s-o împărtăşesc.
Octavio:
Acesta ţi-e cuvântul cel din urmă?
Buttler:
Acesta!
Octavio:
Chibzuieşte, colonele! 
Mai ai răgaz. În pieptul meu cinstit 
Răspunsul, cam pripit, al dumitale 
Va fi-ngropat. Alege-ţi drum mai bun, 
Căci n-ai plecat pe cel mai luminos!
Buttler:
Mai dă vreun ordin domnul general?
Octavio:
Întoarce-te, ai părul alb!
Buttler:
Cu bine!
Octavio:
Cum? Spada asta tare şi vitează 
În astfel de război voieşti s-o porţi? 
În blestem vrei să schimbi recunoştinţa 
Ce-n patruzeci de ani ţi-ai cucerit-o 
Slujind Austria şi pe-mpărat?
Buttler (râzând cu amărăciune):
De la Austria recunoştinţă?
(Vrea să plece.)
Octavio (îl lasă să ajungă până la uşă, apoi îl cheamă):
Ascultă, Buttler!
Buttler:
…Da, ce mai doriţi?
Octavio:
Cu contele… povestea cum a fost?
Buttler:
Ce fel de conte? Cum?
Octavio:
Eu mă gândeam
La titlul tău de conte!
Buttler (izbucnind):
La toţi dracii! 
Octavio (rece):
Când l-ai cerut, te-au pus la locul tău.
Buttler:
Să nu jigneşti fără-a-ţi primi pedeapsa! 
În gardă!
Octavio:
Pune spada-n teacă, Buttler! 
Voiesc ca mai întâi să-mi povesteşti 
Cum se-ntâmplară toate, şi la urmă 
Îţi dau şi satisfacţia cerută.
Buttler:
Ei bine,-atunci, să afle toată lumea 
O slăbiciune ce nu-mi pot ierta! 
Da, generale,-am fost ambiţios 
Şi niciodată n-am putut răbda 
Să fiu privit de alţii peste umăr 
Şi mă durea că în armată titlul 
Mai mult chiar decât meritul înseamnă 
Eu nu vroiesc să fiu văzut mai rău 
Decât toţi cei cu mine de o seamă. 
Şi-aşa,-ntr-un ceas de proastă slăbiciune, 
M-am ispitit să fac nebunul pas. 
A fost adevărată neghiobie! 
Dar foarte dureros am ispăşit-o. 
Ar fi putut să nu-mi îngăduiască; 
Dar pentru ce au înăsprit refuzul 
Cu un dispreţ atât de jignitor? 
De ce-au simţit nevoia să lovească 
Atât de crunt, pe-un slujitor bătrân, 
Bătându-şi joc de calda lui credinţă? 
De ce-n refuzul lor au amintit 
De neamul lui de jos, batjocorindu-l? 
Doar pentru că-ntr-un ceas de slăbiciune, 
Ceas blestemat, el şi-a uitat de sine? 
Dar Mama Fire a-narmat c-un ghimpe 
Chiar şi pe viermele, pe care,-n cale, 
Îl calcă samavolnicia mândră.
Octavio:
Ai fost, fireşte, defăimat. Dar cine 
E duşmanul ce-a uneltit să-ţi facă 
Atâta rău? Nu ai vreo bănuială?
Buttler:
Un porc de câine,-oricine ar fi fost, 
Vreun spaniol sau vreun lingău de curte, 
Vreun iuncăr, unei case vechi răsad, 
Ce s-a temut c-am să-i întunec steaua; 
Un ticălos, privind cu pizmuire 
La demnitatea ce mi se cuvine.
Octavio
Dar ducele a-ngăduit demersul?
Buttler:
Da, chiar m-a îndemnat şi, singur el, 
Om nobil, cu prietenie caldă 
A pus o vorbă bună pentru mine.
Octavio:
Aşa?! Eşti sigur?
Buttler:
Am citit scrisoarea.
Octavio:
Şi eu... dar altfel glăsuia cuprinsul.
(Buttler tresare.)
Din întâmplare am scrisoarea-aceea; 
O poţi citi cu ochii dumitale.
(Îi dă scrisoarea.)
Buttler:
Vai, ce-nsemnează asta?
Octavio:
Colonele, 
Mă tem că cineva, în chip nedemn, 
A vrut să-şi bată joc de dumneata. 
Şi zici că ducele te-a îndemnat 
Să faci asemeni pas? Scrisoarea-aceasta 
Vorbeşte cu dispreţ de dumneata 
Şi-n ea îl sfătuieşte pe ministru 
Să-ţi dea o straşnică învăţătură 
De minte, pentru-asemenea-ndrăzneală.
(Buttler a citit scrisoarea, îi tremură genunchii şi se aşază pe scaun.)
Nici un duşman, cred, nu te-a urmărit, 
N-a vrut să-ţi facă nimenea vreun rău,
Ci numai de la duce e jignirea 
Ce ai primit. Deci scopu-i limpezit: 
A vrut să te despartă de-mpărat. 
Şi numai din dorinţa răzbunării 
Nădăjduia să poată căpăta 
Tot ceea ce credinţa dumitale 
Şi cugetul domol nu i-ar fi dat. 
Unealtă-a vrut din dumneata să facă 
Şi pentru scopuri josnice, murdare, 
Voia de dumneata să se slujească.
Cum văd, a izbutit chiar de minune, 
Căci mi te-a abătut din calea dreaptă 
Pe care-ai mers de patruzeci de ani!
Buttler (cu voce slăbită şi tremurândă):
Mai poate împăratul să mă ierte?
Octavio:
Va face chiar mai mult decât atâta. 
Va îndrepta jignirea suferită, 
În chip nedrept, de-un om ca dumneata! 
Din propria-i pornire, împăratul 
Va întări ce ducele în dar 
Ţi-a dat atunci cu scopuri tăinuite. 
Te pot încredinţa că regimentul 
Pe care-l cârmuieşti e-al dumitale.
(Buttler vrea să se ridice, dar cade iarăşi pe scaun. Puternic zguduit sufleteşte încearcă să vorbească, dar nu poate. În cele din urmă, îşi descinge sabia şi o întinde lui Piccolomini.)
Dar ce faci, colonele? Ţine-ţi firea!
Buttler:
Luaţi-o!
Octavio:
Pentru ce? E-a dumitale!
Buttler:
Luaţi-o! Nu sunt vrednic s-o mai port!
Octavio:
Primeşte-o înapoi din mâna mea! 
Şi să te foloseşti de ea cu cinste, 
Să fie-apărătoare a dreptăţii!
Buttler:
C-un împărat atât de-ndurător 
Eu m-am purtat cu-atâta necredinţă!
Octavio:
Greşeala ta se poate îndrepta:
Să te desparţi de duce cât mai grabnic!
Buttler:
Să mă despart de el?
Octavio:
Mai stai pe gânduri?
Buttler (izbucneşte teribil):
Atâta doar? Să mă despart de dânsul? 
O, nu-i destul! El trebuie să moară!
Octavio:
Să mergi cu mine-acum la Frauemberg! 
Acolo cei ce ţin cu împăratul 
Se-adună toţi la Altringer şi Gallas. 
Pe mulţi eu i-am adus din nou pe calea 
Îndatoririi lor de buni ostaşi. 
La noapte or să fugă toţi din Pilsen.
Buttler (emoţionat, se plimbă o vreme prin cameră, apoi, cu privirea hotărâtă, se opreşte în faţa lui Octavio):
Conte Piccolomini, poate să-ţi vorbească 
Un om bătrân ce şi-a uitat credinţa 
Şi şi-a călcat cuvântul de onoare?
Octavio:
De te căieşti cu-adevărat, fireşte!
Buttler:
Atuncea, pe cuvântu-mi de credinţă, 
Lăsaţi-mă aicea!
Octavio:
Ai vreun gând?
Buttler:
Lăsaţi-mă cu regimentul meu 
Să stau aici!
Octavio:
Mă-ncred în dumneata,
Dar spune-mi ce vroieşti să pui la cale?
Buttler:
Nu mă-ntrebaţi, o să vedeţi din fapte. 
Aveţi încredere! Puteţi avea! 
Vă jur că nu-l lăsaţi sub ocrotire 
De înger păzitor! Şi-acum vă las!
(Iese.)
Un servitor (aduce un bilet):
Un om străin mi-a dat scrisoarea asta 
Şi a plecat numaidecât din curte. 
Jos stau şi caii principelui gata!…
(Iese.)
Octavio (citeşte):
„Fugi chiar acum! Al vostru, Isolani.” 
O, dacă m-aş vedea odat’ departe 
De locurile şi oraşu-acesta!… 
Limanul este-atâta de aproape 
Şi noi ne cufundăm! Plecăm de-aici! 
Plecăm căci e primejdie de moarte! 
Dar unde-ntârzie feciorul meu?…

scena VII

Amândoi Piccolomini.

(Max vine adânc emoţionat. Ochii lui privesc furioşi, mersul îi este nesigur. Pare că nu-l observă pe tatăl său, care se uită la el de la distanţă, cu milă. Face paşi mari prin cameră; se opreşte şi se aruncă într-un jilţ, privind în gol.)
Octavio (se apropie de el):
Eu plec, copilul meu!
(Neprimind nici un răspuns, îl prinde de mână.)
Cu bine!
Max:
Adio!
Octavio:
Nădăjduiesc că vii şi tu degrabă.
Max (fără să se uite la el):
Eu după tine? Calea ta e strâmbă, 
Ea niciodată nu va fi şi-a mea!
(Octavio îi lasă mâna şi se dă speriat înapoi.)
O, de-ai fi fost cinstit cu-adevărat, 
N-am fi ajuns aicea niciodată. 
Şi lucrurile-ar sta cu totul altfel. 
El grozăvia n-ar fi săvârşit-o; 
Cei buni i-ar sta acu,-n putere,-aproape. 
El nu ar fi căzut nicicând în cursa 
întinsă de cei răi. De ce atâtea 
Perfide uneltiri, ca hoţii,-n taină? 
O, fioroasă viclenie, mamă 
A tuturor păcatelor din lume!… 
Tu jale-aduci, durere şi pieire! 
Doar adevărul, ce păstrează lumea, 
Ne-ar fi scăpat pe toţi de prăbuşire!… 
Eu nu îţi pot ierta păcatul, tată! 
Mişelnic ducele m-a înşelat, 
Dar nici tu nu te-ai arătat mai bun.
Octavio:
Copilul meu, îţi iert a ta durere!
Max (se ridică şi-l priveşte în ochi neîncrezător):
E cu putinţă, tată, cu putinţă 
S-aduci cu voie lucrurile-aicea? 
Prin prăbuşirea lui să te înalţi; 
Aceasta,-Octavio, nu pot să îngădui!
Octavio:
O, mare Dumnezeule din ceruri!
Max:
Vai, firea mea cu totul s-a schimbat?
Ce cată-n suflet liber bănuiala? 
S-au spulberat credinţa şi nădejdea!... 
Căci tot ce-am preţuit m-a înşelat. 
O, nu! Nu tot. Ea mai trăieşte încă! 
E pură şi senină, cum e cerul. 
Oriunde te-nvârteşti, găseşti minciună, 
Omor, vânzări, otrăvuri şi sperjur, 
Şi singură doar dragostea păstrează 
Un adăpost curat întotdeauna, 
Neprihănit de neamul omenesc!
Octavio:
O, Max, ascultă, vin’ cu mine-ndată! 
Va fi mai bine pentru amândoi!
Max:
Cum? Fără a-i mai spune bun rămas? 
Cel de pe urmă bun rămas? Nicicând!
Octavio:
Durerea despărţirii e mai bine 
S-o înconjori; plecarea ţi-e sortită. 
Ei, haide! Vino, fiul meu, cu mine!
(Vreo să-l ia cu sine.)
Max:
O, nu, pe Dumnezeul meu, nu vin!
Octavio (zorindu-l):
Urmează-mă! Îţi poruncesc ca tată!
Max:
Să-mi ceri ce-i omeneşte cu putinţă. 
Rămân aicea!
Octavio:
Max, îţi poruncesc, 
În numele-mpăratului, să vii!
Max:
Nici împăratului nu-i stă-n putere 
Să spună unei inimi ce să simtă. 
Tu vrei nenorocitului să-i smulgi 
Şi mila ei, tot ce i-a mai rămas? 
Să se petreacă-asemenea cruzime? 
Să fac în chip nevrednic ce nu pot 
Să ocolesc? Să mă strecor prin fugă, 
Şi ca un laş să pier de lângă ea? 
Ea trebuie durerea-mi să-nţeleagă, 
S-audă plânsul inimii zdrobite, 
Să verse-amare lacrimi pentru mine. 
O, oamenii sunt cruzi, dar ea-i un înger. 
Ea sufletu-ntristat mi-l va scăpa 
Din gheara deznădejdii, alinându-l 
Şi potolind durerea cea de moarte 
Cu dulcele-i cuvânt de mângâiere.
Octavio:
Tu n-ai să poţi să pleci de lângă dânsa. 
Max, vino şi îţi mântuie virtutea!
Max:
Nu risipi cuvintele! Zadarnic! 
Eu numai glasul inimii urmez.
Octavio (îşi pierde cumpătul, tremură):
Ascultă, Max, ascultă! Dacă tu,
Tu, fiul, propriul sânge-al meu, îmi dai
Această lovitură-ngrozitoare
– O, nu-ndrăznesc să mi-o închipui! – dacă
Te vinzi nemerniciei, aducând
Ruşinea pe nobleţea casei noastre,
Se va cutremura întreaga lume,
Când va putea să vadă grozăvia
Duelului dintre copil şi tată,
Şi sângele părintelui va curge
Şiroi de pe oţelul spadei tale.
Max:
O, dacă-ai fi avut întotdeauna 
Mai bune gânduri despre bieţii oameni, 
Ai fi făcut mai multe fapte bune; 
Dar bănuiala stearpă şi-ndoiala 
Nu au nimica trainic şi statornic; 
Se surpă totul unde nu-i credinţă.
Octavio:
Chiar de-aş avea încredere în focul 
Ce glasul inimii ţi-l încălzeşte, 
Crezi tu că vei putea întotdeauna 
Să-ţi îndreptezi cărarea după dânsul?
Max:
Cum glasul inimii tu n-ai frânat, 
Nici ducele nu poate-acum, zadarnic.
Octavio:
O, Max, nu te mai văd întors nicicând!
Max:
Dar nici n-ai să mă vezi nedemn de tine…
Octavio:
Eu plec la Frauemberg şi las aici 
Pe oamenii lui Pappenheim, alături 
De Tiefembach, Lotringi, Toscani, să-ţi stea 
De pază pentru-a fi la adăpost. 
Ei te iubesc, respectă jurământul 
Şi-şi dau, mai bucuroşi, în luptă viaţa 
Decât să-şi lase steagul şi onoarea.
Max:
Poţi fi încredinţat: ori cad în luptă, 
Ori îi conduc pe toţi de-aici, din Pilsen.
Octavio (gata să plece):
Rămâi cu bine, fiul meu!
Max:
Cu bine!
Octavio:
Dar cum? N-ai nici o singură privire 
De dragoste, şi nu-mi întinzi nici mâna, 
Acum, la despărţire, când plecăm 
La un război cumplit şi îndoielnic?
Cândva noi nu ne despărţeam aşa. 
Să fie oare-adevărat că astăzi 
Eu nu pot să mai spun că am un fiu?
(Max cade în braţele lui deschise; rămân îmbrăţişaţi, în tăcere, mai multă vreme. După aceea se despart şi pleacă fiecare în direcţii opuse.)

Actul al treilea

Sală la Ducesa de Friedland.

Scena I

Contesa Terzky, Thekla, domnişoara Neubrunn. 
Cele două din urmă lucrează la o broderie.

Contesa:
Şi chiar nimic n-aveţi să-mi spuneţi, Thekla? 
De-atâta timp aştept cuvântul vostru. 
Cum aţi putut răbda atâta vreme 
Să nu îi pomeniţi măcar de nume? 
Cum? Astăzi oare eu sunt de prisos 
Şi alte căi aveţi, decât prin mine 
Să vă sosească de la dânsul ştiri? 
Cinstit să-mi spuneţi: astăzi l-aţi văzut?
Thekla:
Nici astăzi şi nici ieri nu l-am văzut!
Contesa:
Şi nici n-aţi auzit de el nimic? 
Nu vă feriţi de mine!
Thekla:
… Nici vorbă!
Contesa:
Puteţi să staţi atât de liniştită?
Thekla:
Pot foarte bine!
Contesa:
Domnişoară Neubrunn, 
Te rog ne lasă singure o clipă!
(Domnişoara Neubrunn iese.)

scena II

Contesa, Thekla.

Contesa:
Deloc nu-mi place, Thekla! Chiar acum 
El nu dă semn de viaţă.
Thekla: 
Chiar acum!
Contesa:
Da, după ce cunoaşte bine totul!… 
Când timpu-ar fi cuvântul să-şi rostească.
Thekla:
Nu vă-nţeleg! Vorbiţi mai desluşit!
Contesa:
Cu gându-acesta am făcut vânt fetei! 
Acuma, Thekla, nu mai eşti copilă. 
Ţi-e inima matură, căci iubeşti 
Şi ai mai mult curaj. Ai dovedit-o. 
La suflet semeni mult mai mult cu tatăl, 
Ci nu cu mama dumitale. Poţi 
S-asculţi ce nu e-n stare ea să rabde.
Thekla:
Sfârşiţi, vă rog, cu-aceste pregătiri! 
Nimic nu-i mai supărător decât 
Aceste introduceri. Orice-ar fi 
Vorbiţi! Ce-aveţi să-mi spuneţi? Dar pe scurt.
Contesa:
Dar dumneata nu trebui’ să te sperii…
Thekla:
Vorbiţi odată, pentru Dumnezeu!
Contesa:
Stă numai în puterea dumitale,
De vei voi ca tatălui iubit
Să-i faci, la timp, un preţios serviciu!…
Thekla:
Stă în puterea mea? Dar ce pot eu?
Contesa:
Doar Max Piccolomini te iubeşte, 
Îl poţi lega de tatăl dumitale 
Cu legături ce-ar ţine viaţa-ntreagă.
Thekla:
Ce rost am eu? Nu-i el de-ajuns legat 
De tatăl meu?
Contesa:
A fost.
Thekla:
Şi pentru ce 
N-ar rămânea legat pe toată viaţa?
Contesa:
El poartă şi-mpăratului credinţă.
Thekla:
Dar nu mai mult decât îi cere cinstea!
Contesa:
Se cer dovezi de dragoste acum, 
Ci nu de cinste şi de datorie! 
Doar dumneata-i poţi tălmăci asemeni 
Numiri cu înţelesuri îndoite. 
Iubirea îi va spune ce e cinstea!
Thekla:
Cum?
Contesa:
El va trebui să se despartă 
De împărat sau de iubirea voastră.
Thekla:
Dar el cu drag îl va urma pe tata, 
Îndată ce va părăsi oştirea! 
Eu chiar pe el l-am auzit spunând 
Că ar dori să iasă din oştire!
Contesa:
Dar nu e vorba-acum să lase spada,
Ci să o poarte vrednic mai departe, 
Alăturea de tatăl dumitale!
Thekla:
Şi-ar da cu drag şi sângele, şi viaţa, 
De l-ar vedea nedreptăţit pe tata.
Contesa:
Tot nu m-ai înţeles. Ei bine,-ascultă: 
Multpreţuitul dumitale tată 
L-a părăsit pe împărat şi-i gata 
Să treacă la duşman cu-ntreaga oaste.
Thekla:
Vai, biata mamă!…
Contesa:
Ca s-atragă oastea, 
Îi trebuie o pildă strălucită. 
Piccolominii-au trecere-n oştire, 
Părerea lor e luată-n seamă. Pilda 
Ce ei ar da, ar fi hotărâtoare. 
Prin fiu, de tată o să fim mai siguri. 
E totul, vezi, în mâna dumitale!
Thekla:
Vai, biata mamă! Lovitura morţii 
Te-aşteaptă, şi s-o-nduri nu vei putea!
Contesa:
Va trebui cu toate să se-npace.
Eu o cunosc. Ea se-ngrozeşte numai
De cele ce-s departe,-n viitor, 
Acelea îi înfig fiori în suflet. 
Ce-i adevăr şi de ne-nlăturat 
Cu toată împăcarea ea îndură.
Thekla:
O, presimţirile din bietu-mi suflet… 
Acuma spaima-ntinde mâna-i rece 
Şi-năbuşe nădejdile de bine. 
Ştiam de-atunci!… De când intrai aici, 
Ca junghiul mă străpunse presimţirea 
Că steaua nenorocului răsare 
Pe cerul mohorât al vieţii mele. 
Dar pentru ce mi-e gându-ntâi la mine? 
O, mamă, scumpă mamă!
Contesa:
Ţine-ţi firea! 
Nu izbucni în tânguiri deşarte! 
Păstrează tatălui pe-al său prieten, 
Păstrează pentru dumneata pe mire 
Şi totul se va-ntoarce înspre bine.
Thekla:
Spre bine spui? De-acuma calea noastră 
E despărţită pentru totdeauna. 
Ah, despre asta nici să mai vorbim!
Contesa:
El n-o să se despartă! Nu se-ndură 
De dumneata să se înstrăineze!…
Thekla:
Nenorocitul!…
Contesa:
Dacă te iubeşte, 
Într-adevăr, va lua o hotărâre 
Cât mai degrabă…
Thekla:
Ştiu! Să hotărască! 
Ce-ar mai putea acum să hotărască?
Contesa:
Aud că intră mama dumitale. 
Hai, linişteşte-te!
Thekla:
Cum voi putea 
Să-ndur privirea ei?
Contesa:
Păstrează-ţi firea!

Scena III

Ducesa, cei dinainte.

Ducesa (către contesă):
Dar cine-a-fost aici? Am auzit 
Însufleţite vorbe.
Contesa:
N-a fost nimeni!
Ducesa:
Îmi este tare frică. Orice zgomot 
Îmi pare că-i făcut de nişte soli 
Ce dau de veste o nenorocire! 
Dar, surioară dragă, poţi să-mi spui 
Cum stăm? Va asculta el de-mpărat 
Şi va trimite pentru cardinal 
Brigăzile de călăreţi? Ia spune! 
Pe Questenberg cum l-a lăsat să plece? 
Cu un răspuns mulţumitor?
Contesa:
O, nu!
Ducesa:
Deci s-a sfârşit; prevăd nenorocirea! 
Îl vor îndepărta, şi toate iar 
Se vor petrece ca la Regensburg.
Contesa:
Nu, nu se vor petrece ca atunci. 
De astă dată, poţi fi liniştită!
(Thekla adânc emoţionată, se duce spre mamă-sa şi, plângând, o îmbrăţişează.)
Ducesa:
Ce om ne-nduplecat, nestăpânit! 
Ce multe-am pătimit şi-am îndurat 
În căsnicia asta zbuciumată!… 
Căci ferecată ca-ntr-un cerc de foc, 
Ce tot aleargă fără încetare, 
Mânat de o năvalnică putere, 
Alăturea de dânsul am trăit 
O viaţă plină de fiori şi teamă, 
Şi mă ducea spre margini de prăpăstii, 
Ce mă primejduiau cu prăbuşirea. 
Copila mea, nu plânge! Toate-acestea 
Să nu îţi pară-o prevestire tristă; 
Să nu te temi de rangul ce te-aşteaptă. 
Un singur Friedland e pe lumea asta, 
Să nu te-ngrijorezi, copila mea! 
Nu vei avea tot soarta mamei tale!
Thekla:
Hai să fugim de-aicea, mamă dragă!
Cât mai degrabă! – Aicea nu-I de stat,
Căci fiecare ceas ne pregăteşte, 
Cât de curând, dureri nemărginite.
Ducesa:
Destinul tău va fi mai bun. Şi eu 
în anii cei dintâi ai căsniciei 
M-am bucurat de zile fericite, 
La care mă gândesc cu-nduioşare. 
Pe-atuncea încă năzuinţa lui 
Era atât de caldă şi senină!… 
Îndemnurile nu-i erau văpaie 
Ce totul mistuie şi pârjoleşte. 
În el avea încredere-mpăratul, 
Şi orice începea, desăvârşea. 
Dar din acea nenorocită zi, 
Ce-l prăbuşi la Regensburg, un duh 
Pribeag, sălbatic, neîncrezător, 
A pus pe el cu totul stăpânire. 
Odihna îi fugi şi îşi pierdu 
Încrederea în propria-i putere 
Şi-n vechiul lui noroc. Iar inima-i 
S-a prins în laţul artelor oculte 
Ce nu aduc vreun bine nimănui.
Contesa:
Aşa văd ochii dumitale – dar 
Cu-asemenea vorbire l-aşteptăm? 
Doar ştii, el va veni-n curând aici. 
În starea asta vreţi să vă găsească?
Ducesa:
Copilă, haide, şterge-ţi ochii-acum!
Întâmpină pe tatăl tău voioasă… 
Şi vezi că funda-ţi este desfăcută, 
Iar părul trebuie să ţi-l mai strângi. 
Hai, şterge-ţi lacrimile ce umbriră 
Lumina caldă-a dulcilor tăi ochii 
Ce vreau să spun? Acest Piccolomini 
E totuşi demn şi nobil, merituos!
Contesa:
Da, surioară dragă, ai dreptate!
Thekla (timidă, către contesă):
Îngădui mătuşică să mă duc?
(Vrea să plece.)
Contesa:
Cum, unde? Vine tatăl dumitale.
Thekla:
Acuma n-aş putea să-i stau în faţă.
Contesa:
Dar el va întreba de dumneata!
Ducesa:
De ce să pleci?
Thekla:
Mi-e tare greu să-l văd!
Contesa (către ducesă):
Sărmana fată, nu se simte bine!
Ducesa (îngrijorată):
Copila mea iubită, ce te doare?
(Amândouă o urmăresc pe Thekla şi vor s-o reţină. Wallenstein intră vorbind cu Illo.)

Scena IV

Wallenstein, Illo, cei dinainte.

Wallenstein:
E încă tihnă-n lagăr?
Illo:
Totu-n tihnă!
Wallenstein:
Din ceas în ceas putem primi vestire 
Că Praga este-acuma-n mâna noastră. 
Atunci putem lăsa deoparte masca, 
Şi trupelor de-aicea să le spunem 
De paşii întreprinşi de noi în taină, 
Odată cu izbânda dobândită.
În astfel de împrejurări, cu pilda 
Îi poţi mâna pe toţi la fapte. Omul 
Din fire-i o făptură ce imită, 
Şi cel ce e în frunte duce turma. 
Oştirile din Praga cred că-n Pilsen 
Întreg poporul ne-a jurat credinţă, 
Iar cei de-aici, din Pilsen, n-au decât 
Să ia drept pildă oştile din Praga. 
Zici că şi-a spus cuvântu-acum şi Buttler?
Illo:
Din propriul său îndemn el a venit 
Cu trupa lui să-ţi stea în ajutor.
Wallenstein:
Găsesc că nu e bine-a da crezare
Oricărui glas ce-n inimă strecoară
O prevenire. Spiritul minciunii,
Când vrea să ne momească, împrumută
Vorbirea adevărului adesea
Şi-mprăştie oracol mincinos.
Aşa se face că acestui om
Cinstit, viteaz şi vrednic, care-i Buttler,
Ar trebui să-i cer acum iertare
Că l-am nedreptăţit odinioară…
Un gând, pe care nu-l pot, stăpâni
– N-aş vrea să spun: o frică –-mi copleşeşte,
De faţă el fiind, simţirea toată,
Oprindu-mă, când semne de iubire
Vreau să-i arat. Deşi în mine simt
Că trebuie de el să mă feresc,
Chiar omu-acesta astăzi îmi aduce
Norocului zălogul cel dintâi.
Illo:
Şi gestul lui prietenesc, fireşte, 
Va fi urmat de cei mai bravi ostaşi.
Wallenstein:
Acuma du-te şi-mi trimite-ndată 
Pe Isolan. Prin ceea ce făcui, 
Deunăzi, pentru el, nădăjduiesc 
Că mi-a rămas îndatorat. Cu el 
Voiesc să-ncep. Numaidecât să vină!
(Illo pleacă. Între timp, ceilalţi au înaintat în faţa scenei.)
O, iată mama cu iubita-i fiică! 
Vreau după-atâtea trebi, să mai răsuflu 
Un pic. Veniţi! Mi-e dor să mai petrec 
Un ceas în jurul celor dragi ai mei.
Contesa:
De mult noi n-am mai fost cu toţii, frate.
Wallenstein (către contesă, deoparte):
Putem să-i spunem? Este pregătită?
Contesa:
Nu! Încă nu!
Wallenstein:
Fetiţa mea, ia vino! 
Aşează-te aicea, lângă mine! 
Pe buze-aflai că porţi un spirit bun
Şi mama este tare încântată 
De glasul tău atât de iscusit; 
Ea spune că în măiestria lui 
Îşi împleteşte versul armonia 
Ce mult alină rănile din suflet. 
Mi-e dor acum de-această armonie, 
Să-alunge demonul răutăcios 
Ce şi-a întins aripile asupra-mi!
Ducesa:
Hai, vino, Thekla! Unde ţi-e ghitara? 
Arată-ţi măiestria, haide, cântă 
Să-asculte tatăl tău!
Thekla:
O, mamă! Doamne!
Ducesa:
Hai, Thekla, bucură-l pe tatăl tău!
Thekla:
Dar nu pot, mamă!
Contesa:
Cum? Ce-nseamnă asta?
Thekla (către contesă):
Nu-mi cereţi să vă cânt acum, în spaima 
De care sufletu-mi e-mpovărat! 
Să cânt în faţa lui… când tatăl meu 
Pe mama către groapă o trimite.
Ducesa:
Ce-nseamnă toanele acestea, Thekla? 
Se poate să-l auzi pe bunu-ţi tată 
Că-ţi cere să-i aduci o bucurie, 
Şi tu să nu-l asculţi?
Contesa:
Poftim ghitara!
Thekla:
O, Doamne, cum să…
(Ia ghitara, dar mâna îi tremură. În sufletul ei creşte zbuciumul şi, în momentul când să înceapă să cânte, se îngrozeşte, aruncă instrumentul şi iese din casă.)
Ducesa:
Fiica mea, ţi-e rău!
Wallenstein:
Dar ce-i cu ea? De când se-arată astfel?
Contesa:
Acum, când singură se dă pe faţă, 
Nu vreau nici eu să mai păstrez tăcerea.
Wallenstein:
Cum?
Contesa:
Fata îl iubeşte!
Wallenstein:
Da?! Pe cine?
Contesa:
Pe Max Piccolomini îl iubeşte. 
Tu n-ai băgat de seamă? Nici ducesa?
Ducesa:
Aceasta-i fu povara de pe suflet? 
Să te binecuvânte cerul, Thekla! 
De-alegere să nu te ruşinezi.
Contesa:
De, ce să-i faci?!… Călătoria-aceea!... 
Tu dacă n-ai avut nimic de gând, 
Să-i fi ales un alt însoţitor. 
Tu singur eşti de vină!
Wallenstein:
Dar el ştie?
Contesa:
Nădăjduieşte că-i va fi mireasă.
Wallenstein:
Nădăjduieşte? Ce, a-nnebunit?
Contesa:
Acuma poate auzi şi ea!
Wallenstein:
Şi cum? El se gândeşte să-şi aleagă 
Din neamul friedlandezilor mireasa? 
Nimic de zis! Ei, nu, că asta-mi place! 
Nu-şi bate capul cu idei mărunte.
Contesa:
Era firesc, de vreme ce-a intrat 
Atât de mult în graţiile tale…
Wallenstein:
Vrea, pân’ la urmă să mă moştenească! 
Îl preţuiesc, dar e vreo legătură 
Cu mâna fetei mele-n toate astea? 
Cum, pentru fiica-mi, singura mea fiică, 
I-am arătat bunăvoinţa mea?
Ducesa:
Nobleţea-i, firea, buna-cuviinţă…
Wallenstein:
Îl fac doar vrednic de cinstirea mea 
Şi nu de mâna dragei mele fiice!
Ducesa:
Dar rangul lui, strămoşii lui...
Wallenstein:
Strămoşii? 
El este un vasal. Eu fetei mele 
Îi vreau un mire care s-o conducă 
Pe tronul unei ţări europene!
Ducesa:
O, duce drag! Prea-naltă năzuinţă, 
Ne va aduce-o mult mai grea cădere.
Wallenstein:
De-aceea m-am zbătut să mă înalţ 
Deasupra muritorilor de rând?… 
Să termin nobila chemare-a vieţii, 
Făcându-mi rubedenii de neam prost? 
De-aceea…
(Se opreşte brusc, şi se stăpâneşte.)
Pe pământ ce-o să rămână 
Pe urma mea, din mine, este ea, 
Şi vreau să văd pe fruntea ei coroana, 
Sau, dacă nu, mai bine vreau să mor! 
Căci toată truda-i s-o înalţ pe ea… 
Sus, tot mai sus!… Da! În această clipă 
În care noi vorbim…
(Se răzgândeşte.)
Şi eu acuma, 
Ca un părinte slăbănog, să-ngădui 
Tot ce se place şi se îndrăgeşte 
Să se-mpreune,-aşa, ca orişicare? 
Şi asta chiar acum s-o fac, în clipa 
Când vreau ca opera să-mi încunun? 
Nu! Nu! Ea este giuvaerul meu 
De mult păstrat. Ea este… cea mai scumpă 
Şi cea din urmă piatră nestemată 
Ce străluceşte în comoara mea. 
Şi nu vreau să mi-o dau pe mai puţin 
Decât pe-un sceptru sclipitor de rege.
Ducesa:
O, soţul meu, clădeşti mereu, clădeşti! 
Clădirea să te-nalţe pân’ la nori, 
Şi nu-ţi aduci aminte că pământul 
Nu poate să susţină o clădire 
Prea şubredă şi fără temelii.
Wallenstein (către contesă):
I-ai spus cumva de noua locuinţă 
Pe care-am hotărât-o?
Contesa:
Încă nu!
Vorbeşte-i tu.
Ducesa:
Adică vrei să zici Că nu ne mai întoarcem în Carintia?
Wallenstein:
Nu!
Ducesa:
Nici chiar în domeniile tale?
Wallenstein:
Acolo nu veţi fi la adăpost!
Ducesa:
În ţara împăratului, sub scutu-i, 
Să nu fim oare noi la adăpost?
Wallenstein:
Soţia unui Friedland nu mai poate 
Să năzuiască la aşa ceva!
Ducesa:
O, Doamne, am ajuns chiar pân-aici?
Wallenstein:
Voi veţi afla-n Olanda ocrotire!
Ducesa:
În ţară protestantă ne trimiţi?
Wallenstein:
Ducele Franz de Lauemburg va fi 
Însoţitorul vostru.
Ducesa:
Lauemburg? 
Cel ce-i de partea svezilor, duşman 
Al împăratului?
Wallenstein:
Duşmanii lui 
Acuma nu mai sunt duşmanii mei.
Ducesa  (priveşte înspăimântată la Wallenstein şi la contesă):
Deci este-adevărat? Adevărat? 
Te-ai prăbuşit? Ţi s-a luat comanda? 
O, Doamne! Doamne!
Contesa (către Wallenstein):
S-o lăsăm să creadă 
Ce-i spune inima, căci ea nu are 
Putere să îndure adevărul!

Scena V

Contele Terzky, cei dinainte.

Contesa:
Terzky! Dar ce-i cu el? Ce-nfăţişare 
Înspăimântată ca de duhuri rele!
Terzky (deoparte către Wallenstein, încet):
Ai poruncit croaţilor cumva 
Să o pornească?
Wallenstein:
Eu nu ştiu nimic.
Terzky:
Suntem trădaţi!
Wallenstein:
Cum?…
Terzky:
Astă noapte-au şters-o 
Şi vânătorii. Satele din jur 
Au fost lăsate toate-n părăsire.
Wallenstein:
Şi Isolan?
Terzky:
Chiar tu îl trimiseşi.
Wallenstein:
Eu?!
Terzky:
Nu?! Nu l-ai trimis chiar tu?
Şi nici pe Deodat? Au şters-o amândoi!

scena VI

Illo, cei dinainte.

Illo:
Aflat-ai de la Terzky?
Terzky:
Ştie tot!
Illo:
Dar ştie că şi Eszterházy, Maradas 
Şi Götz, Colalto, Kaunitz, cu toţii 
L-au părăsit?
Terzky:
Pe dracii toţi!…
Wallenstein (făcând semn):
Tăceţi!
Contesa (care i-a observat de la distanţă, vine lângă ei):
Ce este; Terzky? Ce s-a întâmplat?
Wallenstein (gata să plece):
Nu e nimic! Să mergem!
Terzky (vrea să-l urmeze):
Nu-i nimic!
Nimic, Tereza!
Contesa (îl reţine):
Cum nimic? Nu văd. 
Ce stinse scânteieri de viaţă-aveţi 
Pe chipul vostru-ngălbenit ca ceara, 
Şi cum chiar frate-meu îşi dă silinţa 
Să pară numai că e liniştit?
Un paj (intrând):
Un adjutant îl caută în grabă 
Pe domnul conte Terzky!
(Iese. Terzky iese după el.)
Wallenstein:
Vezi ce vrea!
(către Illo.)
Aceste făptuiri nu s-au putut 
Petrece-n taină, fără răzvrătire.
Pe cine-avem de strajă la intrări?
Illo:
Pe Tiefembach!
Wallenstein:
Să-l schimbi numaidecât! 
Comanda grenadierilor s-o treci, 
Acuma chiar, lui Terzky; dar, ascultă, 
Nu ai cumva vreo ştire despre Buttler?
Illo:
L-am întâlnit şi va veni îndată, 
Căci Buttler te urmează credincios.
(Illo pleacă. Wallenstein vrea să-l urmeze.)
Contesa:
Să nu-l laşi să se ducă, soră dragă! 
Opreşte-l! O nenorocire mare…
Ducesa: 
O, Doamne sfinte, ce s-a întâmplat?
(Se agaţă de el.)
Wallenstein (vrând să scape de ele):
Lăsaţi-mă şi fiţi pe pace, soră, 
Şi tu, soţie dragă! Aici suntem 
În tabără. Aşa e unde-s mulţi. 
Când cer senin, când vifor şi furtună. 
E greu să cârmuieşti aprinse inimi! 
Şi liniştea nu-i hărăzită nouă. 
De vreţi să mai rămân aici, plecaţi, 
Căci plânsul femeilor n-ajută,
Ci-mpiedică pe un bărbat în rosturi.
(Vrea să plece. Terzky se întoarce.) 
Terzky:
Rămâi. Vedea-vom totul pe fereastră.
Wallenstein (către contesă):
Plecaţi acuma, soră!
Contesa:
Nicidecum!
Wallenstein:
Vă poruncesc!
(Terzky o trage deoparte, făcând un gest semnificativ către ducesă.)
Terzky:
Tereza!
Ducesa:
Haidem, soră,
Căci ni s-a poruncit!
(Ies amândouă.)

scena VII

Wallenstein, contele Terzky.

Wallenstein (se îndreaptă spre fereastră):
Ce s-a-ntâmplat?
Terzky:
Aleargă toate trupele, s-adună, 
Şi nimenea nu ştie pentru ce! 
În taină şi în linişte deplină 
S-adună fiecare corp de oaste 
Sub steagurile sale. Tiefembacherii! 
Au o înfăţişare mânioasă. 
Numai valonii stau mai la o parte 
Şi nu îngăduie să vie nimeni 
Aproape de-a lor tabără. Se ţin 
Tăcuţi, aşa cum ei obişnuiesc.
Wallenstein:
Piccolomini este printre dânşii?
Terzky:
Îl caută, dar nu dau peste el!
Wallenstein:
Ce ştire a adus aghiotantul?
Terzky:
De toate trupele din oastea mea 
A fost trimis să te încredinţeze 
De noul jurământ şi-a lor dorinţă 
De-a-ncepe bătălia de îndată.
Wallenstein:
În tabără de ce-i atâta zarvă? 
Am dat poruncă să nu afle nimeni 
Nimic, cât timp nu face ştire Praga 
Cum că norocu-a fost de partea noastră.
Terzky:
O, de m-ai fi crezut! Eu chiar aseară 
Te-am conjurat să nu-l laşi pe vicleanul 
Octavio să plece; şi-i dăduşi 
Chiar caii tăi să fugă.
Wallenstein:
Vechiul cântec! 
Îţi spun odată pentru totdeauna: 
Destul cu bănuiala ta neghioabă!
Terzky:
Tu şi pe Isolani l-ai crezut, 
Şi, totuşi, cel dintâi te-a părăsit.
Wallenstein:
Mai ieri doar îl scosesem din mocirlă. 
Să plece! Nu vreau mulţumirea lui!
Terzky:
Şi toţi sunt astfel, toţi, unul ca altul.
Wallenstein:
Şi de mă părăseşte face rău? 
El se supune zeului la care 
S-a închinat tot timpul vieţii lui, 
La mesele cu jocuri de noroc. 
El s-agăţase de norocul meu, 
Şi-acum de-al meu noroc s-a lepădat; 
Şi l-a minţit, bicisnic, nu pe mine. 
Am însemnat ceva eu pentru el? 
A însemnat ceva el pentru mine? 
Eu numai o corabie am fost 
Pe care el şi-a încărcat nădejdea 
Trecând voios pe largu-ntins de mare. 
Dar vede că s-apropie de stânci 
Şi-n grabă-şi duce la liman avutul. 
Întocmai ca şi pasărea ce-şi lasă 
Cuibarul împletit cu rămurele, 
El zboară-acum uşor de lângă mine, 
Dar nici o legătură sufletească 
Nu se destramă între noi, căci n-a fost. 
Acela care umblă să găsească 
O inimă curată la neghiobi, 
E vrednic să se vadă înşelat! 
Pe fruntea limpede şi luminoasă 
Imaginile viaţa îşi aşterne
Cu trăsături ce repede se şterg. 
Nimica nu pătrunde în adâncul 
Curat al unei inimi liniştite. 
O fire veselă cu mult mai lesne 
Va pune în mişcare seva vieţii,
Dar n-are-un suflet care să-ncălzească.
Terzky:
Eu totuşi m-aş încrede mai curând 
În frunţi ce-n limpezimea lor n-au cute, 
Decât în frunţile adânc brăzdate.

scena VIII

Wallenstein, Terzky, Illo, care vine furios.

Illo:
Trădare! Răzvrătire!
Terzky:
Ce-a mai fost?
Illo:
Când poruncit-am să se facă schimbul, 
Mişei ce şi-au uitat de datorie…
Terzky:
Ei?
Wallenstein:
Ce este?
Illo:
Toţi Tiefembacherii 
Poruncilor nu vor să se supună.
Terzky:
Să fie împuşcaţi! Hai, porunceşte!
Wallenstein:
Nu te zori! Ce pricină pun ei?
Illo:
Ei spun că nimeni altul n-are dreptul 
Să vie către dânşii cu porunci 
Decât doar generalul Piccolomini!
Wallenstein:
Ce? Ce? Cum vine asta?
Illo:
Spun că el
A poruncit aşa; le-a arătat 
Scrisoare iscălită de-mpărat.
Terzky:
De la-mpărat scrisoare? Duce,-auzi?
Illo:
Tot la îndemnul lui au mai fugit 
Şi coloneii dezertori de ieri…
Terzky:
Ai auzit?
Illo:
Odată cu aceştia: 
Carafa, Montecuculi şi alţii! 
Au mai fugit şi şase generali, 
Ce l-au urmat tot prin îndemnul lui. 
Se vede că el totul a avut
De multă vreme scris de la-mpărat 
Şi nu e mult de când el, mai întâi, 
Se-nţelesese şi cu Questenberg.
(Wallenstein cade pe scaun şi-şi acoperă faţa.)
Terzky:
Oh, dacă ai fi ascultat de mine!…

scena IX

Contesa, cei dinainte.

Contesa:
Eu nu mai pot să-ndur această spaimă! 
Dar, pentru Dumnezeu din ceruri, spuneţi 
Ce se petrece-aici?
Illo:
Mai multe trupe S-au răzvrătit. 
Octavio ne-a trădat!
Contesa:
O, presimţirea mea!
(Pleacă din încăpere.)
Terzky:
Nu m-ai crezut! 
Acuma vezi că aştrii au minţit?
Wallenstein:
Nu! Ei nu mint. Aceasta s-a întâmplat 
În ciuda aştrilor şi-a soartei. Arta 
Cinstită este, dar un suflet josnic 
Cu-a lui minciună cerul chiar înşală; 
Pe adevăr se-nalţă profeţia. 
Când firea din făgaşul ei s-abate, 
Ştiinţa rătăceşte de asemeni. 
De-a fost o superstiţie credinţa 
Că înjosim făptura omenească 
Prin bănuieli de-acestea, niciodată 
Nu voi roşi de slăbiciunea mea! 
Religie e şi-n pornirea fiarei, 
Şi nici sălbaticul nu bea cu-acela 
Al cărui piept e gata să-l străpungă. 
N-ai fost erou în fapta ta, Octavio! 
Nu mintea ta a biruit asupră-mi! 
Ticăloşia ta a fost mai tare, 
În lupta cu bună-credinţa mea. 
Eu n-am pus nici o pavăză să-nlătur 
Murdara lovitură ucigaşă, 
Pe care mişeleşte tu ai dat-o 
În pieptul meu lipsit de apărare. 
În faţa-acestei arme necinstite, 
Mărturisesc, sunt numai un copil.

Scena X

Cei dinainte, Buttler.

Terzky:
Dar iată-l şi pe Buttler, vechi prieten.
Wallenstein (îl întâmpină cu braţele deschise şi îl cuprinde prieteneşte):
La pieptu-mi vino, frate vechi de arme! 
Nici ziua primăverii nu-ncălzeşte 
Mai mult ca chipul unui vechi prieten, 
În ceasurile acestea de-ncercare.
Buttler:
Eu, duce, am venit…
Wallenstein (se reazimă de umerii lui):
Ai şi aflat? 
Bătrânul m-a trădat pentru-mpărat. 
Ce spui de-acestea tu? Treizeci de ani 
I-am înfruntat şi i-am trăit alături. 
Noi în acelaşi pat ne-am odihnit, 
Dintr-un pahar băut-am amândoi,
Am împărţit aceeaşi bucătură, 
M-am sprijinit de el, aşa cum astăzi 
Mă sprijin pe-ai tăi umeri credincioşi, 
Şi-n clipa-n care pieptu-mi iubitor 
Bătea încrezător la pieptul lui, 
Pândi viclean o clipă potrivită 
Şi junghiul drept în inimă-mi înfipse.
(Îşi ascunde faţa la pieptul lui Buttler.)
Buttler:
Uitării daţi vicleanul trădători 
Dar ce aveţi acum de gând să faceţi?
Wallenstein:
Aşa-i! Vorbeşti cu minte. Să se ducă! 
Eu tot bogat rămân în buni prieteni. 
Destinul încă e de partea mea, 
Căci îmi trimite-un suflet cald, chiar astăzi, 
Când pe viclean mi l-a descoperit. 
Nu vreau să mai aud de trădător! 
Să nu crezi că mă doare fuga lui. 
O, numa-nşelăciunea lui mă doare, 
Căci eu ţinut-am mult la amândoi! 
Ce-i drept, şi Max ţinut-a mult la mine; 
El nu, nu m-a trădat! Ei, dar destul, 
Destul cu asta! Azi de-nsemnătate-i 
Un sfat luminător cât mai degrabă. 
Din Praga va veni un călăreţ 
Pe care-l va trimite graful Kinsky. 
L-aştept din clipă-n clipă să sosească, 
Şi orice ştire-aduce, nu cumva 
Să cadă-n mâna celor răzvrătiţi.
Trimiteţi dară repede un sol, 
Un om de-ncredere, să mi-l aducă 
Pe-un drum pe care nu-l ştiu trădătorii.
(Illo vrea să plece.)
Buttler (reţinându-l):
Pe cine spuneţi, duce, c-aşteptaţi?
Wallenstein:
Pe solul care vine de la Praga 
Cu vestea biruinţei.
Buttler:
Hm!
Wallenstein:
Ce este?
Buttler:
Deci nu ştiţi!
Wallenstein:
Ce?
Buttler:
De ce-a fost zarva ceea
În tabără…
Wallenstein: De ce?
Buttler:
…Trimisu-acela...
Wallenstein (nerăbdător):
Ei, spune!
Buttler:
… A intrat…
Terzky şi Illo:
A şi sosit?
Wallenstein:
Chiar solul meu?
Buttler:
De-acum câteva ceasuri.
Wallenstein:
Dar mie nu mi-a dat de ştire nimeni!
Buttler:
L-a prins ostaşul care sta de strajă.
Illo (bătând cu piciorul în pământ):
Blestemăţie!
Buttler:
I-au deschis scrisoarea 
Şi-au dat-o-n tabără, din mână-n mână.
Wallenstein (curios):
Şi-n ea ce scrie?
Buttler (nedumerit):
Nu mă întrebaţi!
Terzky:
Vai, Illo! Cum se-prăbuşeşte totul!
Wallenstein:
Să nu-mi ascunzi nimic! Sunt pregătit 
S-ascult cea mai zguduitoare ştire. 
Pierdută-i Praga? Spune-mi-o deschis!
Buttler:
Pierdută! Regimentele de-acolo, 
Din Budweis, Tabor, Braunau, Königingrätz, 
Din Brunn şi Znaym v-au părăsit, jurând 
Credinţă împăratului, din nou. 
Domnia voastră chiar, şi Kinsky, Illo 
Şi Terzky,-aţi fost proscrişi de împărat.
(Terzky şi Illo sunt grozav de furioşi. Wallenstein rămâne stăpânit şi calm.)
Wallenstein (după o pauză):
Ei bine,-acum s-a hotărât, şi iute 
M-am vindecat de chinul îndoielii. 
Mi-e pieptul liber. Limpede mi-e mintea. 
Acolo unde stelele lui Friedland 
Lucesc, va trebui să fie noapte. 
Cam greu m-am hotărât. Cu îndoială 
Şi cu nedumeriri am tras eu spada, 
Şi am făcut-o fară-nsufleţire, 
Căci mai puteam atuncea să aleg; 
Dar când nevoia te sileşte,-ndată 
Se stinge orice fel de îndoială. 
Acuma e chiar capul meu în joc, 
Şi lupta e chiar pentru viaţa mea!
(Pleacă. Ceilalţi îl urmează.)

Scena XI

Contesa Terzky (venind din camera de alături):
Nu, nu mai pot! Dar unde sunt? Nu-i nimeni!
E totul gol şi singură mă lasă,
Cuprinsă de-o îngrozitoare teamă.
Să mă silesc ca-n faţa sorei mele
Să par cât mai senină, liniştită;
Şi chinul care îmi sfâşie pieptul
Să-l ţin închis în mine! Nu mai pot!
O, dacă steaua ni s-a stins, şi dacă
Va fi silit să meargă la svedezi
Cu mâna goală, ca un băjenar,
Şi nu ca aliat, cu măreţie,
Urmat de oşti puternice… şi dacă
Va fi să pribegim din ţară-n ţară,
Ca o mărturisire ruşinoasă,
A măreţiei prăbuşite… Nu!
Nu vreau s-ajung această zi! Chiar dacă
El rabdă înjosirea, eu nu pot!
Nu pot să-l văd cum se cufundă-n noapte.

scena XII

Contesa, Ducesa, Thekla.

Thekla (vrea s-o oprească pe ducesă):
O, mamă dragă; nu te duce! Stai!
Ducesa:
Nu! Văd c-aici mi se ascunde iar 
Ceva grozav, ceva-nspăimântător. 
De ce mă ocoleşte sora mea, 
Şi pentru ce aleargă îngrozită? 
De ce te văd pe tine-nspăimântată? 
Şi ce înseamnă-acele semne mute 
Pe care vi le faceţi într-ascuns?
Thekla:
Dar, mamă, ţi se pare, mamă dragă!
Ducesa:
Ascultă, soră, vreau să aflu totul!
Contesa:
La ce să le mai ţinem tăinuite?
Se pot ascunde fapte petrecute? 
Curând sau mai târziu se va afla, 
Şi trebuie să-nveţe să le-ndure; 
Nu-i timp să ne supunem slăbiciunii. 
Avem nevoie de curaj şi suflet! 
Să ne deprindem a fi tari în viaţă! 
De-aceea, cred, de dânsa-i mult mai bine 
Printr-un cuvânt să hotărască soarta. 
Ai fost atuncea înşelată, soră, 
Credeai că ducele e-ndepărtat, 
Dar nu-i din slujbă-ndepărtat… El e…
Thekla (către contesă):
Vrei s-o ucizi?
Contesa:
El e…
Thekla (o îmbrăţişează pe mamă-sa):
Fii tare, mamă!
Contesa:
S-a răzvrătit, vrând să se dea de partea 
Duşmanului; dar nu a izbutit, 
Căci oştile s-au lepădat de el.
(La aceste cuvinte, ducesa se clatină şi cade leşinată, în braţele fiicei sale.)

scena XIII

O sală mare la ducele de Friedland.

Wallenstein (în cuirasă):
Ai izbutit în planul tău, Octavio; 
Acum sunt iarăşi singur, părăsit, 
Ca şi în ziua când la Regensburg 
Plecat-am din vestita adunare
 A principilor. Şi în ziua-aceea 
Eu doar cu bietu-mi suflet rămăsesem; 
Nu mă aveam decât pe mine însumi. 
De ce-a putut un om să fie vrednic 
Voi aţi văzut-o doar atât de bine. 
Podoaba ramurilor aţi tăiat, 
Şi stau acum ca un stejar ciuntit, 
Dar înlăuntru,-n măduvă, el poartă 
Acea putere de făuritor 
Prin care va-nverzi o lume nouă. 
V-am fost odată scump cât o armată. 
Eu singur. Căci oştirea voastră-ntreagă 
De suedezi fusese măcinată. 
La Lech sta Tilly, cel din urmă sprijin; 
Şi Gustav, ca un fluviu furios, 
Peste Bavaria se revărsase, 
Şi împăratul tremura în Viena.
Ostaşii tare scumpi erau, căci gloata 
– Când caută norocul – cere mult. 
Atunci şi-au îndreptat spre mine ochii, 
Le-am fost la grea-ncercare ajutor. 
Mândria-mpărătească s-a plecat 
În faţa celuia jignit odată. 
Mi s-a cerut ca eu, cu un cuvânt, 
S-adun armate-n taberele goale. 
Şi am făcut-o. Am sunat chemarea, 
Şi numele-mi zbura din gură-n gură. 
Lăsau cu toţii plug şi meşteşuguri 
Şi alergau sub ale mele steaguri, 
Ce înălţau, cu ele,-a lor nădejde. 
Mă simt din nou acela care-am fost! 
E duhul care îşi zideşte trupul, 
Şi Friedland iar va strânge-n jurul lui, 
În larg de tabere, viteze oşti. 
Porniţi cu furie-mpotriva mea! 
Ostaşii ştiu, în luptă, să învingă 
Numai cu mine, nu-mpotriva mea. 
Când capul îl desparţi de mădulare, 
Vezi unde sufletu-a sălăşluit.
(Intră Illo şi Terzky.)
Curaj, curaj, prieteni! Până-acuma 
Noi încă nu căzurăm la pământ. 
Avem cinci regimente,-ale lui Terzky, 
Şi cetele viteze-ale lui Buttler; 
Sunt încă ale noastre. Iară mâine 
Ni se alătură şi o armată 
De şaisprezece mii de suedezi. 
Când pentru împărat am cucerit 
Germania, cu nouă ani în urmă, 
Eu nu eram mai tare ca acum.

scena XIV

Cei dinainte, Neumann, care-l ia pe Terzky la o parte şi-i vorbeşte.

Terzky (către Neumann):
Ce vor?
Wallenstein:
Ce este?
Terzky:
Zece călăraşi, 
De ai lui Pappenheim, vor să-ţi vorbească 
În numele ostaşilor.
Wallenstein (repede către Neumann):
Să vie!
(Neumann iese.)
De la aceştia mai aştept ceva.
Luaţi seama, stau în cumpănă, pesemne,
Şi pot fi câştigaţi de partea noastră.






scena XV

Wallenstein, Terzky, Illo şi cei zece cuirasieri, care conduşi de un fruntaş, intră în ordine militară. La comanda fruntaşului, se postează, în rând, în faţa lui Wallenstein, salutând milităreşte.

Wallenstein (după ce i-a măsurat câteva clipe cu privirea, se adresează fruntaşului):
Tu eşti din Brugg, din Flandra. Te cunosc, 
Şi numele-ţi e Mercy.
Fruntaşul:
Heinrich Mercy.
Wallenstein:
Te-ai despărţit de-ai tăi în timpul luptei 
Şi-ai fost înconjurat de cei din Hessen; 
Dar cu o sută optzeci de ostaşi, 
Pe care îi aveai, tu ai luptat 
Croindu-ţi calea printre cei o mie.
Fruntaşul:
Aşa e, generale!
Wallenstein:
Ce răsplată 
Primit-ai pentru fapta vitejească?
Fruntaşul:
Cinstirea de-a sluji, precum cerui, 
În corpu-acesta din armata voastră.
Wallenstein (se adresează altui cuirasier):
Iar tu faci parte dintre voluntarii 
Pe care i-am cerut la Altemberg 
Să-mi cucerească-o baterie svedă.
Al doilea cuirasier:
Aşa e, generale.
Wallenstein:
Îl ţin minte 
Pe orice om cu care-am stat de vorbă. 
Ce păs v-aduce-aici?
Fruntaşul (comandă):
La umăr arm’!
Wallenstein (întorcându-se către al treilea):
Tu eşti de fel din Köln, te cheamă Risbeck.
Al treilea cuirasier:
Risbeck din Köln.
Wallenstein:
Tu l-ai adus ostatec 
Pe Dübald, colonelul suedez, 
În tabăra din Nüremberg.
Al treilea cuirasier:
Nu eu!
Wallenstein:
E drept! L-a prins un frate-al tău mai mare. 
Dar tu şi-un frate aveai ceva mai tânăr. 
El unde-i?
Al treilea cuirasier:
În oştirea-mpărătească,
La Olmütz.
Wallenstein (către fruntaş):
Ei, şi-acum, să auzim!
Fruntaşul:
E vorba de-o scrisoare-mpărătească, 
Ce-ajunse pân’ la noi, şi noi, citind-o…
Wallenstein (îl întrerupe):
Dar voi de cine-aţi fost aleşi?
Fruntaşul:
Prin sorţi,
Şi-alese fiecare steag trimisul.
Wallenstein:
Ei, aşadar, să trecem la pricină!
Fruntaşul:
Scrisoarea împăratului ajunse 
Sub ochii noştri, şi în ea scria 
Să nu mai stăm supuşi poruncii tale, 
Căci tu eşti duşman, vânzător de ţară.
Wallenstein:
Şi voi ce-aţi hotărât citind scrisoarea?
Fruntaşul:
Toţi camarazii noştri de la Braunau 
Şi de la Olmütz, Budweis şi din Praga 
S-au şi supus, iar pilda lor a fost 
Urmată şi de Tiefembach, Toscana. 
Dar noi nu credem că tu eşti duşman 
Şi trădător. Noi credem cu tărie 
Că toate astea sunt minciuni scornite 
De către spaniolii cei flecari.
(Încrezător, sincer.)
Noi vrem să auzim chiar de la tine, 
Ce ai de gând, căci tu ai fost cu noi 
Cinstit întotdeauna, şi avem 
Încredere nestrămutată-n tine. 
Noi, între căpitanul nostru bun
Şi trupele-i viteze şi cinstite, 
Nu vrem să bage vrajbă un străin.
Wallenstein:
Din vorba ta-i cunosc pe Pappenheimi!
Fruntaşul:
Şi regimentul ne-a trimis să-ţi spunem 
Că dacă tu nu ai asemeni gânduri, 
Ci numai să păstrezi în luptă sceptrul 
– Pe care l-ai primit de la-mpărat 
Şi care, deci, ţi se cuvine ţie 
Să cârmuieşti oştirea în război – 
Atunci noi vrem să te-ajutăm cu toţii, 
Să te-apărăm în drepturile tale 
În faţa celor ce te-or ponegri. 
Chiar dacă celelalte regimente 
Te-or părăsi, noi vom rămâne singuri 
Cu vechea noastră-ncredere în tine, 
Şi la nevoie ne-om jertfi chiar viaţa. 
Căci asta-i datoria de oştean: 
Murim în foc, dar nu te părăsim. 
Dar dac-ar fi, cum scrie în scrisoarea 
Venită de la-naltul împărat, 
De este drept că vrei să treci la duşman 
Şi să ne duci la el cu viclenie, 
Ferească Sfântul! Noi te părăsim 
Şi ascultăm de zisele scrisorii.
Wallenstein:
Ia ascultaţi, băieţi!…
Fruntaşul:
Nu vorbe multe, 
Ci spune-ne curat: aşa-i, sau nu? 
Şi-n felu-acesta fi-vom mulţumiţi.
Wallenstein:
Băieţi, eu ştiu că voi sunteţi deştepţi. 
Voi cugetaţi, nu mergeţi după gloată. 
De-aceea eu, doar ştiţi, v-am dat cinstire 
Şi de mulţime v-am deosebit. 
Căci comandantul vede numai steaguri, 
Nu vede chipul celor ce le poartă; 
În oşti, porunca lui e aspră, oarbă, 
Şi omul pentru om nimic nu-nseamnă. 
Ştiţi bine că eu n-am fost cu voi astfel. 
Când voi aţi început să vă daţi seama 
De voi, în meseria voastră grea, 
Când pe-ale voastre frunţi văzui lumina 
Pe care-o da gândirea omenească, 
Atunci eu v-am luat drept oameni slobozi 
Cu dreptul de-a avea părerea voastră.
Fruntaşul:
Aşa e, generale, ai fost nobil, 
Cu-ncrederea întreagă ne-ai cinstit 
Şi cu hatâr-naintea altor trupe. 
Dar nici noi nu ne luăm chiar după gloată, 
Cum bine vezi, vrem să-ţi păstrăm credinţa. 
O vorbă, numai, spune, şi ne-ajunge; 
Să ştim că n-ai de gând să pui la cale 
O josnică trădare şi că nu vrei 
Să treci cu oastea-ntreagă la duşman.
Wallenstein:
Pe mine mă trădează! Da, pe mine! 
Mă vinde împăratul la duşmani! 
Şi cad, fără-ndoială, dacă oastea 
Vitează-a mea nu sare să mă scape. 
Eu vreau tot adevărul să vă spun. 
Am fortăreaţă-n inimile voastre! 
Vedeţi! În pieptu-acesta se ţinteşte, 
Căci ei vor jertfă capul meu cărunt! 
Aceasta-i mulţumirea spaniolă, 
Aşa mi se plăteşte caldul sânge 
Pe care l-am vărsat în marea luptă 
Din faţa fortăreţei de la Lützen. 
Acum, aşa ne mulţumesc pe noi, 
Cei ce ne-am aruncat cu pieptul gol 
Asupra halebardelor adesea, 
Făcându-ne culcuş pe piatra aspră 
Şi pe pământu-acoperit de gheaţă. 
Nu ne-a fost nici un râu turbat prea mare, 
De nepătruns n-a fost nici o pădure. 
Pe Mansfeld noi l-am urmărit atunci, 
În fuga lui vicleană, fără preget; 
Un marş silit a fost a noastră viaţă, 
Ca vântu-am străbătut, lipsiţi de ţară, 
Pământul vânzolit de lupte grele… 
Şi chiar acuma, după ce-am sfârşit 
A armelor povară blestemată, 
Şi după ce cu braţe credincioase, 
Mereu neobosiţi, am uşurat 
Din sarcina războiului, acuma 
Să vină-acel flăcău împărătesc, 
Din mâna noastră pacea să ne-o ia? 
Să vină el să-şi împletească-aici
Coroană din vlăstare de măslin,
Podoaba cuvenită frunţii noastre
S-o poarte-n păru-i blond de copilandru?
Fruntaşul:
Aceasta nu-i cu cale să se-ntâmple, 
Cât timp noi o putem împiedica. 
Nu, nimeni altul, numai tu să duci 
Acest război spăimântător la capăt, 
Căci numai tu cu glorie-l purtaşi. 
Pe câmpu-nsângerat al morţii tu 
Ne-ai cârmuit. Deci tu – şi nimeni altul – 
Tu trebuie să ne călăuzeşti 
Cu voie bună la căminul nostru, 
Pe holdele mănoase ale Păcii, 
Împărtăşind cu noi din rodul lor!
Wallenstein:
Cum? Credeţi că veţi mai putea culege 
La bătrâneţe, rodul ostenelii? 
Aceasta, să n-o credeţi niciodată! 
Voi nu veţi mai vedea sfârşitul luptei. 
Războiul ăsta crud pe toţi ne-nghite! 
Austria nu vrea să-ncheie pace. 
Şi, tocmai pentru că eu caut pacea, 
S-a pus la cale prăbuşirea mea. 
Austriei ce-i pasă că războiul 
Fărâmă oşti şi pustieşte lumea? 
Ea vrea să crească, să câştige ţări. 
Sunteţi mişcaţi – văd nobila mânie 
Arzând în ochii voştri de războinici… 
O, de-aş putea din sufletu-mi acum 
Să vă aprind în suflete văpaia
Ce-aţi dovedit odată în războaie!… 
Voiţi, să m-ajutaţi, voiţi, cu arma, 
Să m-apăraţi în drepturile mele. 
Aceasta-n merite vă-nalţă! Totuşi 
Să nu gândiţi că isprăviţi cu bine; 
Oştirea voastră este foarte mică, 
Şi jertfa voastră în zadar ar fi!
(intim.)
Nu! Fără şovăire să pornim! 
Să căutăm prieteni. Suedezii 
Spun c-au să ne ajute-n lupta noastră… 
Ce-ar fi să ne prefacem că primim? 
Ne folosim de ajutorul lor 
Doar până când ajungem noi deasupra, 
Înspăimântându-i astfel pe-amândoi. 
Vom hotărî noi soarta Europei, 
Şi lumii renăscute îi vom duce, 
Din bărbăţia lagărelor noastre, 
Măreţ încoronată – sfânta Pace!
Fruntaşul:
Deci înţelegerea cu suedezii 
E-o prefăcătorie doar. Tu nu vrei 
Să-l vinzi pe împărat, şi nici pe noi 
Să ne supui poruncilor svedeze? 
Aceasta vrem s-o ştim noi de la tine!
Wallenstein:
Dar ce-am eu de-mpărţit cu suedezul? 
Căci îl urăsc ca şi pe iadul negru.
 Şi, dacă îmi ajută Dumnezeu, 
Curând l-oi alunga la el în ţară, 
Trecându-l peste marea lui. Pricepi?
Eu numai scopul urmăresc, căci, vezi, 
Mă doare-n suflet tânguirea care 
Apasă peste-acest popor german. 
Voi sunteţi mici, dar nu şi mici la minte; 
Vă socotesc mai scumpi decât pe alţii, 
Vi se cuvine, deci, să vă vorbesc 
Cu-ntreaga mea încredere. Vedeţi, 
Cum bântuie de cincisprezece ani 
Războiul crunt, şi nu e nicăierea 
O rază de nădejde pentru pace! 
Svedezi, germani, şi luterani, şi Papa, 
Nici unul nu se lasă mai prejos, 
Şi vezi cum unu-ameninţă pe cellalt. 
Partide peste tot, şi nicăieri 
Nu-i un judecător. Ia spuneţi voi: 
Când trebuie să se sfârşească totul? 
Şi cine-o să dezlege nodul care 
Necontenit se-ngroaşă şi tot creşte? 
Neapărat el trebuie tăiat! 
Eu simt că soarta m-a ales s-aduc, 
Cu ajutorul vostru, pacea lumii!
scena XVI

Cei dinainte, Buttler.

Buttler (aprins):
Aceasta nu se cade, generale!
Wallenstein:
Ce?
Buttler:
Are să ne strice-n ochii celor 
Cu gânduri bune!
Wallenstein:
Adică?
Buttler:
Asta-nseamnă 
Îndemn la răzvrătire,-n văzul lumii!
Wallenstein:
Ce vrei să zici?
Buttler:
Că trupele lui Terzky 
Smulg toate pajurile-mpărăteşti 
Şi pun în locul lor, acum, pe steaguri 
Insigniile tale.
Fruntaşul (către cuirasieri):
Dreapta-mprejur!
Wallenstein:
Să fie blestemat şi sfatu-acela, 
Şi cin’ l-a dat!
(Către cuirasierii care pleacă.)
Băieţi, staţi! E-o greşeală 
Şi am s-o pedepsesc cu străşnicie! 
Opriţi-vă,-nţelegeţi!… Nu m-aud.
(către Illo.)
Aleargă după dânşii, lămureşte-i!
(Illo iese.)
Aceasta ne va duce la pieire. 
O, Buttler, tu eşti duhul meu cel rău! 
Ce trebuia s-o spui în faţa lor? 
Căci totu-era pe calea cea mai bună. 
Nebunii,-n graba lor de-a mă sluji, 
Erau pe jumătate câştigaţi. 
Ce crunt de mine-şi bate joc norocul! 
Prea multă râvnă în ai mei prieteni! 
Aceasta mă va duce la pieire, 
Nu ura ce duşmanii mi-o arată!

scena XVII

Cei dinainte, ducesa care intră repede în încăpere; după ea, Thekla şi contesa, apoi Illo.

Ducesa:
O, Albrecht, ce-ai făcut?
Wallenstein:
Acum şi ea!
Contesa:
Mă iartă, frate! N-am putut să tac! 
Şi ele-aflat-au totul.
Ducesa:
Ce-ai făcut?
Contesa (către Terzky):
Şi nu mai este chiar nici o nădejde? 
Pierdut e totu-acum?
Terzky:
Da, totul, totul!
În Praga stăpâneşte împăratul, 
Şi toate regimentele din nou 
Juratu-i-au credinţă.
Contesa:
Blestematul 
Octavio! A plecat şi Max? El unde-i?
Terzky:
Unde-ar putea să fie? A trecut 
Cu tatăl său la oastea-mpărătească.
(Thekla se aruncă în braţele mamei sale, ascunzându-şi faţa la pieptul ei.)
Ducesa (strângând-o la piept):
Copil lipsit de fericire,-alături 
De-o mamă şi mai mult nefericită!
Wallenstein (îl ia deoparte pe Terzky):
Vei porunci să pregătească,-n curte, 
Cât mai degrabă, o trăsură, care
(arată spre femei.)
Să le îndepărteze de aici. 
Şi pân’ la Eger fi-vor însoţite 
De Scharfemberg; el ne e credincios.
În urma lor o să pornim şi noi.
(Către Illo, care se înapoiază.)
Nu i-ai adus, nu i-ai putut întoarce?
Illo:
N-auzi ce gălăgie? ’Ntreaga trupă 
A Pappenheimilor e în oraş. 
Îl cer pe colonelul lor, pe Max. 
Ei spun c-ar fi aicea, în castel; 
Că tu îl ţii aicea cu de-a sila, 
Şi dacă nu-i dai drumul, or să ştie 
Cu spada lor cum să şi-l facă slobod.
(Toţi rămân uimiţi.)
Terzky:
Cum vine asta?
Wallenstein:
Ei, nu v-am spus eu? 
O, inima din mine-a presimţit! 
El este încă-aici. Nu m-a vândut, 
Căci inima pe el nu l-a lăsat. 
Nicicând eu nu m-am îndoit de asta.
Contesa:
E încă-aici? Atuncea toate-s bune, 
Căci ştiu ce îl opreşte pe vecie!
(O îmbrăţişează pe Thekla.)
Terzky:
Cu neputinţă! Judecaţi! Bătrânul,
Trădându-ne, trecu la împărat.
Cum să-ndrăznească Max să stea aicea?
Illo (către Wallenstein):
Eu totuşi l-am văzut ducând prin târg 
Trofeele de vânătoare;-acelea 
Pe care i le-ai dat tu de curând.
Contesa:
Nepoată,-atunci el nu-i departe!
Thekla (care şi-a aţintit ochii spre uşă, strigă, revenindu-şi):
Iată-l!

Scena XVIII

Cei dinainte, Max Piccolomini.

Max (trecând prin mijlocul sălii):
Da! Iată-l! Da, căci nu mai pot să-ndur, 
Tiptil să umblu-n juru-acestei case, 
Pândind prilejul de-a mă strecura. 
Această aşteptare,-această teamă, 
Îmi trece peste orişice putere.
(Se întoarce spre Thekla, care s-a aruncat în braţele mamei sale.)
O,-ndreaptă-ţi ochii, înger drag, spre mine! 
Nu risipi lumina lor curată! 
Vorbeşte-le deschis, nu-ţi fie teamă, 
Să ştie toţi că noi ne suntem dragi. 
La ce ne-am mai ascunde? Taina este 
Menită numai celor fericiţi. 
Nenorocirea şi cu deznădejdea 
Nu se ascund sub văluri de tăcere. 
S-arată libere, sub ochi de soare.
(O vede pe contesă, care priveşte triumfătoare la Thekla.)
Mătuşă, nu! Să nu vă aşteptaţi,
Nici să nădăjduiţi c-am să rămân! 
Nu pentru asta am venit, ci numai 
Să-mi iau adio. Totul s-a sfârşit!… 
Eu, Thekla, trebui’ să te părăsesc, 
Da, trebuie! Dar la plecare, vai, 
Nu pot să duc cu mine ura ta! 
Îndură-te şi-aruncă-mi o privire, 
O singură privire milostivă, 
Şi spune-mi că tu nu mă poţi urî!
(luându-i mâna, puternic emoţionat.)
O, Doamne, Doamne! Nu pot să-mi iau drumul. 
Nu pot, nu pot să las această mână! 
O, spune, Thekla, că de bietu-mi suflet 
Ţi-e milă şi că eşti încredinţată 
Că altfel eu nu pot.
(Thekla evitându-i privirea, arată cu mâna spre tatăl său; către Wallenstein.)
Erai aici? 
Să nu-ţi închipui că te-am căutat. 
De-acuma ochii-mi n-au să te mai vadă. 
Eu numai pentru dânsa am venit, 
Şi vreau să-mi dea iertare numai Thekla… 
De altceva acuma nu-mi mai pasă.
Wallenstein:
Mă crezi atâta de nebun, încât 
Să te mai las să pleci? Să-ţi joc o scenă, 
Făcând cu tine pe mărinimosul? 
Când tatăl tău a fost un ticălos, 
Tu numai fiul lui eşti pentru mine, 
Şi vei simţi că eşti în mâna mea! 
Să nu crezi că prietenia veche,
Pe care el mişelnic a spurcat-o, 
Mă face s-o mai preţuiesc cumva! 
Trecută-i vremea gingaşei cruţări 
Cerută de a dragostei căldură. 
Acuma ura-şi cere-aici răsplata, 
Şi ai să vezi că şi eu pot fi rău, 
Pot fi neom, precum a fost şi el!
Max:
Te vei purta cu mine cum voieşti, 
Ştii bine că eu nu-ţi înfrunt mânia 
Şi nici nu mă înfricoşez de ea. 
Acum tu ştii ce mă opreşte-aici.
(O ia pe Thekla de mână.) 
Priveşte! Totul, tot norocul vieţii 
Voiam să ştiu că-mi vine de la tine; 
Am vrut ca soarta celor fericiţi 
Să mi-o primesc din mâna ta de tată; 
Şi tu ai nimicit-o. Dar ce-ţi pasă! 
Norocu-acelora ce sunt ai tăi 
Îl calci cu nepăsare în ţărână, 
Căci dumnezeul căruia te-nchini 
Nu este dumnezeul îndurării,
 Ci elementul orb, nesimţitor, 
Cu care nu pot face legământ. 
Urmezi al inimii îndemn sălbatic! 
Nenorociţi sunt cei ce se încred 
Şi-şi cată-n tine-al fericirii reazim, 
Atraşi de chipul tău îmbietor! 
Pe negândite, din tăcerea nopţii, 
Abisele de foc încep să fiarbă, 
Torentul răutăţii izbucneşte 
Cu furie sălbatică, puternic.
Nimicitor şi crud el se revarsă 
Pe brazdele ce-au semănat plugarii.
Wallenstein:
Tu, astfel, zugrăveşti pe tatăl tău. 
Precum spuseşi, întocmai se petrece 
În inima lui neagră, prefăcută. 
M-a înşelat cu viclenie iadul! 
Tartarul mi-a trimis pe cel mai diavol, 
Pe cel mai crâncen spirit al minciunii, 
Punându-mi-l alături, ca prieten. 
Şi cine poate înfrunta puterea 
Pe care-o desfăşoară iadul negru? 
Un vasilisc am încălzit la pieptu-mi 
Şi l-am hrănit, cu sângele meu propriu, 
La sânul dulce al iubirii mele. 
El a crescut sugând cu lăcomie. 
Asupra lui gând aspru n-am purtat. 
Lăsasem poarta gândurilor mele 
Deschisă pentru el întotdeauna 
Şi aruncasem cheia prevederii. 
Prin stele ochii mei au căutat 
Pe-un duşman ce-l purtam la sânul meu. 
O, dacă pentru Ferdinand şi eu 
Eram ce-a fost Octavio pentru mine, 
În veci nu m-aş fi războit cu dânsul, 
Căci nu m-aş fi-ndurat să-i tulbur pacea. 
El însă nu mi-a fost decât un aspru 
Stăpânitor, prieten niciodată; 
Lui nu i-a fost de preţ credinţa mea. 
Războiul între el şi între mine 
A început din clipa-n care dânsul 
Mi-a pus baston de mareşal în mână.
Căci între şiretlic şi bănuială 
Se duce veşnic o mocnită luptă, 
Şi numai între-ncredere şi cinste 
E pace. – Acela care otrăveşte 
Încrederea, din sânul mamei chiar, 
Pe viitorii prunci îi va ucide.
Max:
Nu vreau să-l apăr nicidecum pe tata, 
Şi-mi pare rău că nu pot să o fac! 
S-au petrecut nenorocite fapte, 
Şi un păcat cu altul şi-a dat mâna, 
Legându-se într-un puternic lanţ. 
Dar noi, noi care-aicea n-avem vină 
De ce suntem târâţi în cercu-acesta 
De mari nenorociri şi de ucideri? 
A cui credinţă am călcat-o noi? 
Pentru-a părinţilor nechibzuinţă, 
Şi-a lor vinovăţie îndoită, 
Să fim încolăciţi ca de doi şerpi? 
De ce a lor neîmpăcată ură 
Să sfarme-a noastră dragoste, şi-acum 
Pe unul de cellalt să ne despartă?
(O îmbrăţişează pe Thekla plin de durere.)
Wallenstein (şi-a îndreptat privirile asupra lui şi acum se apropie):
Rămâi la mine, Max!... Să nu pleci, Max!
Uitaşi, tu, Praga, tabăra de iarnă?
Mi te-au adus în cort un biet copil,
Plăpând şi neobişnuit cu frigul
Grozav al iernilor germane. Mâna 
îţi îngheţase sloi pe steagul greu,
Dar, bărbăteşte, nu-l lăsai din mână.
Atunci eu te-am luat, te-am învelit,
Chiar cu mantaua mea, şi singur eu
Te-am îngrijit, şi nu mi-era ruşine
De micile servicii ce-ţi făceam.
Cu râvnă te-am grijit, ca o dădacă,
Ţi-am dat din suflet focul, până ce
La inima mea iarăşi ai simţit
Cu bucurie tânăra ta viaţă.
Văzut-ai tu de-atunci că mi-am schimbat
Vreodată gândurile-asupra ta?
Pe mii de inşi eu i-am făcut bogaţi,
I-am răsplătit, le-am dăruit pământuri,
Le-am dat înalte slujbe… Dar pe tine
Te-am îndrăgit. Eu inima ţi-am dat.
Tu pentru mine totul însemnai.
Ceilalţi mi-au fost străini, tu mi-ai fost fiu.
Tu nu poţi, Max, să pleci de lângă mine!
Cu neputinţă! Nu pot eu să cred
Că Max mă poate părăsi.
Max:
O, Doamne!…
Wallenstein:
Eu te-am ţinut şi te-am purtat în viaţă 
De când erai copil! Au, tatăl tău 
Făcu mai mult în viaţă pentru tine, 
Decât făcut-am eu cu prisosinţă? 
O mreajă de iubire am ţesut, 
În jurul tău. Hai, rupe-o dacă poţi!
Nu simţi tu, Max, că eşti legat de mine 
Prin toată gingăşia sufletească, 
Prin tot ce are mai de preţ natura, 
Prin care poate om de om să lege? 
Aleargă şi-ţi slujeşte împăratul! 
Te du să-ţi pună-n piept un lanţ de aur 
Şi „lâna lui de aur” drept răsplată 
Că ai nesocotit pe un prieten, 
Părintele copilăriei tale, 
Călcând cele mai sfinte simţăminte!…
Max (în zbucium puternic):
O, Doamne, cum putea-voi să fac altfel? 
Nu sunt silit prin jurământul meu, 
Prin datorie…
Wallenstein:
Datorie? Cui? 
Tu cine eşti? De sunt cu împăratul 
Nedrept, nu este vina ta! E-a mea! 
Eşti tu al tău, stăpân pe tine? ’N lume 
Stai tu – ca mine – slobod, nimănui 
Să nu dai socoteală de ce faci? 
Tu eşti sămânţă din ogorul meu, 
Şi eu sunt împăratul tău. Tu eşti 
Legat de mine. Legea ta firească 
Şi cinstea ta îţi cer s-asculţi de mine. 
Căci dacă astrul pe care trăieşti, 
Îşi iese din ţâţâni şi se aruncă 
Arzând pe altă lume şi-o aprinde, 
Nu ştii s-alegi dacă-l urmezi sau nu!
Puterea lui te duce şi pe tine
Cu lumile ce vieţuiesc pe el.
În lupta asta vina ta-i mai mică,
Şi lumea nu te va învinui,
Ci, dimpotrivă, te va lăuda
Că-ţi fu mai scump prietenul în viaţă!

Scena XIX

Cei dinainte, Neumann.

Wallenstein: 
Ce este?
Neumann:
Au descălecat din şea 
Toţi Pappenheimii şi, cu spada-n mână, 
Pe jos vin, hotărâţi să năvălească 
În casă, pentru-a-l libera pe conte.
Wallenstein (către Terzky):
Să tragă lanţuri şi s-aşeze tunuri! 
Am să-i primesc cu trăsnet de ghiulele.
(Terzky pleacă.)
Auzi! Cu spada să-mi comande mie! 
Mergi Neumann, spune-le c-am dat poruncă 
Să facă, într-o clipă, cale-ntoarsă 
Şi să aştepte-n linişte măsura 
Pe care mie-mi va plăcea s-o iau!
(Neumann pleacă. Illo merge la fereastră.)
Contesa:
Dă-i drumul! Lasă-l, rogu-te, să plece!
Illo (de la fereastră):
Pe dracii toţi!…
Wallenstein:
Ce s-a mai întâmplat?
Illo:
Acuma s-au suit pe primărie, 
Dau coperişul jos şi-asupra casei 
Îndreaptă tunurile.
Max:
Au turbat!
Illo:
Se pregătesc să tragă-n noi!
Ducesa şi contesa:
O, Doamne!
Max (către Wallenstein):
Dă-mi voie să mă duc şi să-i înduplec…
Wallenstein:
Nu, nici un pas!
(arată spre ducesă şi Thekla.)
Dar viaţa lor şi-a ta?
Wallenstein (către Terzky, care vine):
Ei, Terzky, cu ce veşti te-ntorci?

scena XX

Cei dinainte, Terzky, care se înapoiază.

Terzky:
Veşti bune! 
Veşti de la regimentele rămase 
Tari în credinţa care ţi-au jurat. 
Cu un curaj de neînfrânt ne cer 
Să le îngăduim să dea năvală. 
Pe „Poarta Praga” şi pe „Poarta Morii” 
Vor fi stăpâni, de le vei da un semn; 
Din spate ar putea lovi pe duşman, 
L-ar grămădi-n oraş şi l-ar înfrânge 
Înghesuit pe uliţele strâmte.
Illo:
O, vino! Nu lăsa să scadă râvna, 
Să li se stingă focu-n piept! Ostaşii
Lui Buttler ne urmează credincioşi; 
Suntem mai numeroşi, şi răzvrătirea, 
Aici, în Pilsen, vom înăbuşi-o.
Wallenstein:
Acest oraş s-ajungă câmp de luptă, 
Şi între fraţi să bântuie-nvrăjbirea, 
Cu ochi de foc, dezlănţuită-n uliţi? 
Să hotărască furia cea surdă, 
Ce nu ascultă de cârmuitor? 
Aici nu-i vorba numai de o luptă, 
Ci şi de-un înfiorător măcel. 
Căci furiile, slobode pornind, 
Nu le mai poate ţine-n loc cuvântul 
Nici unui cap de oaste, cât de vrednic. 
Ei, bine, fie! – Am chibzuit destul! 
Deci să pornească iute, sângeros!
(Se întoarce către Max.)
Vrei să-ţi încerci puterile cu mine? 
Ce zici?… Acum eşti slobod! Poţi să pleci! 
Hai, pune-te împotriva mea, comandă-i! 
Războiul ştii să-l porţi; doar chiar la mine 
Tu ai făcut ucenicia luptei, 
Cu-al meu potrivnic nu-mi va fi ruşine. 
Nu vei mai întâlni în viaţa ta 
Prilej atât de bun, să-mi poţi plăti 
Învăţăturile ce ţi le-am dat.
Contesa:
Chiar pân-aicea am ajuns? Nepoate, 
Nepoate! Cum poţi asta să înduri?
Max:
Oştirile încredinţate mie 
Eu am jurat că împăratului 
Pe toate le voi duce credincioase, 
Şi legământu-acesta-l ţin, sau mor! 
Mai mult de-atât nu-mi cere nici o lege; 
Şi dacă voi putea s-o ocolesc, 
Eu împotriva ta nu voi lupta, 
Căci capul tău, deşi acum duşman, 
Îmi este sfânt şi sfânt îmi va rămâne.
(Se aud două împuşcături. Illo şi Terzky aleargă la fereastră.)
Wallenstein:
Ce-i asta?
Terzky:
Cade!…
Wallenstein:
Cine cade?…
Illo:
Au tras
Ostaşi de ai lui Tiefembach!
Wallenstein:
În cine?
Illo:
În Neumann, cel pe care l-ai trimis…
Wallenstein (izbucneşte):
Pe dracii toţi! Am să-i învăţ eu minte!
(Vrea să plece.)
Terzky:
Vrei să te-mpotriveşti acuma chiar 
Nebunilor de furie orbiţi?
Ducesa şi contesa:
Nu! Pentru Dumnezeu!
Illo:
Nu, generale!
Nu, nu acum!
Contesa:
Opriţi-l, vai, opriţi-l!
Wallenstein:
Lăsaţi-mă!
Max:
Să nu te duci acum! 
I-a-nfuriat pripita faptă cruntă. 
Aşteaptă mai întâi să se căiască!
Wallenstein:
Lăsaţi-mă! Prea mult am şovăit. 
Nelegiuiţii-au îndrăznit aceasta, 
Văzând că nu mă aflu eu de faţă.
Dar trebuie să dea cu mine ochii 
Şi să-mi audă glasul. Nu sunt ei 
Ostaşi din ale mele regimente? 
Şi nu sunt eu stăpânul lor temut? 
Ia să vedem, nu mai cunosc ei faţa 
Ce le-a fost soare-n luptele lor negre? – 
De arme n-am nevoie. Din pridvor 
M-arăt acestor răzvrătiţi turbaţi 
Şi-o să vedeţi ce iute se-mblânzesc – 
Şi, iarăşi, în făgaşul ascultării 
Se va întoarce duhul răzvrătirii.
(Pleacă. Îl urmează Terzky, Illo şi Buttler.)



Scena XXI

Contesa, ducesa, Max şi Thekla.

Contesa (către ducesă):
De l-or vedea… să mai avem nădejde!
Ducesa:
Nădejde? Nu mai am nici o nădejde!
Max (care în decursul ultimei scene a stat la o parte, trecând printr-o grea luptă sufletească, se apropie):
Aceasta nu mai pot să-ndur! Aici
Venit-am hotărât şi-ncredinţat 
Că fac o dreaptă şi cinstită faptă. 
Şi-acuma stau aicea, urgisit, 
Ca un neom împovărat de ură, 
Să-ndur blestemul celor ce mi-s dragi. 
Să văd cum fără milă-s chinuiţi 
Cei dragi, toţi cei pe care, cu o vorbă, 
Eu aş putea să-i luminez în suflet, 
În piept îmi arde inima-n mânie, 
Şi două glasuri se sfădesc în suflet, 
În jurul meu coboară noaptea neagră 
Şi nu mai pot s-aleg cărarea dreaptă. 
O, tată, mi-ai vorbit adevărat! 
Prea mult m-am încrezut întotdeauna 
În inima mea proprie, şi astăzi 
Mă clatin, încă nu ştiu ce să fac!
Contesa:
Nu ştii? Nu-ţi spune inima nimic? 
Atuncea îţi voi spune eu. Ascultă! 
Trădare pân’ la ceruri strigătoare 
A săvârşit al dumitale tată. 
El a urzit pe duce să-l prăvale, 
Şi-asupra noastră-a aruncat ocară. 
Deci limpede urmează datoria 
Pe care-o are fiul de-mplinit: 
Vei încerca să dregi ceea ce tatăl 
A năruit cu-a lui nemernicie, 
Să dai o pildă de credinţă bună, 
Ca numele Piccolomini, astfel, 
Să nu ajungă un blestem, o pată 
În casa Wallenstein pe veci.
Max:
O, unde-i
Cuvântul adevărului, pe care 
Eu, neînfricoşat, să-l pot urma? 
Pe toţi ne mişcă patima şi dorul. 
Ar trebui acum, din cer, un înger 
Să se coboare-aicea lângă mine, 
Cu mâna lui curată să-mi întindă 
Din al luminei limpede izvor.
(întâlnind cu ochii pe Thekla.)
Dar ce tot spun? Mai caut pe-acel înger? 
Din ceruri mai aştept să-mi vină altul?
(Se apropie şi o îmbrăţişează.)
Această inimă curată, sfântă, 
Ce poate ferici numai pe-acela 
Care-a gustat din cupa fericirii, 
Ci nu pe vinovatul blestemat, 
Vreau să-mi răspundă. Dacă-aici rămân, 
Acum, mai poţi să mă iubeşti? Răspunde! 
Şi dacă poţi, al vostru sunt pe veci.
Contesa (cu înţelesuri):
Gândeşte-te…
Max (o întrerupe):
Nu, nu gândi! Răspunde-mi
Cum simţi!
Contesa:
Gândeşte-te la tatăl tău!
Max (o întrerupe):
Nu-ntreb pe fiica unui Friedland, ci 
Pe tine doar, iubito, doar pe tine! 
Aici nu-i vorba despre o coroană. 
Pe care-o dobândeşti şi care-ar face 
Să chibzuieşti cuminte. – Aici e-n joc 
Chiar liniştea prietenului tău, 
Precum şi fericirea a o mie 
De suflete viteze, care-ndată 
Vor lua drept pildă-această faptă-a lui. 
Să calc pe datoria ce mi-o cere 
Un jurământ depus către-mpărat? 
Şi să trimit în lagăr, la Octavio, 
Solii de plumb, ucigători de tată? 
Căci de îndată ce un glonte pleacă 
Din ţeava armei reci, el încetează 
De a mai fi numai unealtă moartă; 
Pătrunde-n el un duh şi vieţuieşte, 
Îl prind Eriniile, care răzbună 
Orice nelegiuire, şi-l îndreaptă 
Pe calea cea mai plină de păcat!
Thekla:
O, Max!
Max (o întrerupe):
Nu, nu! Să nu grăbeşti răspunsul! 
Cunosc prea bine sufletul tău nobil. 
Şi-acestui suflet poate i-ar părea 
Că-nalta-ndatorire-i cea dintâi.
Eu însă nu vroiesc ceva măreţ,
Ci numai ceea ce e omenesc!
Gândeşte-te la tot ce tatăl tău
Mi-a fost de când m-am pomenit în viaţă!
Gândeşte ce răsplată i-a dat tata.
O, şi acele slobode porniri
Frumoase, ale ospitalităţii,
Şi-ale credinţei faţă de-un prieten,
Înseamnă o religie prea sfântă
A inimilor calde şi pioase!
Natura nemiloasă crunt răzbună
Pe cel ce-ncalcă-aceste legi mişelnic.
Tu pune totu-n cumpănă, şi numai
De ce-ţi vorbeşte inima s-asculţi;
Doar ea să dea răspuns hotărâtor!
Thekla:
Inima ta a hotărât de mult; 
Ascultă de întâiul ei îndemn!
Contesa:
Nenorocito!
Thekla:
Cum e cu putinţă 
Să fie drept ce inima-i gingaşă 
N-a prins de-ntâia dată că e bine? 
Te du şi împlineşte-ţi datoria! 
Te voi iubi în veci; orice-ai alege, 
Vei făptui de-a pururi cu nobleţe, 
Şi fapta-ţi va fi vrednică de tine. 
Căinţa, însă, să nu strice pacea 
Din sufletul tău mare şi frumos!
Max:
Aşadar crezi că trebuie să plec, 
Să mă despart de tine, să te las!
Thekla:
Cum îţi păstrezi credinţa către tine, 
La fel şi pentru mine-ai s-o păstrezi. 
Destinul ne desparte, dar unite 
Au să rămână inimile noastre.
O ură sângeroasă de acum 
Desparte casa Friedland, pe vecie, 
De casa Piccolomini. Noi, însă, 
Nu vom mai ţine de aceste case. 
Desfă degrabă pricina ta sfântă 
De-a noastră pricină nenorocită! 
Pe capul nostru a căzut blestemul, 
Şi noi de-acum suntem sortiţi pieirii. 
Păcatul tatălui meu mă va duce, 
Desigur, şi pe mine la pieire. 
Să nu mă plângi, căci în curând va fi 
Şi soarta mea de astre hotărâtă!
(Max o strânge în braţe, adânc emoţionat. În dosul scenei se aude larmă sălbatică – „Vivat Ferdinand” – acompaniată de goarne de război. Max şi Thekla stau în nemişcare, îmbrăţişaţi.)

Scena XXII

Cei dinainte, Terzky.

Contesa (întâmpinându-l):
Ce-a fost? Ce-nseamnă strigătele-acestea?
Terzky:
S-a isprăvit, şi totul e pierdut!
Contesa:
Cum? Nici privirea lui nu-i potoleşte?
Terzky:
Nu! Totul e-n zadar!
Contesa:
Strigau „trăiască”
Terzky:
Da, pentru împărat.
Contesa:
O, mişelie!
Terzky:
Şi nu a vrut nici unul să-l asculte.
Când el a început să le vorbească, 
Ei l-au oprit cu zgomote de goarne 
Şi vorbe mânioase!… Iată-l, vine!

scena XXIII

Cei dinainte, vine Wallenstein, însoţit de Illo şi Buttler, apoi cuirasierii.

Wallenstein (intrând):
Ascultă, Terzky!
Terzky:
Duce!
Wallenstein:
Porunceşte
Să fie gata trupele ce-avem, 
Şi astăzi, chiar, la drum să o pornească, 
Deoarece-nainte de-a-nsera 
Plecăm din Pilsen!
(Terzky iese.)
Buttler!
Buttler:
Generale!
Wallenstein:
La Eger, comandantul ţi-e prieten
Şi chiar un bun compatriot. Să-i scrii 
Numaidecât şi, prin ştafetă, spune-i 
Să fie pentru mâine dimineaţă 
În fortăreaţă totul pregătit! 
Şi-apoi, cu regimentul dumitale, 
Porneşti şi dumneata pe urma noastră.
Buttler:
Da, se vor face toate, mareşale!
Wallenstein (se îndreaptă spre Max şi Thekla, care se ţin încă îmbrăţişaţi):
Voi despărţiţi-vă!
Max:
O, Doamne sfinte!
(Cuirasierii, cu săbiile trase, intră în sală şi se grupează în fundul scenei. Jos se aud câteva pasagii însufleţite din marşul lui Pappenheim, care par a-l chema pe Max.)
Wallenstein (către cuirasieri):
Poftim! E slobod. Nu vi-l mai opresc!
(Stă cu privirea întoarsă, dar în aşa fel ca Max să nu se poată apropia nici de el, nici de Thekla.)
Max:
Văd, mă urăşti, m-alungi de lângă tine! 
Aşadar, vechea dragoste e ruptă; 
Dar nu încet, în tihnă, se desface. 
Ruptura-ntristătoare vrei să fie
Cu mult mai dureroasă! Ştii prea bine 
Că fară tine încă nu-nvăţai 
Să vieţuiesc. Eu plec într-un pustiu, 
Şi tot ce-mi e mai scump rămâne-aici. 
O, nu-ţi întoarce ochii de la mine! 
Să mai privesc odată chipul tău 
De-a pururea cinstit şi credincios! 
Nu! Nu mă alunga!
(Vrea să-i ia mâna; Wallenstein o retrage. Se adresează atunci contesei.)
Nu mai găsesc 
Nici o privire-ndurătoare-aici? Mătuşă Terzky!
(Ea se întoarce. Max se adresează ducesei.)
Preacinstită mamă!
Ducesa:
Te cheamă datoria, conte, du-te! 
Putea-vei astfel să ne fii cândva 
Prieten credincios, un înger bun 
Pe lângă scaunul împărătesc.
Max:
Îmi daţi curaj, nu mă lăsaţi cu totul 
Să mă cufund în deznădejdea neagră! 
O, nu mă amăgiţi cu vorbe vane! 
Nenorocirea mea e hotărâtă, 
Şi cerului dau astăzi mulţumire 
Că îmi ajută drumul să sfârşesc.
(Începe din nou muzica războinică. Sala se umple de ostaşi. Îl vede pe Buttler.)
A, eşti aicea, colonele Buttler?
Nici dumneata nu vrei să mă urmezi? 
Prea bine-atunci! Stăpânului cel nou 
Să-i fii mai credincios ca celui vechi! 
Întinde-mi mâna şi făgăduieşte-mi 
Că ai să-i aperi viaţa şi onoarea!
(Buttler îi refuză mâna.)
El este surghiunit de împărat, 
Şi viaţa lui lăsată e în voia 
Oricărei ucigaşe slugi ce-aşteaptă 
Răsplata pentru fapta sângeroasă. 
Acuma dânsul ar avea nevoie 
De îngrijirea unui bun prieten, 
De ochii scumpi ai dragostei curate – 
Iar ce văd eu acuma-n jurul lui…
(Priveşte cu dublu înţeles pe Illo şi pe Buttler.)
Illo:
Pe trădător să-l cauţi mai curând 
Acolo unde-i tatăl dumitale, 
În tabăra lui Gallas. Deocamdată 
Aicea mai rămase numai unul. 
Te du şi ne scuteşte de a lui 
Nesuferită-nfăţişare! Pleacă!
(Max încearcă să se apropie de Thekla. Wallenstein îl împiedică. Stă nehotărât, plin de durere. Între timp, sala se umple din ce în ce mai mult cu ostaşi; jos, sună goarnele tot mai stăruitor, cu pauze tot mai scurte.)
Sunaţi! O, de-ar fi goarne suedeze 
Şi dacă ele de aici m-ar duce 
De-a dreptul către câmpul de bătaie, 
Şi toate-aceste spade trase-acum 
De mi-ar străpunge pieptul zbuciumat! 
Ce vreţi? De-aici cu sila să mă smulgeţi? 
La deznădejde n-o să mă aduceţi! 
Nu, să nu faceţi asta nicidecum, 
Căci s-ar putea să vă căiţi la urmă!
(Sala se umple de ostaşi.)
Ei vin, vin tot mai mulţi… mulţimea creşte, 
Şi greu… din ce în ce mai greu, mă trage, 
Mereu, în jos! Gândiţi-vă ce faceţi! 
Nu-i bine să alegeţi comandant 
Pe unul ce-a căzut în deznădejde! 
Mă rupeţi azi de-al meu noroc! Ei, bine, 
Eu închina-voi sufletele voastre 
Zeiţei care totul crunt răzbună. 
Pieirea voastră proprie-aţi ales! 
Acelui care merge după mine, 
Îi cer să fie pregătit să moară!
(Se întoarce spre fundul scenei; între cuirasieri mişcare vie. Aceştia îl înconjoară şi îl însoţesc cu larmă sălbatică. Wallenstein rămâne nemişcat. Thekla cade în braţele mamei sale. Cortina cade.)

actul al patrulea

În casa primarului din Eger.

scena I

Buttler (care tocmai soseşte):
Deci a intrat! Mânat de-a lui ursită. 
Zăbrelele-au căzut în urma lui, 
Şi-acum, când puntea care l-a purtat, 
S-a coborât şi iar s-a ridicat, 
Tăiată-i orice cale de-a fugi. 
Doar pân-aicea, Friedland!… Mai departe 
Nu ţi se-ngăduie măcar un pas! 
Aşa grăieşte zeia sorţii tale. 
De pe pământ boem s-a ridicat 
Strălucitorul meteor al tău; 
A tras pe cer o dâră de lumină 
Şi-aicea, tot la graniţa boemă, 
El se va stinge, va cădea în noapte! 
Tu steagurile vechi le-ai părăsit, 
Şi, orb, pe vechiul tău noroc te bizui. 
Ţi-ai înarmat nelegiuta mână, 
Ca să te războieşti cu împăratul, 
Şi vatra sfântă-a Larilor s-o nărui. 
Dar, ia aminte! Tu ai fost împins 
De duhul mânios al răzbunării… 
Să nu te prăpădească răzbunarea!

Scena II

Buttler şi Gordon.

Gordon:
A, dumneavoastră sunteţi? Cât doream 
Să-mi spuneţi adevărul despre duce! 
E trădător?… O, Doamne, băjenar? 
E surghiunit un principe ca el? 
Vă rog istorisiţi-mi, generale, 
Cu de-amănuntul, tot ce-a fost la Pilsen!
Buttler:
Dar n-ai primit scrisoarea mea, pe care, 
De ieri, printr-o ştafetă ţi-am trimis-o?
Gordon:
Ba da, şi, credincios, făcui întocmai 
Precum aţi dat poruncă; i-am deschis 
Cetatea făr-a sta la îndoială. 
Căci de mai înainte eu primisem
 Scrisoarea-mpărătească,-n care spune 
Să vă ascult orbeşte-orice poruncă. 
Dar, mă iertaţi! Când l-am văzut pe duce, 
Am început să mă-ndoiesc de toate… 
Căci ducele de Friedland n-a intrat,
Ce-i drept, în Eger ca un surghiunit. 
Pe frunte-i strălucea, ca şi-altădată, 
O măreţie de stăpânitor. 
Şi, ca de obicei, ca-n zile bune, 
El a primit raportul liniştit… 
Nenorocirea, vina, te-mblânzeşte. 
Mândria scăpătată se apleacă, 
Linguşitoare,-n faţa celor mici. 
Dar ducele, cu multă demnitate, 
Îşi cumpănea oricare vorbă bună 
Pe care mi-o spunea din când în când, 
Precum îşi laudă un mare domn 
O slugă care-şi face datoria.
Buttler:
Aşa a fost, întocmai cum ţi-am scris, 
Căci ducele căzut-a la-nvoială 
Cu duşmanul. El a vândut oştirea 
Şi-a plănuit să lase pentru duşman 
Deschisă Praga şi cetatea Eger. 
Dar regimentele l-au părăsit, 
Când au aflat de toate-aceste fapte. 
I-au mai rămas doar cinci, ale lui Terzky, 
Cu care a venit aici, la Eger. 
Asupra lui a fost rostit surghiunul, 
Şi toţi supuşii credincioşi acuma 
Sunt îndrumaţi să-l caute, să-l prindă, 
Şi să-l trimită, viu sau mort, la curte,
Gordon:
Auzi! Să îşi trădeze împăratul, 
Un domn aşa de mare şi-nzestrat!… 
O, ce deşartă-i slava omenească!
De multe ori am spus-o: nu se poate 
Să se sfârşească bine fala lui! 
I-au fost ca o capcană măreţia 
Şi-a lui putere… Omul este lacom, 
Nu poţi să crezi în cumpătarea lui. 
Doar legiuirea aspră-l ţine-n frâu 
Şi urma obiceiurilor vechi. 
Şi totuşi nu a fost ceva firesc 
Puterea-n mâinile acestui om; 
A fost ceva cu totul nou. De-o seamă 
Chiar cu-mpăratul se închipuia, 
Dar sufletul lui mândru a uitat 
Că vine ziua când un om se pleacă. 
Păcat de-un om ca el! Căci nimeni altul 
Nu ar putea să stea atât de tare 
În locul de pe care a căzut.
Buttler:
Păstrează-ţi plânsul pentru mai târziu! 
El încă este de temut, e tare. 
Svedezii sunt acum în marş spre Eger. 
Şi, dacă nu dăm zor să-i stăvilim, 
Unirea între ei va fi făcută; 
Ori asta nu, nu trebui’ să se-ntâmple! 
Din locu-acesta, ducele de Friedland 
Nu are voie să mai plece slobod, 
Căci eu răspund de dânsul cu onoarea 
Cât şi cu viaţa mea. Eu m-am legat 
Că-l iau aicea prins. Mă bizui însă 
Şi pe al dumitale ajutor.
Gordon:
O, n-aş mai fi ajuns această zi!
Din mâna lui primit-am demnitatea, 
El însuşi mi-a încredinţat castelul 
De-aici, pe care-mi cereţi azi să-l schimb 
În închisoare tocmai pentru el. 
Noi slujitorii n-avem o voinţă, 
Şi numai omul slobod şi puternic 
E-n stare să urmeze gânduri mari. 
Noi suntem numai sclavii legii crude. 
Virtutea, după care cei de jos 
Mai pot râvni, e numai ascultarea.
Buttler:
Să nu îţi pară rău că ai puterea 
Atât de slabă şi de îngrădită, 
Căci unde este multă libertate, 
Acolo şi greşelile sunt multe. 
Cel mai neîndoielnic drum în viaţă 
E drumul mărginit al datoriei.
Gordon:
Şi spuneţi că de toţi e părăsit? 
La mii de inşi adusu-le-a norocul,
Căci el avea în piept simţiri regeşti, 
Şi mâna plină avea mereu deschisă 
Cu daruri-pentru toţii din jurul lui.
(cu o privire piezişă către Buttler.)
Pe câţi nu i-a cules de prin noroi 
Şi i-a-nălţat în rang şi demnităţi, 
Dar toate astea nu i-au câştigat 
Nici un prieten, care, la nevoie, 
Să pună umărul şi să-l ajute.
Buttler:
Se vede că trăieşte-aicea unul 
În care prea puţin şi-a pus nădejdea.
Gordon:
Eu nu m-am bucurat de vrun hatâr 
Din partea lui; şi tare mă-ndoiesc 
Că,-n culmea gloriei, s-a mai gândit 
La un prieten din copilărie, 
Căci slujba mă ţinea de el departe, 
Şi zidurile-acestei cetăţui, 
În care tainic mi-am putut păstra, 
În inimă, o slobodă simţire, 
M-au tot ţinut ascuns de ochii lui. 
Atuncea când m-a aşezat în slujbă, 
El preţuia pe omul datoriei. 
Nu-i înşelai încrederea ce-mi dete, 
Dac-am păstrat atât de credincios 
Tot ce a fost predat credinţei mele.
Buttler:
Răspunde-mi dacă vrei s-asculţi porunca, 
Deci dacă mă ajuţi să-l arestez!
Gordon (după o tăcere, îngândurat şi trist):
Ei, ce să fac! Dacă-i aşa cum spuneţi, 
Dacă-a trădat pe împăratul nostru, 
Dacă-a vândut oştirea, plănuind 
Să le deschidă duşmanilor toate 
Cetăţile imperiului, ei bine,
Stând astfel lucrurile, pentru el 
Nu e nici o nădejde de scăpare. 
Dar e amar că, dintre toţi, pe mine 
Căzură sorţii ca să fiu unealta 
Prin care dânsul să se prăbuşească. 
La curtea de la Burgau, amândoi 
Am fost în tinereţea noastră paji, 
Eu însă mai în vârstă…
Buttler:
Asta ştiu.
Gordon:
Treizeci de ani trecură. El, de-atunci, 
Flăcău fiind, de douăzeci de ani, 
Îşi arăta curajul bărbătesc. 
Gândirea-i, pentru anii lui, era 
Prea gravă. Numai lucruri mari gândea; 
Vorbea puţin când se găsea-ntre noi, 
Stătea cu gândurile lui de vorbă, 
Şi voia bună-a celor de o seamă 
Nu-l atrăgea cu veselia ei. 
Dar, uneori, cuprins ca de puteri 
Ascunse, izbucnea strălucitor 
Şi plin de înţeles în vorba lui. 
Priveam adesea unul către altul, 
Uimiţi, şi nu ştiam de-a fost nebun, 
Sau de-a vorbit, prin graiul lui, un zeu.
Buttler:
Aceasta fu atunci, când, aţipind 
La geam, furat de somn, el a căzut
De la fereastra catului, de sus. 
Dar s-a sculat de la pământ întreg, 
Ca şi când nu i s-a-ntâmplat nimic; 
Şi se spunea că chiar din ziua-aceea 
Se tot vedeau la dânsul izbucniri 
Care-aduceau a nebunie goală.
Gordon:
Aşa-i, era o fire visătoare, 
Şi s-a făcut catolic. Mântuirea 
Ciudată l-a întors ca prin minune. 
De-atuncea, zi de zi, s-a socotit 
Fiinţă liberă şi ocrotită. 
Şi tare îndrăzneţ, ca unul care 
Nu s-ar putea nicicând împiedica, 
Fugea pe firul şubrezit al vieţii, 
Sărind mereu cu îndrăzneală mare. 
Ursita, mai târziu, ne-a despărţit 
Pe căi îndepărtate. El a mers 
Pe drumul îndrăzneţ al înălţării, 
Cu paşii repezi şi ameţitori; 
Ajunse conte, duce, prinţ, dictator, 
Şi-acuma toate i se par mărunte, 
Şi vrea coroană pentru fruntea lui – 
Dar asta îl va duce la pieire.
Buttler:
Termină cu povestea!… Iată-l, vine!

Scena III

Wallenstein, intră vorbind cu primarul din Eger; 
cei dinainte.

Wallenstein:
Aţi fost cetate slobodă cândva. 
Pe stema voastră văd o jumătate 
De vultur. Pentru ce doar jumătate?
Primarul:
Oraşul nostru-a fost crăiesc şi slobod. 
De două veacuri însă-i dat coroanei 
Boeme, ca zălog. De-atunci purtăm 
Pe stemă jumătate vultur. Partea 
De jos e zălogită, până când 
O va răscumpăra împărăţia.
Wallenstein:
Vi se cuvine să fiţi slobozi. Numai 
Să fiţi cinstiţi. Să nu daţi ascultare 
Aţâţătorilor la răzvrătire. 
Şi dările la cât vi se ridică?
Primarul (dă din umeri):
Abia putem plăti; şi garnizoana 
O ţinem tot pe cheltuiala noastră.
Wallenstein:
Acestea toate vă vor fi scăzute. 
Dar spune-mi, rogu-te,-n oraşul Eger 
Se mai găsesc mulţi protestanţi?
(Primarul tresare speriat.)
Da, da!
Ştiu că-ntre-aceste ziduri mulţi se-ascund. 
O ştii şi dumneata. E-adevărat?
(Îl pironeşte cu privirea. Primarul se sperie.)
N-ai teamă! Îi urăsc pe iezuiţi… 
Ei, după mine, ar fi fost goniţi 
Afară, peste graniţe, de mult. 
Liturghieri, sau biblici, mi-e totuna. 
Odinioară-am dat eu însumi sprijin 
Să se clădească pentru protestanţi,
La Glogau, o biserică. Ascultă!… 
Dar cum te cheamă, domnule primar?
Primarul:
Mă cheamă Pachhälbel, prealuminate.
Wallenstein:
Ascultă, dar să nu spui mai departe, 
Ce eu îţi voi vorbi acum, în taină!
(Îi pune mâna pe umăr; cu ton solemn.)
Primare, a sosit plinirea vremii, 
Când cad cei mari şi cei de jos se-nalţă. 
Dar asta numai dumneata ş-o ştii. 
Domnia spaniolă, îndoită, 
E pe sfârşite. Rânduială nouă 
A lucrurilor se va face-n lume. 
Nu ai băgat de seamă, mai deunăzi, 
Trei luni pe cer?
Primarul:
Cu groază le-am privit.
Wallenstein:
Din ele, două-şi luară-nfăţişare 
Ca de pumnal, şi-apoi s-au stins în noapte. 
Doar una, cea din mijloc, a rămas 
În toată strălucirea ei pe cer.
Primarul:
Noi am crezut că poate este semn 
De ducă pentru turcul cel păgân…
Wallenstein:
De turc, nici vorbă. Două-mpărăţii 
Au să apună: una-n răsărit, 
Şi alta la apus, ia seama bine, 
Şi vor rămâne numai luteranii!…
(Îi observă pe ceilalţi doi.)
Aseară-am auzit împuşcături, 
La stânga, cum veneam pe drum încoace; 
S-au auzit şi-aici în cetăţuie?
Gordon:
Am auzit prea bine, generale, 
Căci vântul le-aducea din răsărit.
Buttler:
Se pare că din Neustadt sau din Weiden 
Pornise zgomotul…
Wallenstein:
Acesta-i drumul 
Pe care se apropie svedezul… 
Câţi oameni se găsesc în garnizoană?
Gordon:
O sută optzeci de ostaşi sub steag, 
Ceilalţi sunt invalizi…
Wallenstein:
Şi câţi mai sunt
În valea Ioachim?
Gordon:
Sunt două sute
De archebuzieri trimişi acolo 
Să întărească paza înspre svezi.
Wallenstein:
Ţi-e vrednică de laudă prudenţa. 
Şi-acuma chiar se mai lucrează-acolo 
La-ntărituri. Putui să văd pe drum.
Gordon:
Văzându-ne-ncolţiţi aşa de-aproape, 
De contele de Rhin, am ridicat, 
Degrabă, încă două bastioane.
Wallenstein:
Eşti credincios în slujba-mpărătească. 
Sunt foarte mulţumit de dumneata.
(către Buttler.)
Din valea Ioachim să plece straja 
Cu toţi cei care-nfruntă pe duşman!
(către Gordon.)
În paza dumitale credincioasă 
Îmi las copila, sora şi soţia. 
Eu nu rămân aici. Aştept doar nişte 
Scrisori şi părăsi-voi cetăţuia, 
Cu toate regimentele, îndată.

scena IV

Cei dinainte, contele Terzky.

Terzky:
V-aduc veşti bune! Noutăţi plăcute!
Wallenstein:
Să le-auzim!
Terzky:
S-a dat o bătălie 
La Neustadt şi svedezii au învins.
Wallenstein:
Ce spui? De unde ai această ştire?
Terzky:
Din Tirschenreut sosit-a un ţăran, 
Mai adineauri, şi a povestit, 
Că-ndată dup-al soarelui apus, 
O trupă de-a-mpăratului, din Tachau, 
Ar fi venit şi ar fi dat năvală 
Asupra unei tabere svedeze; 
Spunea că două ceasuri au ţinut 
Împuşcăturile şi că, în luptă,
Din partea trupelor împărăteşti, 
Ar fi căzut o mie de soldaţi, 
Căzând cu ei şi colonelul lor. 
Mai mult săteanul n-a ştiut să spună!
Wallenstein:
Cum de-au ajuns oştiri împărăteşti 
La Neustadt? Numai dacă Altringer 
Putea să aibă aripi zburătoare; 
Căci ieri departe se afla de Neustadt 
Cu paisprezece mile. Ai lui Gallas 
Se-ndreaptă către Frauemberg, şi totuşi 
Nici până-acuma nu sunt adunaţi. 
Să fi-ndrăznit Suys să-nainteze? 
Nu-i cu putinţă!
(Apare Illo.)
Terzky:
Aflăm îndată. Iată 
Că vine Illo, vesel şi zorit.

scena V

Cei dinainte, Illo.

Illo (către Wallenstein):
Un călăreţ e-aici. Vrea să-ţi vorbească.
Terzky:
Adevărată-i biruinţa? Spune!
Wallenstein:
Şi ce aduce el? De unde vine?
Illo:
Din partea contelui de Rhin, şi vestea 
Ţi-o spun eu dinainte. Suedezii 
Sunt la cinci mile de aici. La Neustadt, 
Max Piccolomini s-a năpustit 
Asupra lor cu călăreţii săi. 
A fost un crunt măcel, dar, la sfârşit, 
Cei care-au fost mai mulţi au biruit. 
Şi Pappenheimii toţi, cu Max în frunte, 
Pe câmpul de bătaie au rămas.
Wallenstein:
Dar unde-i solul? Vreau să merg la dânsul.
(Vrea să plece. Domnişoara Neubrunn intră speriată în cameră. După dânsa, câţiva servitori, care aleargă prin sală.)
Neubrunn: 
Daţi ajutor! Săriţi!
Illo şi Terzky:
Ce s-a-ntâmplat?
Neubrunn:
Domniţa, vai, domniţa!
Wallenstein şi Terzky:
A aflat?
Neubrunn:
Domniţa noastră vrea să se omoare!
(Iese degrabă; în urmă ei Wallenstein, Terzky şi Illo.)



scena VI

Buttler şi Gordon.

Gordon (mirat):
Mă lămuriţi, ce-nseamnă toate-acestea?
Buttler:
Domniţa şi-a pierdut bărbatul drag: 
Max Piccolomini, căzut în iureş.
Gordon:
Păcat de dânsa! Ce nenorocire!
Buttler:
Doar auzişi ce spuse acest Illo! 
Se-apropie de noi victorioasă 
Oştirea svezilor.
Gordon:
Am auzit.
Buttler:
Ei sunt douăsprezece regimente 
Şi alte cinci stau în apropiere
Să-l apere pe duce. Noi n-avem 
Decât un singur regiment, al meu! 
Iar garnizoana de aici nu are 
Nici două sute de ostaşi.
Gordon:
Aşa e!
Buttler:
Cu-atâţia oameni nu putem păzi 
Pe un asemenea prizonier!
Gordon:
Văd bine!
Buttler:
Droaia lor va dezarma 
Pe cei de-aici şi îl va slobozi.
Gordon:
De-aşa ceva şi mie-mi este teamă.
Buttler (după o pauză):
Gordon, ia seama! – Aici eu sunt chezaş 
Că totul va avea un bun sfârşit. 
De-mi scapă capul lui, răspund cu-al meu. 
Mi-am dat cuvântul, trebuie să-l ţin, 
Întâmplă-se orice s-ar întâmpla! 
Şi dacă viu noi nu-l putea-vom ţine, 
Atunci îl ţinem sigur… dacă-i mort!…
Gordon:
Ce spuneţi! Doamne, aţi putea vreodată…
Buttler:
El nu mai are voie să trăiască!
Gordon:
Aţi fi în stare de aşa ceva?
Buttler:
Sau eu, sau dumneata! Aceasta este 
Cea de pe urmă zi a vieţii lui.
Gordon:
Cum? Aşadar vroiţi chiar să-l ucideţi?
Buttler:
Acesta este gândul meu…
Gordon:
Dar el
Se bizuie-n credinţa dumitale!
Buttler:
Aşa vroieşte soarta lui cea rea.
Gordon:
Un mareşal! Fiinţa-i sfântă…
Buttler:
A fost!
Gordon:
Dar ce-a fost el, nu poate să se şteargă 
Printr-un omor!… Şi fără judecată?!
Buttler:
Executarea-i toată judecata.
Gordon:
Ar fi curat omor, n-ar fi dreptate; 
Căci vina cât de mare-ar fi, pârâtul 
Lăsat e să-şi rostească apărarea.
Buttler:
Vinovăţia lui e limpezită,
Şi împăratul a rostit osânda;
Noi suntem numai cei care-o-mplinim.
Gordon:
Asemenea osândă sângeroasă 
Nu trebuie degrabă împlinită! 
Cuvântul şi-l mai poate-ntoarce omul, 
Dar viaţa luată, n-o mai poţi întoarce.
Buttler:
Isprava iute place-oricărui rege.
Gordon:
Un gentilom nu poate fi călău!
Buttler:
Un om cu suflet tare nu se teme 
De-un fapt cutezător.
Gordon:
Nu conştiinţa, 
Ci doar curajul pune viaţa-n joc.
Buttler:
Ce? Vrei să scape, să aprindă iar 
Făclia unui sângeros război, 
Care de-atâta vreme pârjoleşte?
Gordon:
Luaţi-l prizonier, dar nu-l ucideţi,
’Naintea îngerului îndurării
Să nu ieşiţi cu mâini de sânge ude.
Buttler:
De n-ar fi fost oştirea-mpărătească 
Învinsă,-aş fi putut să-l las cu zile.
Gordon:
O, pentru ce i-oi fi deschis eu poarta!
Buttler:
Nu locul, ci nenorocirea lui 
I-aduce moartea pe neaşteptate!
Gordon:
Să fi murit pe şanţurile-acestea, 
Să fi căzut eroic apărând 
Castelul împăratului…
Buttler:
O mie
De bravi ostaşi s-ar mai fi prăpădit…
Gordon:
La datorie. Asta îl cinsteşte 
Pe un ostaş. Dar ucigaşul negru,
 E blestemat în veci de-ntreaga fire!
Buttler (scoate o hârtie scrisă):
Citeşte scrisul care porunceşte 
Să-l prindem! Cred că este adresat 
Nu numai mie, dar şi dumitale. 
Iei dumneata răspunderea, de scapă 
Şi trece la duşman, din vina noastră?
Gordon:
Chiar eu, un biet neputincios? O, Doamne!
Buttler:
Ia-ţi dumneata răspunderea! Să fie 
Urmările tot ale dumitale! 
Întâmplă-se orice, eu nu răspund!
Gordon:
O, Dumnezeule!
Buttler:
Ai altă cale 
Să împlinim voinţa-mpărătească?
Hai, spune-o, căci eu nu vreau să-l omor, 
Ci doar să-l prăbuşesc din înălţime.
Gordon:
O, Doamne, şi eu văd ca dumneavoastră 
Ce-ar trebui acuma să se facă, 
Dar inima din piept îmi bate altfel.
Buttler:
Nici Illo-acesta şi nici Terzky-acesta 
N-au voie să mai vieţuiască după 
Căderea ducelui.
Gordon:
Pe ei nu-i plâng, 
Căci i-ndruma un suflet veninos, 
Şi nu puterea astrelor cereşti. 
Ei doi au fost cei care-au semănat 
În pieptul lui a patimei sămânţă 
Şi au sporit cu râvnă blestemată 
Ale nenorocirii-amare roade. 
Li se cuvine acuma să-şi primească 
Răsplata pentru slujba lor urâtă.
Buttler:
Şi ei vor trece, chiar-naintea lui, 
În altă lume. Totu-i pregătit, 
În astă-seară are loc ospăţul, 
Şi-n toiul veseliei îi luăm vii 
Pe toţi şi îi închidem în castel. 
Aceasta este calea cea mai scurtă. 
Mă duc degrabă, deci, să iau măsuri.

scena VII

Cei dinainte, Illo şi Terzky.

Terzky:
Curând se vor schimba la faţă toate. 
Chiar mâine-avem aici pe suedezi, 
Douăsprezece mii bravi luptători, 
Şi-apoi – către Viena! Hai, fii vesel! 
Nu-mi face faţă tristă, când auzi 
O veste-atâta de-mbucurătoare!
Illo:
Acum şi noi putem să facem legi 
Cu care să ne răzbunăm pe toţi 
Netrebnicii care ne-au părăsit. 
Dintr-înşii, unul, Max Piccolomini, 
Şi-a ispăşit păcatele amarnic. 
De-ar pătimi la fel şi toţi aceia 
Ce uneltesc nenorocirea noastră! 
Grea trebuie să fie lovitura 
Pe capul de bătrân al lui Octavio! 
O viaţă-ntreagă s-a zbătut, o viaţă, 
Să capete şi pentru neamul său 
De conte vechi, blazon înalt de duce.
Şi-acuma să ajungă să-şi îngroape 
Pe singurul său fiu…
Buttler:
A fost un tânăr 
Cu suflet şi viteaz. Păcat de el, 
Chiar ducele vedeai că-l preţuieşte!
Illo:
Ascultă-mă, prietene, vezi, asta 
Era ce mie nu-mi plăcea la duce 
Şi mă certam cu el întotdeauna 
Că prea îi părtineşte pe valoni. 
Chiar şi în clipa-aceasta, pot să jur 
Pe sufletu-mi, c-ar fi de zece ori 
Mai vesel să ne vadă-acuma morţi, 
Pe toţi, numai să-l poată învia 
Pe-al său prieten Max.
Terzky:
Destul, destul! 
Pe morţi în pace lasă-i să-odihnească! 
Azi să ne prindem care bea mai mult; 
Căci regimentul dumitale vrea, 
În astă seară, să ne ospăteze. 
Să facem carnavalul mai vioi, 
Mai vesel; noaptea să o facem zi, 
Şi, cu pahare pline, s-aşteptăm 
Sosirea avangărzilor svedeze!
Illo:
Aşa-i! Azi trebuie să fim mai veseli,
Căci zile grele ne aşteaptă-n cale,
Şi spada noastră nu va odihni, 
Cât timp ea nu se va scălda de-ajuns 
În sânge de ostaş împărătesc.
Gordon:
Ruşine, domnule feldmareşal! 
Ce-nseamnă-aceste vorbe? Pentru ce 
Atâta furie-mpotriva celui 
Ce este şi-mpăratul dumneavoastră?
Buttler:
Nu trebui’ să nădăjduiţi prea mult 
De la această primă biruinţă. 
Gândiţi-vă că roata norocirii 
Se-ntoarce repede, şi nu uitaţi 
Că împăratul încă e puternic.
Illo:
Da, împăratul are mulţi ostaşi,
Dar n-are nici un mare căpitan,
Căci Ferdinand acesta, care-i rege
Al Ţării Ungureşti, habar nu are
De cum se poartă un război… Iar Gallas?…
Nu are-n bătălii noroc, şi-a fost
De la-nceput un pierzător de oşti.
Iar vipera aceea de Octavio
E-n stare să rănească mişeleşte
Călcâiul care-l ştie vulnerabil,
Dar nu se poate măsura cu Friedland
În lupta bărbătească şi cinstită.
Terzky:
Credeţi-mă, noi nu putem da greş!
Norocul nu-l va părăsi pe duce. 
Se ştie! – Austria nu poate-nvinge 
Decât cu Wallenstein în fruntea oastei.
Illo:
El în curând va strânge-o mare oaste, 
Căci toţi vor alerga spre vechea slavă 
A steagurilor lui biruitoare. 
Văd iar venind acele vremuri bune 
De altădată! El va fi din nou 
„Cel mare”, care-a fost! Şi toţi nerozii, 
Ce l-au lăsat acum, se vor căi 
Şi îşi vor da cu pumnii-n cap de ciudă. 
Prietenilor le va da pământuri, 
Şi îi va răsplăti împărăteşte 
Pe cei ce cu credinţă l-au slujit. 
Iar noi, cei mai apropiaţi, vom fi 
Cu mult mai privilegiaţi.
(către Gordon.)
Atunci
Se va gândi chiar şi la dumneata. 
El te va scoate din acest ungher, 
Şi-n altă slujbă, ce va fi mai-naltă, 
Va străluci credinţa dumitale.
Gordon:
Sunt bucuros să îmi păstrez ce am; 
Nu vreau să urc mai sus, căci unde-i mare 
’Nălţimea, şi prăpastia e mare.
Illo:
În locu-acesta nu mai ai ce face,
Căci svezii intră mâine-n fortăreaţă. 
Hai, vino, Terzky, este ora cinci! 
Ce ziceţi? Bine-ar fi să poruncim 
Ca-n cinstea suedezilor prieteni 
În tot oraşul să se dea lumină. 
Şi cine nu va asculta porunca, 
E spaniol şi e un trădător.
Terzky:
Nu, n-o să-i placă ducelui! Nu, lasă!
Illo:
Cum? Nu suntem aicea noi stăpâni? 
Şi unde noi domnim, oprită este 
Oricui credinţa faţă de-mpărat. 
Gordon, noi îţi dorim o noapte bună, 
Fă-ţi slujba pentru cea din urmă dată; 
Prin toate părţile trimite străji! 
Spre siguranţă, poţi să schimbi parola; 
Vei merge, când va bate ceasul zece, 
Chiar dumneata cu cheile la duce! 
Cu asta ţi-e sfârşită vechea slujbă, 
Căci mâine intră svezii-n cetăţuie.
Terzky (plecând, către Buttler):
Cred că-ai să vii pe la castel.
Buttler:
La timp!
(Ceilalţi ies.)

scena VIII

Gordon şi Buttler.

Gordon (privind în urma lor):
Nenorociţii,-n oarba lor beţie, 
Se cred învingători. Nici nu visează 
Că se aruncă-n plasa-ntinsă-a morţii! 
Nu pot să-i plâng. Acest nelegiuit, 
Semeţul şi neruşinatul Illo, 
Vrea să se scalde-n sânge-mpărătesc.
Buttler:
Faci ce ţi-a poruncit! Trimite străji, 
Grijeşte-le să ocroteşti castelul! 
Când ăia fi-vor sus, eu voi închide 
Numaidecât cetatea, dar încet, 
Să nu s-audă zgomot în oraş.
Gordon (timid):
Nu vă grăbiţi atât! Întâi să-mi spuneţi…
Buttler:
N-ai auzit că ziua cea de mâine 
Va fi a suedezilor? Deci nouă 
Ne va rămâne numai noaptea-aceasta. 
Ei se grăbesc. Să ne grăbim şi noi, 
Să le-o luăm-nainte! Hai, cu bine!
Gordon:
Privirea dumneavoastră, vai, nu-mi spune 
Nimic de bine. O, făgăduiţi-mi…
Buttler:
A soarelui lumină a apus, 
Coboară-acum nefericita noapte… 
Şi ei, semeţi, se cred la adăpost; 
Dar vitrega lor soartă i-a-ndreptat 
Neînarmaţi în cursa ce-am întins-o. 
Şi când ei, beţi, îşi vor visa norocul, 
Tăişul ascuţit al spadei reci 
Le va scurta-ntr-o clipă firul vieţii. 
În planuri ducele a fost dibaci 
De când l-am pomenit, ştia de toate, 
Le cumpănea pe toate; iar pe oameni 
Îi aşeza ca pe figuri de şah, 
Mişcându-i numai după placul lui. 
Nu sta pe gânduri, când era în joc 
Onoarea altora şi demnitatea,
Lui nu-i păsa de-un nume bun, curat. 
A socotit mereu; dar pân’ la urmă 
De greşuri n-o să scape;-şi va-ncurca 
Şi viaţa-n socoteli, şi va cădea 
Pe cercurile lui, ca Arhimede.
Gordon:
O, nu purtaţi în gânduri doar greşeala, 
Pe care el, ca om, ar fi făcut-o! 
Gândiţi-vă la sufletul lui mare, 
La inima lui bună,-nflăcărată, 
La faptele lui nobile din viaţă. 
Lăsaţi să-oprească spada ridicată 
Alăturea de rugăciunea caldă 
A îngerului bun al îndurării!
Buttler:
E prea târziu, n-am voie să am milă. 
Eu pot avea doar gânduri sângeroase.
(Apucă mâna lui Gordon.)
Gordon, nu-i ura care mă îndeamnă 
Pe calea asta. Nu-l iubesc pe duce, 
Şi nici nu am temeiuri să-l iubesc. 
Nu ura mă îndeamnă să-l ucid, 
Ci soarta lui cea rea, nenorocirea, 
Duşmana potrivire dintre lucruri. 
Când omul crede că lucrează slobod, 
Se-nşeală. El e doar o jucărie 
În mâna tainicei puteri ce-şi râde 
De grabnica-i alegere şi-o schimbă 
Făcând dintr-însa groaznică nevoie. 
La ce-ar putea să-i mai ajute dacă 
Din inimă l-aş apăra acum? 
Tot trebuie ucis, şi-l voi ucide!
Gordon:
O, dacă inima se-mpotriveşte, 
Urmaţi povaţa inimii! Prin ea
Vorbeşte, din tărie, Dumnezeu, 
Şi toată socoteala-nţelepciunii 
E lucru omenesc. Ce fericire 
O să v-aducă fapta sângeroasă? 
Din sânge nu răsare nici un bine. 
O să vă-nalţe scară de mărire? 
Nu credeţi! Uneori omorul poate 
Să placă regilor, dar nu şi-acela 
Care-a ucis: el ucigaş rămâne.
Buttler:
Dar dumneata nu ştii, şi să nu-ntrebi 
De ce a trebuit să-nvingă svezii 
Şi să se-apropie atât de grabnic! 
Eu l-aş lăsa mai bucuros la mila 
Împărătească. Nu vreau al lui sânge. 
Dar trebuie să-mi ţin cuvântul dat. 
El trebuie să moară, sau, pricepe, 
Îmi pierd onoarea, dacă scapă el.
Gordon:
O, mântuirea omului acesta…
Buttler (repede):
Ce?
Gordon:
Este vrednic de o mare jertfă. 
Fiţi generos! Căci inima l-înalţă 
Pe om, ci nu părerile cuiva.
Buttler (cu răceală şi mândrie):
Deci principele e un mare om, 
Şi-adică eu aş fi un om prea mic! 
Aceasta parc-ai vrut să-mi spui acum. 
Căci, după dumneata, ce-i pasă lumii 
Că cei ce-s mici au cinste sau ocară. 
Doar cei ce-s mari să fie mântuiţi. 
Dar fiecare om se preţuieşte 
Pe sine însuşi. Singur hotărăsc 
La cât îmi preţuiesc fiinţa mea! 
Pe-acest pământ nu poate să stea nimeni 
Atât de sus, încât, pe lângă el, 
Să mă dispreţuiesc pe mine însumi, 
Pe om voinţa-l face mic sau mare, 
Şi pentru că urmez voinţa mea, 
El trebuie să moară-n noaptea asta.
Gordon:
Încerc să mişc din loc o stâncă rece! 
Domnia voastră n-aţi fost zămislit 
Din oameni, ca toţi oamenii din lume. 
Cu ruga-mi văd că nu pot să vă-nduplec; 
Pe el mă rog să-l scape Dumnezeu 
De mâna voastră neîndurătoare.
(Ies amândoi.)

scena IX

Odaia ducesei. Thekla stă într-un fotoliu, palidă, cu ochii închişi. Ducesa şi domnişoara Neubrunn se agită în jurul ei. Wallenstein discută cu contesa.

Wallenstein:
Cum de-a aflat numaidecât, copila?
Contesa:
Se pare c-a simţit nenorocirea. 
O-nfricoşase vestea unei lupte 
În care-ar fi căzut un colonel 
Ce conducea o trupă-mpărătească. 
Băgai de seamă-ndată. – A alergat 
La solul suedez, l-a întrebat 
Zorită şi i-a smuls întreaga taină. 
Când noi am prins de veste,-am alergat, 
Dar prea târziu; căzuse leşinată 
În braţele acelui mesager.
Wallenstein:
Aşa, nepregătită, a ajuns-o 
Această lovitură, biata fată!
(către ducesă.)
Cum îi mai este? Şi-a venit în fire?
Ducesa:
Acum deschide ochii.
Contesa:
E în viaţă!
Thekla (privind în jur):
Dar unde sunt?…
Wallenstein (se duce la ea şi o ridică în braţe):
Vină-ţi în fire, Thekla! 
Fii iarăşi curajoasă, fata mea!
Priveşte chipul mamei tale dragi 
Şi vezi pe tatăl ce te ţine-n braţe!
Thekla (se ridică):
Dar unde este el? S-a dus de-aici?
Ducesa:
De cine-ntrebi tu, fata mamei, dragă?
Thekla:
De cel ce-mi spuse-ngrozitoarea ştire!
Ducesa:
O, nu te mai gândi la asta, fată! 
Icoana tristă a nenorocirii, 
Cu jalea ei, alung-o de la tine!
Wallenstein:
Lăsaţi durerea-i cruntă să vorbească! 
Lăsaţi-o,-acum, în voia ei să plângă! 
Vărsaţi cu dânsa lacrimile voastre, 
Căci a-ndurat o mare suferinţă. 
Dar ea va birui, căci Thekla mea 
În pieptu-i are inima bărbată 
A tatălui său oţelit în lupte.
Thekla:
Nu sunt bolnavă, uite, pot să umblu! 
Dar mama de ce plânge? – Am speriat-o? 
Vedeţi că mi-a trecut? Mă simt mai bine.
(Se ridică şi caută cu privirea prin cameră.)
Dar unde este solul? Nu-l ascundeţi! 
Eu am tărie, vreau să-l mai ascult!
Ducesa:
Nu, Thekla! – Acest trimis ce poartă jale, 
Să nu se mai arate-n faţa ta.
Thekla:
O, tată!
Wallenstein:
Fata mea!…
Thekla:
Acum sunt tare, 
Şi simt că prind putere tot mai multă. 
Ascultă-mi, tată dragă,-o rugăminte!
Wallenstein:
Da, zi-i!
Thekla:
Îngăduie să cheme-aici 
Pe solul cel străin şi să-l întreb, 
Să aflu totul.
Ducesa:
Niciodată!
Contesa:
Nu!
La asta nu te sfătuiesc nici eu!…
Wallenstein:
De ce mai vrei să stai cu el de vorbă?
Thekla:
Spunându-mi tot, voi fi mai împăcată! 
Nu vreau să fiu minţită. Mama vrea 
De lovitura ceea să mă cruţe, 
Dar eu nu vreau să ştiu că sunt cruţată; 
Ce-a fost mai-dureros, am auzit; 
Nu cred s-aud şi altceva mai groaznic.
Contesa (către Wallenstein):
Să nu îngădui!
Thekla:
Ştirea-ngrozitoare 
M-a zguduit şi inima pierdu 
Puterea faţă de străinul care 
Fu astfel martor slăbiciunii mele… 
Da! Am căzut în braţe-i leşinată. 
De slăbiciunea asta mi-e ruşine, 
Şi trebuie să nu mă creadă slabă, 
Să mă ridic cu cinste-n faţa lui. 
Da, negreşit, se cade să-i vorbesc, 
Căci nu e bine ca un om străin 
Să spună că de felul meu sunt slabă.
Wallenstein:
Găsesc că-are dreptate… şi sunt gata 
Să-ngădui rugămintea ei. Chemaţi-l!
(Domnişoara Neubrunn pleacă.)
Ducesa:
Dar eu, ca mamă, vreau să fiu de faţă.
Thekla:
Mai bine i-aş vorbi-ntre patru ochi; 
Aşa voi fi cu mult mai liniştită.
Wallenstein (către ducesă):
Dă-i voie, las-o să se înţeleagă 
Cu solul suedez, căci sunt dureri 
La care omul numai singur poate 
Să-şi vină-ntr-ajutor, să se aline. 
O inimă puternică-şi găseşte 
Un reazim în tăria izvorâtă 
Din pieptul propriu, nu de la străin 
Îşi ia puterile de-a îndura 
Această lovitură. Ea-i voinică. 
Nu vreau să o priviţi ca pe-o femeie, 
Ci ca pe-o eroină-adevărată!
(Vrea să iasă.)
Contesa (oprindu-l):
Dar unde mergi? Îl auzeam pe Terzky 
Spunând că mâine ai de gând să pleci 
Şi să ne laşi aici.
Wallenstein:
Da, veţi rămâne 
În paza unor oameni bravi, cinstiţi.
Contesa:
O, ia-ne şi pe noi cu tine, frate, 
Nu ne lăsa-n singurătatea asta 
Să aşteptăm cu sufletul umbrit 
De teamă: ce se va mai întâmpla? 
Nenorocirea de acum se-ndură
Mai lesne mult, decât cea-ngrozitoare, 
De care tu te temi că va veni. 
Atuncea chinul îndoielii creşte, 
Şi creşte şi durerea aşteptării.
Wallenstein:
Nenorociri? Vorbeşte mai cuminte! 
Eu am de-acum nădejdi cu mult mai mari!
Contesa:
Atuncea ia-ne şi pe noi cu tine! 
Nu ne lăsa aici, în locu-acesta 
Ce prevesteşte numai nenoroc; 
Căci între-aceste ziduri mohorâte 
Simt inima în piept că-mi este grea, 
De parc-aş fi venită dintr-o criptă, 
Şi n-am cuvânt prin care să-mi pot spune 
Întreagă sila mea de locu-acesta. 
Hai, vino, soră; roagă-te de el, 
Şi tu, nepoată, să ne ia de-aici!
Wallenstein:
De-arată locu-acesta semne rele, 
Eu i le voi schimba, căci vreau să fie 
Cuibarul care-adăposteşte tot 
Ce mi-e mai scump.
Neubrunn (întorcându-se):
Ostaşul suedez!
Wallenstein (plecând):
Lăsaţi pe Thekla singură cu el!
Ducesa (către Thekla):
Dar văd cum chipul ţi s-a ofilit! 
Copilă,-ascultă de povaţa mamei: 
Nu este cu putinţă să-i vorbeşti!
Thekla:
În preajmă poate să rămână Neubrunn.
(Ducesa şi contesa pleacă.)

scena X

Thekla, căpitanul suedez, domnişoara Neubrunn.

Căpitanul (apropiindu-se respectuos):
Prinţesă… eu… vă rog să mă iertaţi!… 
Cuvântul meu pripit, nesocotit… 
Cum nu mi-am dat eu seama…
Thekla (cu o ţinută distinsă):
M-ai văzut 
Cuprinsă de grozava-ndurerare. 
Nenorocirea care s-a-ntâmplat, 
Dintr-un străin mi te-a făcut prieten.
Căpitanul:
Ştiu că vă vine greu să staţi de vorbă 
C-un om ce v-a rănit cu vestea-i tristă.
Thekla:
Eu sunt de vină. Eu ţi-am smuls cuvântul, 
Şi dumneata ai fost doar glasul sorţii 
Pe care am avut-o eu în viaţă. 
Durerea-mi fără margini a-ntrerupt 
Solia dumitale. – Acum, te rog, 
Vorbeşte mai departe, pân’ la capăt!
Căpitanul (ezitând):
Prinţesă, iar se va trezi durerea.
Thekla:
Sunt pregătită pentru orice ştire. 
Sunt liniştită. Cum se-ncinse lupta? 
Dar povesteşte-mi până la sfârşit!
Căpitanul:
Eram în tabăra de lângă Neustadt,
Slab apăraţi de şanţuri ne-ntărite 
Şi nu ne aşteptam la vreun atac; 
Când, către seară, dinspre o pădure, 
Nori grei de praf vedem că se ridică. 
Iar cel din avanpost, fugind spre noi, 
Striga în gura mare: „Vin duşmanii!”… 
Nici nu ne-am aruncat pe cai prea bine, 
Când Pappenheimii, în galop turbat, 
Au sfărâmat din cale baricada. 
Ei repede, ca viforu,-au trecut 
Şi peste şanţul lagărului nostru. 
Dar vitejia lor nesocotită 
I-a despărţit prea mult de pedestraşi, 
Care rămaseră cu mult în urmă, 
Şi numai Pappenheimii îndrăzneţi 
Urmară pe-nfocatul colonel.
(Thekla face o mişcare. Căpitanul se opreşte, până când ea îi face semn să continue.)
I-am atacat din faţă şi din flancuri, 
Acum, cu toată călărimea noastră, 
Şi i-am silit să dea-napoi, spre şanţuri; 
Aici, grupaţi în grabă, pedestraşii 
I-au aşteptat cu grebla lor de suliţi. 
Nu mai puteau să meargă înainte, 
Şi nici să dea-napoi. Erau toţi prinşi 
Într-o strâmtoare groaznică a morţii. 
Atuncea contele de Rhin strigă 
Spre şeful lor înflăcărat, chemându-l 
Să se predea cinstit, întocmai cum 
Cinstit în bătălie s-a purtat. 
Dar colonelul Max Piccolomini…
(Thekla se clatină şi se reazimă de un scaun.)
Îndată-l cunoşteai după penajul 
Din coiful lui şi după părul lung, 
Care-n desfăşurarea cavalcadei, 
Se desfăcuse, fluturând în vânt… 
Arată înspre şanţ, şi se repede 
Şi sare peste şanţ – el înainte – 
Ca-n zbor purtat de nobilul său cal, 
Şi regimentul trece după dânsul; 
Dar prea târziu, căci calul lui străpuns 
De lancea unui halebardier, 
Rânchează fioros, se-nalţă-n două 
Picioare,-apoi, nebun şi sângerând, 
Aruncă la pământ pe călăreţ; 
Iar peste el trec caii toţi în iureş, 
Nemaiputând a fi ţinuţi în frâu.
(Thekla i-a urmărit cuvintele cu o groază crescândă; acum începe să tremure, e pe cale să se prăbuşească. Domnişoara Neubrunn aleargă şi o prinde în braţe.)
Neubrunn:
Domniţă scumpă!
Căpitanul (emoţionat):
Eu acuma plec.
Thekla:
Dar mi-a trecut, vorbeşte mai departe!
Căpitanul:
Când şi-au văzut ostaşii colonelul
Căzut, cu toţii-au început, turbaţi, 
Cu desperare să lovească. Nimeni 
Acuma nu-şi mai caută scăparea. 
Se bat, se rup ca tigrii cei sălbatici. 
Văpaia lor i-a îndârjit pe-ai noştri, 
Şi lupta nu s-a terminat decât 
Când a căzut şi cel din urmă om.
Thekla (cu vocea tremurândă):
Şi unde-i?… Dumneata nu mi-ai spus tot.
Căpitanul:
Azi dimineaţă l-am înmormântat. 
I-au dus sicriul doisprezece tineri 
Din viţa celor mai de seamă nobili, 
Şi oastea-ntreagă-a mers în urma lui. 
Sicriul lui a fost împodobit 
Cu ramuri verzi de laur, şi, deasupra, 
Cu mâna lui chiar, contele de Rhin 
Şi-a aşezat victorioasa spadă. 
Nici lacrimi n-au lipsit de la prohod, 
Căci sufletu-i prietenos şi nobil 
Mulţi dintre-ai noştri i l-au cunoscut. 
Şi toţi erau mişcaţi de soarta lui. 
Iar contele de Rhin preabucuros 
L-ar fi salvat, dar însuşi el – spun unii – 
A vrut acolo să-şi găsească moartea.
Neubrunn (emoţionată, către Thekla care şi-a acoperit faţa):
Curaj, domniţă scumpă! O, de ce
Aţi stăruit?
Thekla:
Şi unde-i e mormântul?
Căpitanul:
A fost depus într-o bisericuţă 
A mânăstirii vechi de lângă Neustadt, 
Pân’ la sosirea ştirilor din partea 
Părintelui său.
Thekla:
Mânăstirea-aceea
Cum se numeşte?
Căpitanul:
Sfânta Caterina.
Thekla:
Şi este lungă calea pân-acolo?
Căpitanul:
Sunt şapte mile.
Thekla:
Cam pe unde-i drumul?
Căpitanul:
La Tierschenreut şi Falkemberg se trece 
Prin posturile noastre-naintate.
Thekla:
Şi cine este comandant acolo?
Căpitanul:
E colonelul nostru Seckendorf.
Thekla (trece la masă şi scoate dintr-o casetă un inel):
În crunta mea durere, dumneata, 
Când m-ai văzut; mi-ai arătat un suflet 
De om întreg.
(Îi dă inelul.) 
Primeşte,-n amintirea 
Acestor clipe! – Acum poţi să te duci!
Căpitanul (consternat):
Prinţesă…
(Thekla îi face semn să plece. Căpitanul ezită şi vrea să mai vorbească. Domnişoara Neubrunn repetă şi ea semnul. Căpitanul pleacă.)

Scena XI

Thekla, Neubrunn.

Thekla (o cuprinde pe Neubrunn pe după gât):
Acuma, dragă Neubrunn, dă-mi dovadă 
De dragostea ce zilnic mi-ai jurat-o,
Arată-te prietena mea bună! 
Noi trebuie la noapte să plecăm!
Neubrunn:
Cum? Să plecăm? Dar unde vreţi?…
Thekla:
Cum unde? 
Un singur loc e-n toată lumea-aceasta. 
Acolo unde el e îngropat.
Neubrunn:
Şi ce-aţi putea, domniţă, face-acolo?
Thekla:
Acolo? Ce-am să fac? Nepriceputo, 
De-ai fi iubit vreodată-n viaţa ta, 
Acuma n-ai mai fi-ntrebat! Acolo… 
Acolo-i tot ce-a mai rămas din el.
Îngustu-acela petec de pământ
Înseamnă pentru mine lumea-ntreagă. 
Nu-ntârzia! Fă pregătiri de drum! 
Să chibzuim cum să ne strecurăm.
Neubrunn:
Dar la mânia care-l va cuprinde 
Pe tatăl dumneavoastră v-aţi gândit?
Thekla:
Nu mă mai tem acuma de mânia 
Nici unui om.
Neubrunn:
Dar ce va spune lumea? 
Bârfelile cu limbă veninoasă…
Thekla:
Eu merg să văd pe unul care astăzi 
Nu mai trăieşte pe acest pământ 
Şi nu mai poate-n braţe să… o, Doamne! 
Vreau să-ngenunchi la groapa celui drag.
Neubrunn:
Şi vreţi să mergem singure, noi, două 
Femei plăpânde, neajutorate?
Thekla:
Vom lua şi arme. Eu am să te apăr.
Neubrunn:
Dar noaptea, pe-ntuneric?
Thekla:
Ea ne-ascunde.
Neubrunn:
În noaptea asta viforoasă, aspră?…
Thekla:
Gândeşte, lui i-a fost atunci mai bine 
Când caii sub copite l-au zdrobit?
Neubrunn:
O, Doamne! Şi-apoi străjile duşmane 
Din posturi, nu ne vor lăsa să trecem!
Thekla:
Sunt şi ei oameni, şi nenorocirea 
Străbate slobodă pe-ntreg pământul.
Neubrunn:
Şi drumu-i lung…
Thekla:
Dar oare pelerinul 
Mai numără el milele pe drum 
Când merge la icoana Preacuratei?
Neubrunn:
Dar din acest oraş putem ieşi?
Thekla:
Cu bani, deschizi orişice poartă. Du-te!
Neubrunn:
Şi dacă ne-or cunoaşte…
Thekla:
Într-o fugară
Nenorocită, nimenea nu cată 
Pe fiica unui duce de Friedlanda.
Neubrunn:
Şi unde vom putea găsi noi caii 
Cu care să fugim?
Thekla:
Ni-i va găsi
Chiar cavalerul meu. Te du şi-l cheamă!
Neubrunn:
Dar fără ştirea celor mari ai săi 
Va îndrăzni să vină?
Thekla:
Va veni!
Hai, du-te, nu mai sta la îndoială!
Neubrunn:
Şi ce-o să facă mama dumneavoastră, 
Când va vedea că nu sunteţi aici?
Thekla (amintindu-şi, priveşte înainte dureros):
O, mamă!
Neubrunn:
Nu a suferit destul? 
Sărmana mamă, vreţi să mai îndure 
Acuma şi această lovitură?
Thekla:
Nu pot s-o cruţ. Tu du-te numai, du-te!
Neubrunn:
Gândiţi-vă adânc ce vreţi să faceţi.
Thekla:
De mult gândit-am tot ce-i de gândit.
Neubrunn:
Şi-acolo, dac-ajungem, ce-o să faceţi?
Thekla:
Acolo Dumnezeu mă va-ndruma!
Neubrunn:
Acuma inima vă este plină 
De tulburare şi amărăciune; 
Dar nu-i aceasta calea care duce 
La liniştire, scumpa mea domniţă!
Thekla:
La liniştirea ce-a găsit-o el. 
Acum, grăbeşte-te! Prea multe vorbe! 
Ceva m-atrage – nu ştiu cum să-i zic! – 
Ceva puternic, la mormântul lui! 
Şi orice-mpotrivire e-n zadar! 
Curând am să mă simt mai alinată. 
Durerea, care inima-mi sugrumă, 
Îşi va desface legătura mult 
Şi voi putea atunci să plâng cu lacrimi. 
Te rog să pleci odată unde-am spus! 
De mult am fi putut să fim pe drum. 
Eu liniştirea n-am să mi-o găsesc, 
Decât lăsând în urmă-aceste ziduri,
Ce par că se dărâmă peste mine… 
De-aicea mă alungă o putere 
Ascunsă!… Ce simţire, ce fior! 
Odăile acestei case, toate 
Se umplu de stafii ciudate, goale 
Şi pentru mine nu mai este loc… 
Tot altele, tot altele mereu! 
Mă îngrozesc în forfoteala-aceasta, 
Mă dau afară din aceste ziduri, 
Pe mine, care încă mai trăiesc!
Neubrunn:
Mă-nspăimântaţi, domniţă, într-atâta, 
Că nici eu nu-ndrăznesc să mai rămân. 
Mă duc să-l chem pe Rosemberg îndată!
(Pleacă.)

scena XII

Thekla:
E sufletul lui Max, şi el mă cheamă. 
E ceata credincioasă, care,-n luptă, 
Jertfindu-se, l-a răzbunat pe Max. 
Îmi judecă-ndelunga-ntârziere, 
În care nu-i fărâmă de nobleţe. 
Ei, suflete-năsprite, nici murind 
N-au vrut să fie despărţiţi de el,
De-acela care,-n viaţă, i-a condus,
Şi eu să mai trăiesc în urma lui? 
O, nu! Cununa cea de laur verde, 
Ce-i aşezată pe sicriul tău, 
A fost şi pentru mine împletită! 
Ce este viaţa fără de lumina 
Pe care-o dă iubirea? N-o mai vreau,
Căci nu mai are nici un înţeles. 
Ei, da, atunci, când te-am găsit pe tine, 
Atunci şi viaţa mea-nsemna ceva, 
Căci ziua nouă îmi râdea în faţă, 
Visam la clipe de lumini cereşti. 
La poarta lumii-n care eu intram 
Cu sfiiciune, ca o cuvioasă, 
Stăteai chiar tu. Şi peste mine-atunci 
Îşi revărsau lumina mii de sori. 
Mi se părea că mă aşteaptă-acolo 
Un înger tare bun, spre-a mă purta 
De la ale copilăriei basme, 
La culmile adevăratei vieţi. 
Întâiul simţământ al meu a fost 
O fericire, sus, în cer, urzită. 
În inima ta caldă a căzut 
Întâia mea privire fermecată.
(Rămâne îngândurată. Deodată tresare, dând semne vădite de groază.)
Deodată, însă, soarta crudă, rece, 
Îl prinde pe prietenul meu drag, 
Trântindu-l sub copitele de cai… 
Aceasta-i, pe pământul nostru, soarta 
A tot ce este nobil şi frumos!…

Scena XIII

Thekla, domnişoara Neubrunn şi profesorul de echitaţie.

Neubrunn:
Domniţă, iată-l! El se învoieşte.
Thekla:
Vrei să ne dai, tu, caii, Rosemberg?
Rosenberg:
Am să vi-i dau.
Thekla:
Şi vrei să ne-nsoţeşti?
Rosenberg:
Domniţă, pân’ la marginile lumii.
Thekla:
Dar ştii că nu vei mai putea la duce 
Să te întorci.
Rosenberg:
Rămân la dumneavoastră.
Thekla:
Eu te voi răsplăti, şi-am să-ţi găsesc 
Un alt stăpân, tot bun. Din cetăţuie 
Poţi să ne scoţi, să nu ne afle nimeni?
Rosenberg:
Da, am să pot!…
Thekla:
Şi când putem pleca?
Rosenberg:
Chiar şi în ceasul ăsta. Spuneţi unde 
Vreţi să călătoriţi.
Thekla:
La… spune-i Neubrunn!…
Neubrunn:
La Neustadt!
Rosenberg:
Bine! Merg să văd de cai.
(Iese.)
Neubrunn:
Ah, vine mama dumneavoastră!
Thekla:
Doamne!

Scena XIV

Thekla, Neubrunn, ducesa.

Ducesa:
El a plecat… Te văd mai liniştită.
Thekla:
Într-adevăr, mai liniştită, mamă. 
Şi tocmai vream acuma să mă culc. 
Dar las’ să vină Neubrunn lângă mine; 
De linişte acuma am nevoie.
Ducesa:
Da, linişte-ai să ai, copila mea! 
Acuma pot pleca, încrezătoare, 
Să-l liniştesc pe tatăl tău de grijă.
Thekla:
Aşadar, noapte bună, mamă dragă!
(O ia de după gât şi o îmbrăţişează emoţionată.)
Ducesa:
Dar nu te-ai liniştit deplin, copilă!

actul al cincilea

Camera lui Buttler.

scena I

Buttler, maiorul Geraldin.

Buttler:
Din rândul celor mai voinici dragoni 
S-alegi vreo doisprezece. Dă-le suliţi, 
Căci nu vreau să se-audă-mpuşcături. 
Ascunde-i lângă sălile de mese, 
Şi, spre sfârşitul cinei, veţi pătrunde 
Strigând puternic: „Cine-i cu-mpăratul?” 
Când răsturna-voi masa, v-aruncaţi 
Asupra celor doi şi-i doborâţi. 
Castelul va fi bine încuiat 
Şi străjuit, ca nu cumva să prindă 
De veste ducele. Acuma pleacă! 
Trimis-ai după căpitanii Deveroux şi Macdonald?
Geraldin:
Da, vor sosi îndată!
(Pleacă.)
Buttler:
Nu pot să mai amân, căci risc. Oraşul
S-a dat de partea lui, şi nu pricep 
Ce nebunie i-a cuprins pe toţi. 
Ei văd în duce pe un sol al păcii, 
Începătorul unor vremi de aur. 
Le-a dat Consiliul arme… – Au şi venit 
Vreo sută, să-ntărească paza lui. 
Deci trebuie să o pornim degrabă. 
Căci ne ameninţă duşmanii noştri 
Atât de-afară cât şi dinlăuntru!

Scena II

Buttler, căpitanii Deveroux şi Macdonald.

Macdonald:
Sosit-am, generale!
Deveroux:
Dar parola?
Buttler:
„Trăiască împăratul”!
Amândoi (se dau înapoi surprinşi):
Cum ai zis?
Buttler:
„Trăiască-nalta Casă de Austria!”
Deveroux:
Cum? Nu lui Friedland am jurat credinţă?
Macdonald:
Nu pentru-a-l apăra am fost chemaţi?
Buttler:
Să-l apărăm pe un duşman al ţării? 
Pe-un trădător?
Deveroux:
Dar pentru el ne-ai pus 
Să facem jurământul de credinţă.
Macdonald:
Aici, la Eger, chiar şi tu-l urmaşi.
Buttler:
Da, pentru-a fi mai sigur de a lui 
Pieire.
Deveroux:
Aşa?…
Macdonald:
Ei, asta-i altceva!
Buttler (către Deveroux):
Mişelule! Atât de lesne fugi 
De datoria ta şi de sub steag?
Deveroux:
La dracu, generale! Am urmat 
Chiar pilda ta, zicându-mi: „Dacă poate 
Să fie el şiret, poţi fi şi tu”.
Macdonald:
Noi nu gândim. Aceasta-i treaba ta. 
Noi te urmăm, chiar dacă-ai merge-n iad.
Buttler (potolit):
Ei, las’ că ne cunoaştem!
Macdonald:
Cred şi eu!
Deveroux:
Suntem soldaţi ai zeiei norocoase, 
Fortuna,-ai celui care dă mai mult.
Macdonald:
Aşa-i!
Buttler:
Dar cer să fiţi soldaţi cinstiţi!
Deveroux:
Prea bucuroşi!
Buttler:
Şi să prindeţi norocul!
Macdonald:
De asta suntem şi mai bucuroşi.
Buttler:
Ia ascultaţi!
Amândoi:
Te ascultăm!
Buttler:
Porunca
Împărăţiei este să îl prindem 
Pe Friedland viu sau mort.
Deveroux:
Aşa se spune
Şi în acel înscris.
Macdonald:
Da, viu sau mort!
Buttler:
Pe cel ce împlineşte-această faptă, 
L-aşteaptă o răsplată-mpărătească 
În bani, şi în pământuri, şi în slujbe.
Deveroux:
Cuvântul sună bine. Dintr-acolo
Răsună totdeauna bine. Ştim noi!
Vreun lanţ de aur, sau vreo gloabă şchioapă,
Sau chiar un pergament. Da, da!
Cunoaştem! Dar ducele plăteşte mult mai bine!
Macdonald:
Da, el e darnic.
Buttler:
S-a sfârşit cu el! 
Lui steaua norocoasă i-a apus!
Macdonald:
De asta sunteţi sigur?
Buttler:
Eu v-o spun!
Deveroux:
S-a dus norocul lui?
Buttler:
S-a dus pe veci! 
El astăzi e sărac, cum suntem noi.
Macdonald:
Sărac, cum suntem noi?
Deveroux:
Da, Macdonald; 
Atunci, noi trebuie să-l părăsim!
Buttler:
L-au părăsit azi douăzeci de mii. 
Noi trebuie să facem şi mai mult! 
Pe scurt, noi să-l ucidem.
Amândoi (se retrag speriaţi):
Să-l ucidem?
Buttler:
Da, pentru asta v-am ales pe voi!
Amândoi:
Pe noi?
Buttler:
Pe voi: pe căpitanul Deveroux 
Şi căpitanul Macdonald.
Deveroux (după o pauză):
Alegeţi
Pe alţii!
Macdonald:
Da, aşa-i, pe alţii-alegeţi!
Buttler (către Deveroux):
Cum, laşule, te sperii, te cutremuri? 
Când tu pe suflet ai treizeci de vieţi?
Deveroux:
Să-l doborâm pe mareşal! Gândiţi-vă!
Macdonald:
Noi i-am jurat credinţă.
Buttler:
Jurământul
A încetat, aşa cum a-ncetat
A lui credinţă faţă de-mpărat.
Deveroux:
Ascultă, generale! Asta-mi pare 
Mult prea îngrozitor.
Macdonald:
Aşa e, da! 
Un om mai are şi o conştiinţă!
Deveroux:
Şi cel puţin de nu mi-ar fi fost şef! 
Ne-a comandat şi ne-a impus respect!
Buttler:
Şi asta te apasă?
Deveroux:
Da! Ascultă!
Eu orişicui, chiar propriului meu fiu, 
Când slujba împăratului îmi cere, 
Îi bag în burtă spada; dar, vedeţi, 
Noi suntem militari, şi, a ucide 
Pe-al nostru general, e un omor 
De care nu te poate dezlega, 
Cu slujba, nici un popă de pe lume.
Buttler:
Eu sunt chiar Papa, şi-am să te dezleg! 
Hai, hotărâţi mai repede!
Deveroux (pe gânduri):
Nu merge! 
Macdonald:
Nu merge!
Buttler:
Ei, atunci plecaţi de-aici 
Şi mi-l trimiteţi tot pe Pestalutz!
Deveroux (tresare surprins):
Pe Pestalutz, hm!
Macdonald:
Şi ce vrei cu ăla?
Buttler:
De nu vreţi voi, se vor găsi destui!
Deveroux:
Ei, bine, dacă trebuie să moară,
De ce un altul – şi n-am lua noi premiul?
Tu ce zici, frate Macdonald?
Macdonald:
Aşa e!
De trebuie numaidecât să piară, 
Şi nu se poate altfel, nu-l las eu 
Lui Pestalutz.
Deveroux (după o scurtă pauză):
Şi când vreţi să-l răpunem?
Buttler:
La noapte, fiindcă mâine suedezii 
Se vor afla la porţile cetăţii.
Deveroux:
Dar cine va răspunde de urmări?
Buttler:
Eu însumi voi răspunde pentru toate!
Deveroux:
E vrerea împăratului? Cinstită? 
Avem destule pilde când omorul 
I-a fost pe plac, dar el pe ucigaş 
L-a osândit!
Buttler:
În scrisu-mpărătesc 
Se spune: „viu sau mort”… Şi voi vedeţi 
Că viu să-l prindem nu e cu putinţă.
Deveroux:
Noi ţi-l putem aduce numai mort. 
Dar cum ajungem pân’ la el? Oraşul 
E înţesat de oamenii lui Terzky.
Macdonald:
Păi, da! Mai e şi Terzky. E şi Illo.
Buttler:
Fireşte, cu ei doi o să începeţi!…
Deveroux:
Cum? Chiar şi ăştia trebuie să piară?
Buttler:
Ei mai întâi!
Macdonald:
Ascultă, Deveroux, 
O să avem o noapte sângeroasă!
Deveroux:
Dar pentru-aceştia ţi-ai găsit un om? 
Aş vrea să mă însărcinezi pe mine.
Buttler:
E-nsărcinat maiorul Geraldin. 
Azi este carnaval, şi un ospăţ 
Se dă-n castel. Acolo, fără veste, 
Vor fi loviţi la masă şi ucişi. 
De faţă fi-vor Pestalutz şi Lessley.
Deveroux:
Ascultă, generale, ce ai pierde 
De m-ai lăsa să schimb cu Geraldin?
Buttler:
La duce e primejdia mai mică!
Deveroux:
Primejdie? Drept ce mă iei, stăpâne? 
De ochii ducelui îmi este teamă, 
Şi nu de spada lui!
Buttler:
De ochii lui?
Şi ce-ar putea să-ţi facă ei?
Deveroux:
La dracu!
Mă ştii că nu sunt un fricos! Dar, vezi, 
Chiar de la duce,-acum o săptămână, 
Primit-am douăzeci de galbeni pentru 
A-mi cumpăra această haina caldă 
Pe care-o port. Şi când o să mă vadă 
În faţa lui cu suliţa în mână, 
La haină va privi… şi-atunci… atunci… 
Vezi… Dracu să mă ia! Eu nu sunt laş.
Buttler:
Şi fiindcă el ţi-a dat o haină caldă, 
Stai la-ndoială, tu, un biet pârlit, 
Când este vorba să-l străpungi cu spada? 
Dar împăratul îi dădu o haină
Cu mult mai caldă: mantia de prinţ. 
Şi cum i-arată mulţumirea el? 
Se răzvrăteşte şi-l trădează astăzi!
Deveroux:
E-adevărat şi asta! Să-l ia dracu 
Pe cel ce-i mulţumeşte! Eu l-omor!
Buttler:
De vrei să n-ai povară grea pe suflet, 
Dezbracă haina, şi-astfel poţi lucra 
Cu sânge rece şi cu-ndemânare.
Macdonald:
Dar ar mai fi ceva…
Buttler:
Ce te frământă? 
Ce te nelinişteşte, Macdonald?
Macdonald:
Ce arme folosi-vom împotrivă-i? 
Că-i fermecat. Nu poate fi rănit!
Buttler (se răsteşte la el):
Ce tot vorbeşti?
Macdonald:
Nici sabie, nici glonte,
Nu trec prin carnea lui, ascultă-aici:
El are scutier pe Aghiuţă!
Deveroux:
Da, da! În Ingolstadt am mai văzut 
Pe unu-aşa! Avea oţel în piele, 
Încât a trebuit să-l prăbuşească 
Numai cu lovituri de pat de puşcă…
Macdonald:
Ia ascultaţi ce-am eu de gând să fac!
Deveroux:
Ei, spune!
Macdonald:
Ştiu, aici, în mânăstire, 
Pe un dominican din satul nostru, 
Îl rog să-mi spele suliţa şi spada 
Cu-aghiazmă şi să mai citească-apoi 
Şi o moliftă sfântă pentru ele. 
S-a dovedit un mijloc care-ajută; 
Dezleagă orice farmec, orice vrajă.
Buttler:
Faci bine, Macdonald! Şi-acum, plecaţi! 
Din regiment alegeţi douăzeci, 
Sau chiar treizeci de oameni ageri, zdraveni, 
Le cereţi jurământ către-mpărat, 
Şi când va bate ceasul unsprezece, 
Când străjile dintâi vor fi trecute, 
I-aduceţi, în tăcere, spre clădire; 
Eu însumi fi-voi prin apropiere.
Deveroux:
Cum trecem printre gărzile din curte?
Buttler:
Am cercetat eu locul şi-l cunosc. 
Vă însoţesc pe poarta de din dos, 
Cea străjuită de un singur om. 
Prin slujba şi prin rangul meu, oricând 
Mi se îngăduie să-l văd pe duce. 
Voi merge cât de cât-naintea voastră, 
În beregata paznicului eu 
Reped pumnalul, şi-astfel vă fac drum.
Deveroux:
Şi dac-ajungem până sus, la duce, 
Cum vom pătrunde-n dormitorul său? 
Toţi slujitorii lui se vor trezi, 
Vor da alarma. Ştim că se găseşte 
Aici cu o suită numeroasă.
Buttler:
În aripa din dreapta-s slujitorii, 
Căci ducelui nu-i place gălăgia, 
Şi stă în aripa din stânga singur.
Deveroux:
De s-ar sfârşi odată toate astea! 
La dracu, Macdonald, eu simt aşa… 
Ceva ce parcă mă furnică-n spate.
Macdonald:
Şi eu. Om mare general nu glumă!
Vor spune toţi că suntem doi mişei.
Buttler:
În cinste, strălucire şi-n belşug 
Veţi lua în râs părerile flecare!
Deveroux:
Răsplata însă-i lucru hotărât!
Buttler:
Din partea asta n-aveţi nici o grijă! 
Voi mântuiţi o ţară şi-o coroană 
Şi, deci, nu poate fi răsplata mică!
Deveroux:
Şi ţinta lui e, care va să zică, 
Să detroneze pe-mpărat!
Buttler:
Întocmai! 
Să-i ia atât coroana, cât şi viaţa.
Deveroux:
Şi dacă viu l-am duce la Viena, 
Prin mâna gâdelui tot va muri?
Buttler:
Nu va putea scăpa de-această soartă.
Deveroux:
Hai, Macdonald, mai bine s-o sfârşească 
În chip cinstit, prin mână de ostaşi, 
Să moară-n gradul lui de mareşal!
(Pleacă toţi.)

scena III

O sală care dă într-o galerie, ce se pierde în fund. Wallenstein, stând la o masă. Căpitanul suedez – în faţa lui. Apoi contesa Terzky.

Wallenstein:
Du, pentru comandantul dumitale, 
Urarea mea. Din inimă iau parte 
La marea bucurie a izbânzii. 
Şi dacă-ţi pare că n-arăt prea multă 
Însufleţire, vrednică de vestea 
Acestei biruinţe, să mă crezi 
Că nu-i din lipsă de bunăvoinţă, 
Căci soarta armelor de-acum încolo 
Ne este amândorura aceeaşi. 
Cu bine! Pentru-a dumitale trudă, 
Primeşte mulţumirea mea. Cetatea 
Vi se deschide mâine, când veniţi.
(Căpitanul suedez pleacă. Wallenstein rămâne adânc îngândurat; îşi reazimă capul de mână şi priveşte în gol. Contesa Terzky intră şi stă câteva clipe înaintea lui, fără ca el să o vadă. Când ea face o mişcare bruscă, Wallenstein o observă şi îşi revine.)
Vii de la ea? Venitu-şi-a în fire? 
Ce face?
Contesa:
După ce-a vorbit cu solul, 
S-ar mai fi liniştit, îmi spune sora. 
S-a dus acuma să se odihnească.
Wallenstein:
Va plânge, şi durerea-i va mai trece.
Contesa:
Dar, frate, nici pe tine nu te văd 
Ca altădată. După o izbândă 
Mă aşteptam să te găsesc voios. 
Fii tare şi-ntăreşte-ne pe toţi, 
Căci tu eşti soarele, lumina noastră!
Wallenstein:
Fii liniştită, soră, n-am nimic! 
Dar unde e bărbatul tău acum?
Contesa:
S-a dus la un ospăţ. El şi cu Illo!
Wallenstein (se ridică şi face câţiva paşi prin sală):
S-a-ntunecat. Mergi şi tu la culcare!
Contesa:
Nu! Lasă-mă să stau pe lângă tine!
Wallenstein (se duce la fereastră; priveşte cerul):
Pe cer e o puternică mişcare.
Pe turn învolburează vântul steagul…
Aleargă norii, secera de lună
Se clatină, şi noaptea-i străbătută
De o lumină palidă, înceată;
Şi nici o zodie nu se zăreşte.
Lumina ceea, de acolo, slabă
Şi singură, e din Casiopeea.
În urma ei se vede Iupiter.
Dar iată că l-acoperă acum
Nori negri,-aduşi de vântul furtunos.
(Rămâne dus pe gânduri, privind în noapte.)
Contesa (care s-a uitat tristă la el, îl ia de mână):
La ce gândeşti?
Wallenstein:
Eu cred că m-aş simţi 
Cu mult mai bine de-aş putea să-l văd 
E astrul care-mi luminează viaţa. 
De multe ori el m-a înviorat 
Şi m-a-ncântat cu-a lui înfăţişare.
(Pauză.)
Contesa: 
Îl vei vedea din nou.
Wallenstein (cuprins de mâhnire, se îmbărbătează singur şi se adresează contesei):
Eu să-l mai văd?
O, asta niciodată!
Contesa:
Cum?
Wallenstein:
S-a stins…
Cenuşă-i!
Contesa:
Despre cine tot vorbeşti?
Wallenstein:
El este fericit. A terminat. 
Lui nu-i mai stă în faţă viitorul. 
Ursita nu-i va mai urzi zâzanii, 
Căci viaţa lui, cea fără nici o cută 
Şi fară de prihană, luminoasă, 
Acuma odihneşte-n sfântă pace. 
Nici chiar o umbră n-a rămas pe ea! 
La uşă nu-i mai bate nici o clipă 
Nenorocirea. A plecat de-aici, 
E dincolo de teamă şi dorinţă. 
El nu mai este-al astrelor cereşti, 
Amăgitoare-n nestatornicie. 
O, pentru el acum e mult mai bine! 
Dar cine ştie ce ne-aduce nouă, 
Sub vălu-i negru, ceasul care vine!
Contesa:
Acum vorbeşti de Max Piccolomini. 
Cum a murit? Venind spre tine, tocmai 
Pleca de-aicea solul suedez.
(Wallenstein îi face semn să tacă.)
O, nu-ţi întoarce ochii înapoi! 
Nainte să privim, spre zori mai limpezi, 
Şi de victorie fii bucuros! 
Tu trebuie să uiţi cât te-a costat, 
Căci pe prietenul tău cel mai drag 
Nu astăzi l-ai pierdut, ci chiar în clipa 
În care el s-a despărţit de tine. 
De-atunci se poate spune c-a murit.
Wallenstein:
Ştiu c-am să uit durerea loviturii. 
Dar ce nu uită omu-n viaţă? Uită 
Tot ce-i desăvârşire,-aşa cum uită 
Tot ce-i de rând, căci clipele durerii 
Îl covârşesc. Simt bine ce-am pierdut! 
A coborât din viaţa mea o floare, 
O văd-nainte-mi veştedă şi moartă, 
Căci el ca tinereţea-mi sta alături 
Şi îmi schimba-ntr-un vis tot adevărul, 
Ţesând în jurul umbrelor durerii 
Parfumul auriu al aurorii. 
În focul simţământului iubirii, 
Pe care el mereu mi-l arăta, 
Se înălţau – că singur mă uimeam – 
Acele chipuri searbede, de rând. 
Orice nădejde-aş creşte-n viitor, 
Frumosul a pierit şi nu mai vine!
Căci mai presus de orice fericire 
Este prietenul care ţi-o cheamă 
Şi ţi-o măreşte, şi-o împărtăşeşte.
Contesa:
Nu te-ndoi de propria-ţi putere! 
Ţi-e inima atâta de bogată, 
Că singură se poate-nviora. 
Iubeşti şi lauzi ale lui virtuţi, 
Pe care singur le-ai sădit în el!
Wallenstein (merge spre uşă):
Dar cin’ ne tulbură aşa târziu 
În astă noapte? Este comandantul. 
Mi-aduce cheile cetăţii. Soră, 
Acuma lasă-ne, e miezul nopţii!
Contesa:
O, cât de greu azi mă despart de tine! 
M-apasă grija-n piept şi teama…
Wallenstein:
Teama?
De ce?
Contesa:
Că vei pleca-n această noapte, 
Şi nu te-om mai vedea, când ne-om trezi.
Wallenstein:
Închipuiri!...
Contesa:
Ah, pieptul meu de mult e 
Cutremurat de negre presimţiri! 
Chiar dacă le-aş învinge, când sunt trează, 
Acestea năpădesc în visuri crude 
Asupra inimii îngrijorate. 
Ieri noapte te-am visat şezând la masă 
Alăturea de-ntâia ta soţie; 
Era gătită cu podoabe scumpe.
Wallenstein:
Acesta e un vis prevestitor 
De bine, căci norocu-mi a-nceput 
Să crească prin acea căsătorie.
Contesa:
Şi-azi-noapte am visat cum prin odaie 
Te căutam. Dar parcă nu intrai 
În chiar odaia de dormit a ta, 
Ci-n mânăstirea-aceea de la Gitschin, 
Pe care ai clădit-o, şi în care 
Ai zis că vrei să fii înmormântat.
Wallenstein:
Ţi-e capul frământat de gânduri vane.
Contesa:
Cum? Tu nu crezi că este-o voce, care, 
În chip profetic, te previne-n vis?
Wallenstein:
Se poate-aşa ceva, fără-ndoială!
Dar vocea care-ţi prevesteşte numai 
Ceea ce e de neînlăturat, 
Profetică eu nu o pot numi! 
Cum soarele îşi desenează chipul 
În tot văzduhul, încă înainte 
De-a răsări în emisfera noastră, 
Întocmai şi destinele măreţe 
Trimit mai înainte semnul lor. 
În astăzi, de pe-acum trăieşte mâine… 
Mereu îmi amintesc ce spune cartea 
De moartea lui Henric al patrulea; 
Mult mai-nainte de-a se înarma 
Cu arma ucigaşă Ravaillac, 
Pumnalul rece regele-l simţea 
Cum îi pătrunde-n piept, omorâtor. 
El îşi pierduse liniştea şi parcă 
Îl alunga ceva din Luvru-afară. 
Când soaţa îşi încorona, serbarea
Îi da ecouri de înmormântare.
Auzul lui presimţitor prindea 
Tot sunetul de paşi ce-l căutau 
Pe străzile Parisului.
Contesa:
Nimic
Nu-ţi spune glasu-ascuns al presimţirii?
Wallenstein:
Nimic. Fii liniştită!
Contesa (pierdută în gânduri şi tristă):
Altădată
Visam cum după tine alergam 
Să te ajung, prin coridoare lungi 
Şi săli întinse, parcă fără margini; 
Iar uşile, izbindu-se, trosneau. 
Eu alergam, abia mai răsuflând, 
În urmă-ţi, să te-ajung, dar nu puteam. 
Deodată am simţit o mână rece 
Prinzându-mă de spate. Tu erai. 
M-ai sărutat, şi peste noi părea 
Că se întinde-un roşu, lung covor.
Wallenstein:
Covorul roşu din odaia mea!
Contesa (privindu-l înduioşată):
Dacă-am ajunge-odată până-acolo, 
Şi dacă eu pe tine, care-acum 
Îmi stai-nainte, în puterea vieţii…
(Cade plângând la pieptul lui.)
Wallenstein:
Te-a tulburat scrisoarea de surghiun 
A împăratului? Nu poate slova 
Să sângereze. Nu găseşte mâna…
Contesa:
Şi dacă el o va găsi, atunci 
Sunt hotărâtă pentru orice pas! 
Eu port balsam cu mine, pentru toate.
(Pleacă.)

scena IV

Wallenstein, Gordon, apoi cameristul.

Wallenstein:
Oraşu-i liniştit?
Gordon:
E liniştit!
Wallenstein:
Aud chitare veselă. Castelul 
E luminat. Petrece careva?
Gordon:
Se dă ospăţul pentru mareşal 
Şi domnul conte Terzky, în castel.
Wallenstein (pentru sine):
Se veselesc în cinstea biruinţei.
Această stirpe numai prin ospăţ
Îşi poate arăta o bucurie.
(Sună. Intră cameristul.)
Dezbracă-mă! Mi-e somn. Vreau să mă culc!
(Ia cheile la el.)
Aici suntem feriţi de orice duşman, 
Înconjuraţi de credincioşi prieteni; 
Căci, sau mă-nşel amar, sau chipu-acesta
(Priveşte la Gordon.)
Nu este masca unui prefăcut…
(Cameristul i-a luat mantaua, gulerul şi eşarfa.)
Dar umblă mai cu grijă! Ce-a căzut?
Cameristul:
S-a rupt lanţul de aur.
Wallenstein:
Dă-l încoace! 
Ei, lasă c-a ţinut destulă vreme!
(privind lanţul.)
Acesta fu hatârul cel dintâi 
Pe care l-am primit de la-mpărat. 
El mi l-a pus la gât, ca arhiduce, 
În marele război de la Friaul. 
L-am tot purtat mereu, din obicei, 
Sau, dacă vreţi, din superstiţie. 
Credeam că îmi va fi un talisman, 
Cât timp, eu, credincios, îl voi purta 
La gâtul meu – şi, pentru-ntreaga viaţă, 
Să-mi leg de el norocul nestatornic. 
Ei bine, fie! Trebuie de astăzi 
Să-nceapă pentru mine-un nou noroc, 
Căci farmecul acestuia s-a dus!
(Cameristul pleacă cu hainele. Wallenstein se ridică şi se plimbă prin sală. Se opreşte îngândurat în faţa lui Gordon.)
Cum se-ntorc, iarăşi, vremile trecute!...
Mă văd din nou la curţile din Burgau, 
Unde-amândoi eram, pe-atuncea, paji. 
Adesea ne certam, dar gândul tău 
Era frumos, şi tare-ţi mai plăcea 
Să-mi dai poveţi, cu glas dojenitor, 
Când, încrezut în visuri îndrăzneţe, 
Eu m-avântam tot după lucruri mari; 
Şi-ntotdeauna tu mă îndreptai 
Spre aurea mediocritas. 
Vezi că înţelepciunea-ţi dete greş 
Şi te-a îmbătrânit de timpuriu? 
Ea te-ar lăsa, de n-aş fi eu la mijloc, 
Cu aştrii mei cei darnici; te-ar lăsa 
Să mi te stingi încetul cu încetul, 
Uitat în colţu-acesta păcătos!
Gordon:
Cu inima uşoară-şi leagă,-n port, 
Pescarul nevoiaş micuţa-i barcă, 
Văzând cum loviturile furtunii 
Scufundă nava-n valurile mării.
Wallenstein:
Deci, tu te vezi acum în port, bătrâne. 
Eu, încă nu! Căci, neştirbit, curajul 
Îmi mai pluteşte pe-ale mării valuri. 
Zeiţa mea rămâne tot Nădejdea, 
Căci sufletul mi-e tânăr şi vioi, 
Şi când te văd aşa, în faţa mea, 
Eu cred că mi se cade să mă laud 
Că anii repezi peste păru-mi negru 
Trecură, fără să-i albească firul.
(Umblă cu paşi mari prin cameră. Se opreşte în partea opusă, în faţa lui Gordon.)
Vezi? Cine spune că norocul minte? 
Cu mine-a fost statornic, credincios. 
M-a ridicat din searbădă mulţime, 
Cu dragoste de frate m-a-nălţat. 
Cu braţe tari, de zeu, pe scara vieţii. 
Nimic nu am de rând în calea soartei 
Şi nici în liniile palmei mele. 
Ce minte omenească ar putea 
Să tâlcuiască mersul vieţii mele? 
Se pare că acum m-am afundat, 
Dar iar am să mă-nalţ, biruitor, 
Şi după un asemenea reflux 
Un flux puternic va urma-n curând.
Gordon:
V-aduc aminte, duce, vorba veche: 
„Nu trebuieşte lăudată ziua 
’Nainte de-a se face bine seară!” 
Eu nu leg de norocul lung nădejdea. 
Nădejdea duce spre nenorocire. 
Când credem că suntem mai fericiţi, 
Atunci mai mult se cade a ne teme. 
Căci cumpăna destinului se schimbă.
Wallenstein (zâmbind):
L-aud din nou vorbind pe vechiul Gordon! 
Eu ştiu că totul, pe pământ se schimbă, 
Şi duhurile rele-şi cer tributul; 
Aceasta, chiar şi-n vremurile vechi,
Era ştiut de orice neam păgân.
De-aceea-şi alegeaţi de bunăvoie
Un nenoroc asupra lor să vie,
Să le mai scadă zeilor mânia,
Şi pentru Typhon se jertfeau chiar oameni.
(după o pauză, serios şi mai liniştit.)
Şi eu adus-am jertfă omenească; 
Pe cel mai drag prieten l-am pierdut. 
El a căzut, din vina mea, în luptă. 
Acum nici un noroc, oricât de mare, 
Nu poate să mă bucure-ntr-atâta, 
Încât să-mi uşureze din durerea 
Pe care-o simt, în urma loviturii… 
A sorţii pizmuire astăzi poate 
Să fie împăcată, căci ea cere 
Om pentru om şi suflet pentru suflet. 
Şi trăsnetul menit să mă doboare 
Pe mine chiar, s-a abătut spre capul 
Prietenului drag, pe care-l plâng.

Scena V

Cei dinainte, Seni.

Wallenstein:
Nu-i ăsta Seni? Pare-nspăimântat! 
Ce te aduce-aşa târziu, Baptist?
Seni:
Vai, teama de a voastră viaţă,-alteţă!
Wallenstein:
Dar ce-i? Vorbeşte!
Seni:
Alteţă, fugi,-nainte 
De a se face ziuă! Nu te-ncrede 
în suedezi!
Wallenstein:
Ce ţi-a trăsnit prin minte?
Seni (crescendo):
Nu te încrede-n suedezi!
Wallenstein:
Dar ce-i?
Seni:
Nu aştepta să vină suedezii! 
Te-ameninţă prietenii făţarnici, 
Grozavă lovitură te aşteaptă! 
Se-arată semne înspăimântătoare. 
Aproape, foarte-aproape, te pândeşte 
Întinsa plasă-a prăbuşirii tale!
Wallenstein:
Visezi, Baptist! Te-a scos din minte frica!
Seni:
Nu, nu mă-nşeală o deşartă frică! 
O, vino şi citeşte singur aştrii! 
Nenorocirea te aşteaptă chiar, 
Din partea prefăcuţilor prieteni.
Wallenstein:
Nenorocirea toată mi se trage 
De la prietenii vicleni, făţarnici; 
Dar mai demult să-mi fi făcut de ştire. 
Acum de astre nu mai am nevoie.
Seni:
O, vino, vino-n grabă şi priveşte 
Cu ochii proprii, să te-ncredinţezi! 
Un semn grozav se-arată-n casa vieţii; 
De-aproape te pândeşte un duşman, 
Un diavol e în dosul stelei tale.
Ascultă-mă: fereşte-te de ei, 
Să n-ai încredere-n aceşti păgâni 
Ce duc război cu sfintele biserici!
Wallenstein (zâmbind):
De-acolo suflă vântul? Mi-amintesc. 
Da, da! Nu-ţi fu plăcută niciodată 
Această alianţă cu svedezii! 
Baptiste, du-te şi te culcă, dragă! 
De-atare semne nu mă înspăimânt!
Gordon (puternic emoţionat în urma acestui dialog, se adresează lui Wallenstein):
Stăpâne princiar, am şi eu voie 
Să spun ceva? Adeseori se-ntâmplă 
Să dea un sfat cu mult folositor 
Şi-un om de rând.
Wallenstein:
Vorbeşte fără teamă!
Gordon:
Alteţă, dacă frica nu-i deşartă 
Şi dacă vrea, prin Seni, providenţa 
Să se slujească de un tainic grai 
Spre-a vă scăpa de la nenorocire?
Wallenstein:
Vorbiţi anapoda, şi tu, şi el!
Cum ar putea primejdia să-mi vină 
Chiar de la svezi? Doar în folosul lor 
Îmi cer acum această alianţă.
Gordon:
Dar dacă, totuşi, suedezii-aceştia, 
Chiar prin sosirea lor, ar mai grăbi 
Nenorocirea voastră, tocmai când 
Prea mult vă credeţi pus la adăpost?
(Îi cade în genunchi.)
E încă timp, alteţă!
Seni (îngenunchează):
O, ascultă-l!…
Wallenstein:
E timp? Dar pentru ce să fie timp? 
Ridică-te! Ridică-te, am spus!
(Gordon se ridică.)
Gordon:
Mai e departe contele de Rhin. 
Poruncă daţi şi se închide-această 
Cetate. Dacă vrea să ne-mpresoare, 
Poftească numai! Dar eu spun aşa: 
Mai bine să se prăpădească el, 
Cu neamul lui, în şanţurile noastre, 
Decât să ne vedem slăbit curajul! 
El trebuie să ştie ce-i în stare 
O mână de viteji însufleţiţi
De generalul lor viteaz şi bun 
Ce vrea să-şi îndrepteze o greşeală, 
În chipu-acesta, împăratul nostru 
Va fi mişcat şi fapta-l va-mpăca. 
Din toată inima el, bucuros, 
Va înclina atuncea spre iertare. 
Iar Friedland, pocăit de se va-ntoarce, 
Va sta mai sus – din mila-mpărătească – 
Decât a stat oricând mai înainte.
Wallenstein (îl priveşte contrariat şi mirat. Tace o clipă, manifestând o puternică zguduire sufletească):
Gordon, în râvna ta mergi cam departe, 
Dar unui vechi prieten, cum eşti tu, 
Aceasta i se trece cu vederea. 
Gordon, nicicând nu va putea-mpăratul 
Să-mi ierte sângele ce s-a vărsat. 
Chiar de-ar putea, eu, însă, niciodată 
Nu voi îngădui să fiu iertat. 
De-aş fi simţit de mai-nainte tot 
Ce se va întâmpla, că voi plăti 
Cu viaţa celui mai iubit prieten 
Şi dacă inima mi-ar fi vorbit, 
Precum ea îmi vorbeşte-n clipa-aceasta, 
Eu poate-atuncea m-aş fi răzgândit. 
Zic: poate!… Poate da, sau poate nu. 
Dar ce mai este de cruţat acum? 
Prea aspru a-nceput, prea cu tărie, 
Să se mai termine cu o nimica. 
Acuma, las să meargă totu-n voie!
(Se duce la fereastră.)
S-a înnoptat şi-i linişte-n castel. 
Camerierule, s-aprinzi lumina!
(Cameristul, care intrase tăcut şi rămăsese la distanţă, urmărind cu vădit interes cele petrecute, vine, puternic emoţionat, şi se aruncă la picioarele ducelui.)
Mai vii şi tu? Ei las’ că ştiu eu bine
De ce vrei să mă-mpaci cu împăratul!
Sărmanul! În Carintia el are
Gospodăria lui, şi-i este teamă
Să nu îi fie smulsă de-mpărat,
Deoarece se află-n slujba mea.
Sunt oare-aşa sărac, să nu mai pot
Despăgubi pe-un slujitor de-al meu?
Eu nu vroiesc pe nimeni să silesc.
De-ţi pare că m-a părăsit norocul,
Eşti slobod, părăseşte-mă şi tu!
Azi mă dezbraci de cea din urmă dată,
Şi poţi să mergi la împăratul tău!
Ei, şi acuma, noapte bună, Gordon!
Mi-am pus în gând să dorm un somn mai lung,
Căci zilele acestea de pe urmă
Au fost mai mult decât chinuitoare.
Luaţi măsuri, ca mâine dimineaţă
Să nu fiu prea devreme deşteptat!
(Pleacă. Cameristul îl însoţeşte luminându-i calea. Seni îl urmează. Gordon rămâne pe loc în întuneric, urmărindu-l cu privirea, pe duce, până când nu se mai vede. Apoi, adânc îndurerat, se reazimă trist de o coloană.)

Scena VI

Gordon, Buttler, la început, încă în dosul scenei.

Buttler:
Staţi, până când fac semn, ascunşi aici!
Gordon (tresare):
E el, cu ucigaşii lui.
Buttler:
S-au stins
Luminile… Dorm toate…
Gordon:
Ce să fac?
Pot eu să-l scap, să-ncerc să-i mântui viaţa? 
Să dau de veste, să-i trezesc pe paznici?…
Buttler (apare din fund):
Doar dinspre coridor se văd lumini 
Acestea duc spre dormitorul lui.
Gordon:
Dar nu calc, oare, jurământul meu 
Dat împăratului? Şi dacă scapă, 
Puterile duşmane întărind, 
Nu-mi iau pe cap urmările grozave?
Buttler (vine aproape.):
Tăcere! – Ascultă, cine mai vorbeşte!
Gordon:
Oh, tot mai bine e să-l las cu totul 
În grija cerului! Dar ce sunt eu, 
Să îndrăznesc o faptă-atât de mare? 
Acuma, dacă el se prăpădeşte, 
Nu-s vinovat, căci nu eu îl ucid. 
Dar dacă-l scap, e numai fapta mea, 
Şi eu va trebui să-ndur urmarea.
Buttler (apropiindu-se):
Această voce o cunosc…
Gordon:
O, Buttler!
Buttler:
E-a lui Gordon. Ce cauţi tu aici? 
Aşa târziu scăpat-ai de la duce?
Gordon:
Văd că aveţi o mână înfăşată!…
Buttler:
Am fost rănit, în lupta cu-acel Illo; 
S-a apărat cu focul disperării, 
Dar pân’ la urmă l-am răpus.
Gordon (se îngrozeşte):
Sunt morţi?
Buttler:
Am terminal. Dar el a adormit?
Gordon:
Ah, Buttler!
Buttler:
S-a culcat? Vorbeşte! Fapta 
Nu poate sta ascunsă multă vreme.
Gordon:
Nu trebuie să moară! Să nu cadă 
De-a voastră mână! Nu, nu vrea nici cerul 
Ca braţu-acesta… uite că-i rănit…
Buttler:
De braţul meu nu va mai fi nevoie.
Gordon:
Acum cei vinovaţi şi-au luat pedeapsa, 
Aşa că şi dreptatea e-mplinită.
(Cameristul vine şi, cu degetul la gură, le face semn să tacă.)
El doarme, nu-l ucideţi! Somnu-i sfânt.
Buttler:
Nu! Trebuie să moară când e treaz.
(Vrea să plece.)
Gordon:
El îşi frământă gândurile-acum 
Doar pentru lucrurile-acestei lumi. 
’Naintea Domnului nu-i pregătit 
Să meargă.
Buttler:
Dumnezeu e milostiv.
(Iar vrea să plece.)
Gordon (îl opreşte):
O, păsuiţi-l numai noaptea-aceasta!
Buttler:
Putem să fim trădaţi în orice clipă!
(Vrea să plece.)
Gordon (îl opreşte iar):
Măcar un ceas!
Buttler:
Dă-mi drumul! Ce-ar putea 
Să-i folosească-un ceas de amânare?
Gordon:
O, timpu-i făcătorul de minuni! 
Doar într-o oră mii de grăuncioare 
Alunecă din ceasul de nisip, 
Şi tot atât de repede se nasc 
Ideile în capul omenesc 
Un singur ceas! Se va putea schimba, 
Sau inima din pieptul dumneavoastră, 
Sau cea din pieptul lui. Ar mai putea 
Sosi o ştire, sau o fericită 
Împrejurare ar putea să-l scape. 
Ce nu se poate întâmpla-ntr-un ceas!
Buttler:
Tu mi-aminteşti că orice clipă-i scumpă!
(Bate cu piciorul în podea.)

scena VII

Cei dinainte; apar Macdonald şi Deveroux, 
cu halebardierii, apoi cameristul.

Gordon (se aruncă între Buttler şi asasini):
Nu, niciodată! Tu, neom ce eşti! 
Vei trece numai peste leşul meu! 
Nu vreau să văd şi grozăvia-aceasta!
Buttler (îl împinge la o parte):
Bătrân nerod!
(Se aud trompete în depărtare.)
Macdonald şi Deveroux:
Sunt goarne suedeze!
Ei se găsesc la porţile cetăţii.
Să ne grăbim cu lucrul!…
Gordon:
Doamne, Doamne!
Buttler:
Să treci la post, domnule comandant!
(Gordon aleargă afară.)
Cameristul (venind fuga):
Dar cine face-aici atâta zgomot? 
Tăcere! Doarme ducele! Tăcere!…
Deveroux (cu voce tare, teribilă):
Prietene, acuma este timpul 
Să facem gălăgie!
Cameristul (strigă cât poate):
Ucigaşii!
O, ajutor!
Buttler:
Trântiţi-l la pământ!
Cameristul (cade străpuns):
Iesus Maria!
Buttler:
Spargeţi uşile!
(Trec peste cadavrul cameristului spre coridor. În depărtare se aude cum cad două uşi una după alta. Voci înăbuşite, zgomot de arme. Apoi deodată linişte adâncă.)

Scena VIII

Contesa Terzky, cu lumânarea în mână.

Contesa:
Odaia-n care doarme este goală, 
Şi Thekla nu e nicăieri. Nici Neubrunn. 
Lipseşte, când ea trebuia să stea 
Tot lângă Thekla!… Oare au fugit? 
Dar unde-ar fi putut să fugă? Unde? 
Va trebui pus totul în mişcare! 
Să alergăm îndată după ele!… 
Dar ce va spune ducele, aflând 
Această ştire-atât de-ngrozitoare? 
Şi cel puţin de s-ar fi-napoiat 
Bărbatul meu de la acel ospăţ. 
Să fie ducele şi-acuma treaz? 
Parc-auzii aicea voci şi paşi. 
Ia să ascult la uşă… St!… Ce-i asta? 
Degrabă trebuie să urc pe scări.

Scena IX

Contesa, Gordon, apoi Buttler.

Gordon (intră grăbit; abia mai răsuflă):
E o greşeală! Nu sunt suedezii.
Nu mergeţi mai departe! Buttler!… Doamne!
(văzând-o pe contesă.)
Contesă, spuneţi…
Contesa:
Vii de la castel? 
Nu l-ai văzut cumva pe soţul meu?
Gordon (îngrozit):
O, nu-ntrebaţi de soţul dumneavoastră! 
Intraţi!
(Vrea să plece.)
Contesa (îl opreşte):
Nu! Până când nu-mi spui, nu pleci!
Gordon (zorind violent):
De-această clipă-atârnă lumea-ntreagă! 
Plecaţi, plecaţi!… Că-n timp ce noi vorbim… 
O, Doamne sfinte!…
(Strigă.)
Buttler, Buttler, Buttler!
Contesa:
El este la castel cu soţul meu!
(Buttler iese din galerie.)
Gordon (îl vede):
E o greşeală!… Nu sunt-suedezii, 
Oştirea-mpărătească a intrat. 
Iar generalul de divizie, 
Încoace m-a trimis, la dumneata, 
Să-ţi spun că va sosi numaidecât 
Aicea… Şi să nu mergi mai departe 
Cu nici un pas!
Buttler:
Soseşte prea târziu!
Gordon (aleargă către zid):
Îndură-te, îndură-te, o, Doamne!
Contesa (bănuitoare):
Cine soseşte prea târziu, şi cine 
Va fi aicea cât mai în curând? 
Octavio a intrat cu oastea-n Eger? 
Trădare! Unde-i ducele? Trădare!
(Aleargă către coridor.)

Scena X

Cei dinainte, Seni, apoi primarul, pajul, camerista. 
Servitorii fug îngroziţi prin scenă.

Seni (vine, fugind înspăimântat, dinspre galerie):
O,-ngrozitoare faptă sângeroasă!
Contesa:
Ce este, Seni? Ce s-a întâmplat?
Pajul (ieşind):
Îţi sângerează inima văzând!
(Trec servitorii cu torţe.)
Contesa:
Ce-a fost aicea? Pentru Dumnezeu!
Seni:
O, nu mai întrebaţi! Aci,-nlăuntru, 
Stă ducele ucis, iar la castel, 
Străpuns cu spada, soţul dumneavoastră.
(Contesa rămâne încremenită locului.)
Camerista (vine în goană):
O, ajutor! Daţi ajutor ducesei!
Primarul (vine speriat):
Ce strigăte, ce vaiete trezesc 
Din somn pe oamenii din casa asta?
Gordon:
O, fie blestemată pe vecie 
Această casă,-n care zace,-n sânge, 
Răpus de ucigaşi, al nostru duce!
Primarul:
O, Dumnezeu n-a fost îndurător!
(Fuge afară.)
Primul servitor:
Fugiţi, fugiţi, că ne ucid pe toţi!
Al doilea servitor (având în mână un tacâm de argint):
Pe-aici, căci coridoarele de jos 
Sunt toate pline de ostaşii lor!
Strigăte (în spatele scenei):
Loc! Faceţi loc! Loc pentru general!
(La aceste strigăte, contesa îşi revine din ameţeala care o cuprinsese, se ridică şi pleacă repede.)
Alte strigăte:
Luaţi poarta-n stăpânire! – Opriţi poporul!
scena XI

Aceiaşi, fără contesă; Octavio Piccolomini intră cu suita. Deveroux şi Macdonald intră în acelaşi timp din fund, cu halebardierii. Cadavrul lui Wallenstein este dus prin partea din fund a scenei, învelit într-un covor roşu.

Octavio (apropiindu-se în grabă):
Nu, nu! Nu este cu putinţă! Buttler! 
Gordon! Nu pot să cred! Nu! Spuneţi nu!
(Gordon, fără să răspundă, arată cu mâna spre fundul scenei. Octavio-şi aruncă privirea-ntr-acolo şi rămâne îngrozit.)
Deveroux (către Buttler):
Aici e spada ducelui, precum 
Şi lâna de-aur!
Macdonald:
Daţi-ne poruncă 
Pentru-a deschide cancelaria!
Buttler (arată spre Octavio):
Aicea stă acela care singur 
Va da poruncă de acum-nainte!
(Deveroux şi Macdonald se retrag respectuoşi; toţi pleacă în linişte. Rămân în scenă numai Octavio, Buttler şi Gordon.)
Octavio (către Buttler):
Aşa ne-am înţeles la despărţire? 
Pe Dumnezeul mare al dreptăţii 
Eu pot jura că nu port nici o vină 
De-această faptă plină de cruzime.
Buttler:
Da! Mâna dumneavoastră-i nepătată. 
Aici v-aţi folosit de mâna mea!
Octavio:
Nemernicule! Ai călcat porunca 
Ce ţi-a fost dată de stăpânul tău, 
Pătând un nume sfânt de împărat 
Cu un grozav şi sângeros omor!
Buttler (calm):
Eu am îndeplinit numai osânda 
Pe care a rostit-o împăratul!
Octavio:
O, blestemul cumplit al regilor, 
Le pune viaţă groaznică-n cuvinte! 
Legând de gândurile trecătoare 
Numaidecât îngrozitoarea faptă! 
A trebuit s-asculţi atât de iute 
Cuvântul care a rostit osânda? 
Nu ai putut să-ngădui un răgaz – 
Să poată să vorbească şi-ndurarea? 
Căci oamenilor timpul le e înger! 
Atât de repede e-ndreptăţit 
Să osândească numai Dumnezeu.
Buttler:
De ce mă dojeniţi? Ce-am făptuit? 
Făcui o faptă bună, căci scăpai 
Pe împărat de un duşman temut. 
Am dreptu-a-i cere să mă răsplătească! 
Deosebirea dintre fapta mea 
Şi fapta dumneavoastră e aceasta: 
Domnia voastră-aţi ascuţit săgeata, 
Iar eu am aruncat cu ea în ţintă. 
Acuma, după ce aţi semănat A
tâta sânge, vă miraţi că voi 
Culegeţi ce aţi semănat: tot sânge! 
Întotdeauna am ştiut ce fac, 
Şi de urmări defel nu mă-nspăimânt.
Mai porunciţi ceva? Eu chiar acum 
Plec la Viena,-aşa cum mă vedeţi 
Să pun această-nsângerată spadă 
La tronul împăratului, pe care 
Eu l-am slujit ca slugă credincioasă, 
Şi să-mi culeg o laudă, pe care 
Supunerea e-n drept să şi-o aştepte 
Din partea unui drept judecător…
(Pleacă.)

scena XII

Cei dinainte, fără Buttler; vine contesa Terzky, palidă, desfigurată; vorbeşte slab şi încet, fără patimă.

Octavio (întâmpinând-o):
Contesă Terzky,-a trebuit s-ajungem 
Chiar pân-aici? Acestea sunt urmări 
Nenorocite ale unor fapte…
Contesa:
Sunt rodul propriilor voastre fapte, 
Căci ducele şi soţul meu sunt morţi; 
Ducesa este-n luptă-acum cu moartea, 
Nepoatei nu i se mai dă de urmă. 
Această casă mare, strălucită, 
Acum rămâne tristă şi pustie… 
Din ea cu groază fuge orice om, 
Şi eu sunt cea din urmă care plec. 
Am încuiat. Ia-ţi cheile-n primire!
Octavio (cu durere adâncă):
Contesă, tot aşa şi casa mea
Acum e tristă şi pustie.
Contesa:
Cine
Mai trebuie aici să moară? Cine 
Mai trebuie să fie schingiuit? 
Căci ducele acuma este mort. 
De crunta răzbunare-mpărătească 
Puteţi fi mulţumit. Fiţi cel puţin 
Îndurător cu slujitorii casei! 
Să nu-i învinuiţi că şi-au păstrat 
Şi dragostea, şi-adânca lor credinţă! 
Destul că ducele n-a mai putut 
Să se gândească încă şi la dânşii.
Octavio:
Nici răzbunare, nici purtare aspră 
Nu vor avea de suferit, contesă! 
Păcatul greu s-a ispăşit tot greu,
Şi împăratul este împăcat. 
De la slăvitul tată-asupra fiicei 
Vor trece gloria şi vrednicia. 
Împărăteasa îi va da cinstire, 
Îi va-nţelege-adânca ei durere 
Şi-i va deschide braţele de mamă. 
Fiţi fără teamă şi aveţi credinţă 
În graţia şi-n mila-mpărătească!
Contesa (cu ochii către cer):
Cât despre mine, eu mă-ncredinţez 
Unui stăpân mai mare,-al îndurării!… 
Dar ducele în ce loc o să fie 
Depus spre odihnirea cea de veci?
În mânăstirea ceea de la Gitschin, 
Pe care-a înzestrat-o el, şi unde 
Contesa Wallenstein îşi are-odihna… 
Acolo-a vrut să fie-nmormântat 
Alăturea de ea, aducătoarea 
Întâiului noroc al lui, ca, astfel, 
S-arate cât i-a fost de scumpă. – Acolo 
Îngăduiţi să fie-nmormântat! 
De-asemeni, pentru soţul meu vă rog 
Să daţi aceeaşi încuviinţare. 
Acuma împăratul e stăpânul 
Castelelor şi bunurilor noastre… 
Atâta cerem, să ne dea un loc 
Pentru odihna cea de veci a noastră 
Alături de mormintele străbune…
Octavio:
Dar sunteţi palidă şi tremuraţi! 
Ce tâlc aveţi în vorba dumneavoastră?
Contesa (îşi adună toate puterile şi rosteşte cu nobleţe.):
Ştiu că mă socotiţi cu mult mai demnă 
Decât să credeţi că-aş putea trăi 
Şi după prăbuşirea casei mele. 
Nu ne-am crezut neînsemnaţi, când noi 
Întins-am mâna după o coroană. 
Regească. – Aceasta nu a fost să fie… 
Dar gândurile noastre sunt regeşti! 
Noi credem că e mai cinstit s-alegi 
O moarte slobodă şi bărbătească, 
Decât o vieţuire-njositoare. 
Am luat otravă!…
Octavio:
Ajutor! Scăpaţi-o!
Contesa:
E prea târziu! Mai sunt puţine clipe, 
Şi se-mplineşte şi ursita mea!
(Pleacă.)
Gordon:
O, casă de ucideri şi de groază!…
(Un curier aduce o scrisoare. Gordon îl întâmpină.)
Ce-aduci? Asta-i pecetea-mpărătească.
(Citeşte adresa şi predă scrisoarea lui Octavio, cu o privire plină de reproş.)
„Principelui Piccolomini.”
(Octavio tresare speriat şi îşi ridică, plin de durere, ochii spre cer. Cortina cade.)

